**Əmək və Fəhlə**

**İslam İnqilabının Böyük Rəhbəri həzrət Ayətullah Xameneinin baxışında**

**Toplayan: Məhəmməd Bitərəfan**

# Birinci fəsil: İnqilabı, quruluşu və ölkəni müdafiə etməkdə fəhlələrin rolu

**Birinci bölmə: İnqilab tarixi boyu İslam Respublikası quruluşunun qorunmasında və möhkəmlənməsində fəhlələrin rolu**

**Fəhlələrin inqilabın və ölkənin həyatına təsiri**

Bizim fəhlələrimiz bu inqilabın və bu ölkənin həyatında mühüm amil olmuşlar. Yəqin bilirsiniz ki, inqilabın əvvəlində bizim zavodlarımızı tətil etdirmək üçün nə qədər zəhmətlər çəkildi. Biz işin içində idik. İndi bu məclisdə onun xırdalıqlarını açıqlamaq istəmirəm. Bu başqa yerlərdə və xüsusi məclislərdə bəyan olunmalıdır. Mən inqilabın qələbəsindən öncə və mübarizələrin qızğın çağında gördüm ki, bəzi adamlar zavodların qapısını kərpiclə hörmək istəyirlər. Məqsəd bu idi ki, İslam Respublikası qurulanda əsla işləyə bilməsinlər. Niyyətləri bu idi. Bəs onların qarşısında kim müqavimət göstərdi? Fəhlələr. Mən həmin günlərdə bir zavoda getdim. Bəlkə də o zavodun fəhlələri burada iştirak edirlər, yaxud bu görüş efirdən yayımlananda eşidəcəklər. O zavodda kommunistlər, solçular, dırnaqarası və özləri demiş, fəhlə təbəqəsinin tərəfdarları məni məhv etmək üçün başıma tökülüşdülər. Bilmişdilər ki, mən onların pozucu fəaliyyətlərinin qarşısını almaq üçün gəlmişəm. Lakin solçuların ələ keçirdiklərini zənn etdikləri fəhlələr məni müdafiə etdilər. Ertəsi gün də gedib gördük ki, onların hamısını zavoddan çıxarıblar.[[1]](#footnote-1)

**Bizim fəhlələrimiz iş yerlərində təxribat törədənləri rədd edirlər!**

Bizim fəhlələrimiz belədirlər. Düşmən bu gün də çalışır, bunu bilin. Bilirlər ki, İslam Respublikası ABŞ-ın, düşmənin müqabilində möhkəm və qüdrətlə dayanmışdır. Onu diz çökürmək üçün bu gün də ölkə proqramlarını pozmağa çalışırlar. Əgər Qərb, ABŞ, bizim düşmənlərimiz, münafiqlər və digərləri zavodlarımızı dayandıra bilsələr, güclü zərbə vurmuş olarlar və bu gün bu zərbəni vurmağa çalışırlar. Bu gün onların qarşısında kim dayanmışdır? Bizim müsəlman və vicdanlı fəhlələrimiz. İnqilabın qələbəsindən bu günə qədər belə olmuşdur. Bu gün də belədir, gələcəkdə də Allahın lütfü ilə belə olacaq. Bizim fəhlələrimiz istehsal mərkəzlərimizdə təxribat törədən naməhrəmləri həmişə rədd edəcəklər.[[2]](#footnote-2)

**Düşmənlərin ölkənin işini dayandırmağa dair səyləri həmişə nakam qalmışdır!**

Mən Fəhlə günü münasibəti ilə təşkil olunan bugünkü toplantıya görə fəhlə toplumuna bir məsələni xatırlatmaq istəyirəm. Mənim fəhlə toplumuna birinci sözüm hörmət və sevgi ifadəsi, "yorulmayasınız" və "Allah qüvvət versin" sözləridir. Mən ölkənin fəhlə təbəqəsinə ürəkdən və səmimi şəkildə təşəkkür edirəm. Mən bilirəm ki, bizim düşmənlərimiz bu böyük toplumu xalqdan və inqilabdan ayırmaq üçün nə qədər çalışdılar, lakin bu toplumun müqaviməti onların səyini zərərsizləşdirdi. Ölkənin işlərini dayandırmaq üçün fəhlələr arasında çoxlu şübhələr də yaydılar.

...Bu günə qədər Allahın lütfü ilə, bu toplumun qəlbində mövcud olan imana və işığa arxalanmaqla bacarmayıblar və mən əminəm ki, gələcəkdə də bacarmayacaqlar. Bunun üçün mən Allaha şükür və sizə təşəkkür etməliyəm.[[3]](#footnote-3)

**Fəhlələr cəmiyyətin ayıq qruplarındandır!**

Fəhlələr cəmiyyətdə ayıq təbəqə sayılırlar. İnqilabın əvvəlində amerikaçı marksistlər bu təbəqə üzərində işləməyə başladılar. Onların məqsədi bu işgüzar əli və güclü qolu inqilabdan almaq, bacardıqları təqdirdə quruluş əleyhinə işlətmək idi. Çox təbliğat apardılar. Əgər bu təbliğatlar təsirli olsaydı, ən azı inqilabın ilk 1-2 ilində ölkənin sənaye mərkəzlərində işsizlik hökm sürəcəkdi.[[4]](#footnote-4)

**Fəhlələrin İslam Respublikasına qarşı misilsiz vəfadarlığı**

O günlərdə aparılan təbliğata cavab olaraq fəhlə təbəqəsinin yumruğu İslam və inqilab düşmənlərinin başına elə dəydi ki, onlar məyus olub uzun müddət bu təbəqəyə sarı gəlmədilər. Dünyada belə əhval-ruhiyyənin misli azdır. Hətta yalnız fəhlənin adına diqqət yetirilən fəhlə quruluşlarında da inqilaba vəfadarlıq bizim fəhlələrimizin İslam Respublikasına vəfadarlığı kimi deyil. Buna əsasən, bizdə fəhlələrin rolu dəyərli və böyükdür.[[5]](#footnote-5)

**Fəhlələrin zavodların tətil edilməsinə qarşı mübarizəsi**

Həmçinin fəhlələr həm inqilabdan öncə, həm məcburi müharibə dövründə müxtəlif sahələrdə öz imtahanlarını verdilər. Onlar səhnədə iştirak etdilər, aza qane oldular, zavodların tətil olunmasına qoymadılar və biz çətin keçidlərlə dolu olan bu 21 illik yolu keçib buraya çata bildik. Buna əsasən, bu təbəqə yaxşı imtahan vermişdir.

Bu təbəqənin mühüm işlərindən biri zavod və sexləri tətil etdirmək istəyən şəxslərlə mübarizə idi. Sizin bəziləriniz mütləq bilirsiniz ki, İslam Respublikasını fəhlə tətilləri ilə üz-üzə qoymaqdan ötrü çox səy göstərildi. Bunların qarşısında kimlər dayandılar? Fəhlələrin özləri... Bunun Allah yanında çoxlu əcr və dəyəri var. Bu gün də belədir. Bu gün də insan hansısa məsələ, qanun, bəhanə münasibəti ilə bəzi zümzümələr eşidir, bəzi adamlar, yaxud mərkəzlər mütəşəkkil surətdə ölkənin fəhlə korpusunu iflic etməyə çalışırlar. Bilirsiniz ölkənin başına nə gələr? Onlar bunu istəyirlər. Onlar fəhlə hüquqlarını istəmirlər. Onlar istəyirlər ki, bu gün hökumətin və məmurların qarşısında olan, tər tökə-tökə, çalışa-çalışa, Allaha təvəkküllə bütün bu təxribatlar yığnağının - iqtisadi blokadaların, qlobal hegemonizmin xəbisliklərinin, əngəl və maneələrin qarşısında irəlilədikləri bu çətin yolu dayandırsınlar. Necə? Ölkədə işin görülməsinə qoymasınlar, fəhlələri işdən ayırsınlar. Əgər cəmiyyətdə iqtisadi rövnəqlənmə olmasa, iş və sərvət istehsalı olmasa, birinci və ən çox zərər çəkənlər yoxsul və məhrum təbəqələr, xüsusən də fəhlələr olacaqlar. Düşmən bunu istəyir.

Bu gün bəzi adamlar sadəlövhcəsinə gözlərini bağlayıb düşməni görməməyə çalışırlar. Lakin həqiqət budur ki, düşmənin əli işləyir və İslam Respublikasının hərəkətini nə ilə bacarsa - təbliğatla, siyasi ajiotajla, hay-küylə, müxtəlif təbəqələrə havadarlıq iddiası ilə saxlamağa çalışır. Çalışırlar ki, İslam Respublikasında işlər iflic olsun və görülməsin.[[6]](#footnote-6)

**İkinci bölmə: Müqəddəs müdafiədə fəhlələrin əməyi**

**Fəhlələrin müxtəlif cəbhələrdə tarixi və ölməz iştirakı**

İran İslam İnqilabının səciyyələrindən biri budur ki, fəhlələr inqilaba qarşı xüsusi və müstəsna hissə malik idilər. İslam Respublikası quruluşunda fəhlə iki cəbhədə - hər ikisinin mənşəyi bir əsas idi – həqiqətən tarixi və yaddaqalan rol ifa etdi. Bu iki cəbhədən biri əmək və istehsal cəbhəsi, digəri isə inqilabı müdafiə idi. Ötən on ildə əmək cəbhəsində ixlas, fədakarlıq və yorulmazlıq nümayiş etdirən inqilabçı və müsəlman fəhləmiz eynilə müharibə, yaxud inqilabı müdafiə cəbhəsində müqavimət göstərdiyi hisslə işləyirdi.

Müharibəyə baxdıqda orada fəhlələrin rolunu aşkar və aydın şəkildə görürük. Mən müharibə cəbhələrində çox vaxt Bəsic üzvü olan əzizlərin arasında olmuşam. Onlardan kim olduqlarını, haradan gəldiklərini və peşələrinin nə olduğunu soruşduqda görürdük ki, şəhərdən, kənddən və ölkənin ucqar nöqtələrindən cəbhəyə gəlmiş zəhmətkeş fəhlələrdir. Müharibənin əvvəllərində cəbhələr zəif və sakit olanda onların bir neçə min nəfərinin iştirakı təyinedici idi və hərbi qüvvələrə böyük kömək göstərirdi.

Müharibədə müxtəlif təbəqələr iştirak edirdilər, lakin cəbhələr əsasən zəhmətkeş fəhlə təbəqəsi ilə dolurdu. Bəzən bir neçə nəfərlik ailəsi olan bir fəhlə öz həyatını buraxıb döyüşdə iştirak edirdi. Öz cismi və əli ilə istehsalı artırıb xalqın ehtiyaclarını təmin edən bu zəhmətkeş təbəqənin rolu bütün səhnələrdə nəzərəçarpan və aktivdir. Məlumatı olmayanlardan başqa heç kəs bu həqiqəti inkar edə bilməz. Bəzən inqilabı müdafiə cəbhələrində fəhlələr elə fədakarlıqlar göstərirdilər ki, insan bu ixlasa görə həqiqətən xəcalət çəkirdi. Misal üçün, müharibənin qızğın çağında xəbər alırdıq ki, bir zavodun fəhlələri öz maaşlarının bir hissəsini müharibənin hesabına köçürmüşlər. Məgər bir fəhlənin maaşı nə qədər idi ki, özünü müharibə xərclərinə ortaq etsin?![[7]](#footnote-7)

**Müharibə boyunca fəhlələrin həmişəyaşar fəailiyyətləri**

Bizim fəhlələrimiz iki tarixi iş gördülər. Biri budur ki, mümkün olan həddə işin dayanmasına qoymadılar. Müvafiq məmurların bəzi imkanları və xammalı təmin edə bilməmələri başqa məsələdir. Lakin xammalın, alətlərin, texnikanın və fəhlənin olduğu yerdə fəhlə işin ləngiməsinə imkan vermədi.[[8]](#footnote-8)

**Fəhlələr - quruluşun müdafiəçiləri və keşikçiləri**

İkinci iş döyüşdə iştirak etmək idi. Ən ağır müdafiəni fəhlələr – istər şəhər, istər kənd fəhlələri etdilər. Xalqın ümumi səfərbərliyində çox zaman cəmiyyətin aşağı və məhrum təbəqələri, o cümlədən böyük əksəriyyəti təşkil edən fəhlə təbəqəsi iştirak edirdi. Yəni iqtisadi döyüşdən əlavə hərbi döyüşə də girişirdilər. Bunun çox dəyəri var. Bunu qoruyun.[[9]](#footnote-9)

**İnqilab boyunca fəhlə problemimiz olmayıb!**

Bu on bir il boyunca bizim bir gün də düşmənin istədiyi mənada fəhlə problemimiz olmamışdır. Bu, fəhlələrin İslama və inqilaba imanına, eşqinə və onların Böyük İmama sədaqətli sevgisinə görə idi. Fəhlələr və digər təbəqələr o ruhani və ilahi kişiyə həqiqətən, səmimi-qəlbdən eşq bəsləyir və onun inciməsini istəmirdilər.[[10]](#footnote-10)

**İmam buyururdu: "Bu quruluşun mühafizəçiləri ayaqyalınlar və yoxsullardır!"**

Həzrət imamın dəfələrlə buyurduğu bir cümlə bu 11 ildə dəfələrlə sınaqdan keçdi. İmam həmişə təkrarlayırdı ki, bu inqilab və bu quruluş ayaqyalınlara borcludur və onu qoruyacaq qüvvə həmin ayaqyalınlar və cəmiyyətin yoxsul təbəqələridir.

Fəsadçı Pəhləvi hakimiyyəti zamanı dərdsiz-qəmsiz, rifah içində yaşayan təbəqələr, azğın oliqarxlar, qanunsuz şəkildə, siyasi yollarla və fəsadla əldə etdikləri pula güvənənlər cəmiyyətdə fəsad yayırdılar. Həmin rejimin devrilməsinə onlar bais oldular. Çünki mənfur Pəhləvi rejimi onlara arxalanırdı.

Bu quruluşu isə əksər möminləri təşkil edən kasıb və orta səviyyəli təbəqələr qurdular, dəstəklədilər və müdafiə etdilər. Bunlar vəfalıdırlar. Bu quruluşun dayağı bunlardır. Odur ki, bu quruluş bu mömin xalqın himayəsi ilə həmişəyaşar, güclü və davamlı olacaq.[[11]](#footnote-11)

**Fəhlələr ölkələrinin xeyri üçün düşmənlərin təxribatları qarşısında dayanmışlar!**

 Həqiqət budur ki, ölkəmizdə və quruluşumuzda fəhləlik fəxr sayılmalıdır. İnqilabın əvvəlindən çox çalışdılar ki, fəhləni işdən uzaqlaşdırsınlar, iş yerlərində iğtişaş törətsinlər. Lakin siz müqavimət göstərdiniz. Müsəlman və mömin fəhlə ölkəsinin xeyri üçün düşmənlərin təxribatları qarşısında müqavimət göstərdi, möhkəm dayandı. Bu günə qədər də Allaha şükür olsun ki, istehsal, sənaye, inkişaf, ixtira və yenilik sahələrinin hər birində vücuda gələnlər həmin müqavimətin sayəsində əldə olunmuşdur.[[12]](#footnote-12)

**Hegemonizmin inqilabın inkişafından və möhkəmlənməsindən qorxusu**

Bizim böyük İslam inqilabımız dünyanın zülm saraylarını titrədən möhtəşəm və tufanabənzər bir inqilabdır. O, bu gün elə bir inkişaf səviyyəsinə çatıb ki, hegemon düşərgəni bütün vücudu ilə və ciddi qorxuya salmışdır. Əvvəldən bu inqilabdan qorxmuşlar, lakin özlərinə təsəlli verib deyirdilər ki, bu inqilab qalmayacaq, məhv olacaq. Sonra bir-birinin ardınca sınaqlar qarşıya çıxdı. İnqilab qələbə çalanda deyirdilər ki, altı aydan artıq sürməz. Sonra dedilər iki ildən artıq çəkməz. Məcburi müharibə başlayanda dedilər ki, çox çəkməz müharibə inqilabı diz çökürər. Sonra səkkiz il bütün vücudları ilə və hər cəhətdən bu ölkəyə hücum edənə kömək etdilər. Gördülər ki, müsəlman İran dağ kimi möhkəm dayanıb bir qarış torpaq belə itirmədən işğalçıları qovdu, fəxrlə öz sərhədlərini möhkəm qorudu. Bu, zarafat deyil.

Onlar müharibədən sonra yenə könüllərini xoş edib dedilər ki, o zaman müharibə vardı, həyəcan və coşqu vardı, bir iş görmək olmurdu, amma quruculuq dövründə onları özümüzdən asılı edəcəyik; quruculuq dövründə onları o tərəfdən çevirib qaytaracaq, inqilabdan bezdirəcək və ona yadlaşdıracağıq. Səkkiz il də quruculuq dövrü çəkdi. Quruculuq insanları, bu səkkiz ildə ölkə üçün işləyə bilən həvəskar və mömin insanlar - onlar da öz növbəsində bu böyük sahənin sərkərdələri sayılırlar - möhkəm, qüdrətlə və əcnəbilərə söykənmədən iş gördülər. Nəticə etibarilə, quruculuq dövründə də bu ölkəni özlərindən asılı edə bilmədilər. Hər tərəfdən sınadılar, yoxladılar, amma hər dəfə aciz qaldılar.[[13]](#footnote-13)

**Hegemonizm bütün vücudu ilə inqilabın və xalqın heybətindən qorxur!**

Bu gün hegemon düşərgə həqiqətən bütün vücudu ilə bu möhtəşəm inqilabın və bu böyük xalqın əzəmət və heybətindən qorxur. Bu böyük xalq 19 il bütün bu çətinliklərə sinə gərmişdir. Gördünüz ki, bu il inqilabın ildönümü olan 22 Bəhməni necə təntənə ilə qeyd etdi. Gördünüz ki, bu xalq inqilabın əlamətlərini necə uca tutur. Gördünüz ki, düşmənlərin bütün səylərinə rəğmən, bizim gənclərimiz, tələbələrimiz, fəhlələrimiz və xalqın müxtəlif təbəqələri məzhəb, din və bəndəlik əlamətlərini necə uca tuturlar. Bunları düşmən də gördü. Düşmən də tələbələrin Tehran Universitetindəki etikafını, əksəriyyəti gənclərdən ibarət etikafçılarla dolmuş məscidləri gördü. Düşmən bunlardan qorxur. Bunların hamısı bu inqilabın əzəmətinin, o sözün və o imamın əzəmətinin müxtəlif cəhətləridir.[[14]](#footnote-14)

**Xalqın müqavimət sirri onun möhkəm imanıdır!**

Mənim əzizlərim! Döyüş cəbhələrində bir əsgər düşmənə arxa çevirəndə onun məğlubiyyət səbəbi daxili səbəb olur. Bir şəxs qəlbən və mənən məğlub olmasa, fiziki baxımdan məğlub olmaz. Ruh, qəlb və ürək necə məğlub olur? İman zəiflədikdə. Bu günə qədər bütün sahələrdə möhkəm dayanmış böyük xalqımız güclü imanına görə dayanmışdır. Gənclərin, yeniyetmələrin imanı vardı – indinin özündə də Allaha şükür olsun ki, var; ataların, anaların və müxtəlif təbəqələrin imanı vardı. Bəli, çirkin Pəhləvi dövrünün o gün də dinlə və imanla arası olmayan və fəsada qərq olan bəzi tör-töküntülərinin imanı yoxdur. Siz haradasa müxalifət gördünüzsə, eşitdinizsə, çox zaman belə şəxslər tərəfindən oldu. Lakin ölkəmizin əhalisinin qəlbində iman möhkəmdir.

Bu təbliğatın və təbliğat blokadasının hədəfi həmin imandır. Bu imanı zəiflədib sıradan çıxarmaq istəyirlər. Necə? Yalan təbliğatla, yalan sözlərlə, dinə, inqilaba və şəxsiyyətlərə dair ziddiyyətli və qərəzli təlimlərlə, həqiqətləri dəyişdirməklə, xalqa, xüsusən də gənclərə yanlış təhlillər verməklə. Bu gün proqram budur. Bu, güman deyil, yəqindir.

 Mənim dünyada pərdə arxasında görülən işlərdən xəbərim var. Allaha şükür olsun ki, bizim informasiya kanallarımız imkanlı və güclüdür, dünyada nə baş verdiyini anlaya bilirik. Dünyada bu, baş verir. Əlbəttə, bəzilərini özləri də elan edib xəbər vermişlər ki, bu işi görmək istəyirik, o işi görmək istəyirik. Sözlərinin arxasındakı həqiqi məqsədləri də bəlli və aydındır.

Mənim əzizlərim! Bu gün iman və haqq cəbhəsini möhkəmlədə bilən amil İslam sayəsində söz birliyinə sarılmaqdan ibarətdir; Hüseyn ibn Əli (ə) sayəsi altında, uca İslam təlimlərinin sayəsinin altında. Bu günlərdə bizim xalqımızın yad etdiyi Şəhid Mütəhhəri kimi şəxsiyyətlər bunu öz kitablarında xalqa izah etmişlər. Bu parlaq günəşlər şüasında birliyə sarılmaq Allahın lütfü ilə bu ölkəni keşmiş mərhələlərdə olduğu kimi bu mərhələdən də keçirəcək və düşməni nakam qoyacaq. İnşallah xalqımızın, gənclərimizin müqaviməti, onların güclü və dərin imanı sayəsində bu ölkənin və bu xalqın sabahı elə olacaq ki, həm düşmənləri nakam qoyacaq, həm dostları sevindirəcək, həm də Allahın lütfü ilə xalqları bu örnəyə sarı sövq edəcək.

Ümidvarıq ki, inşallah sizin hamınız bu parlaq və yaxın günü görə və onun reallaşması üçün böyük səyinizi göstərəsiniz.[[15]](#footnote-15)

**Bu xalq güclü, canlı və mömindir!**

Biz öz zəif cəhətlərimizi bu xalqın ayağına yazmamalıyıq. Bu xalq güclü, canlı və mömindir. Bizim gənclərimiz mömindirlər. Bu ölkənin müxtəlif təbəqələri bu inqilabın və bu xalq quruluşunun qədrini bilirlər. Düşmənin təbliğatı daim səslənir ki, bu quruluş xalq quruluşu deyil. Dünyada kim inansa da, bu xalqın özü bu məmləkətdə nə baş verdiyini görür. Bu quruluşun xalqın səsinə, duyğusuna, imanına və iradəsinə söykəndiyini görür. Belə bir quruluş möhkəmdir. Bu quruluş elə quruluş deyil ki, hansısa gücün, hansısa rəsmi şəxsin təhdidi ilə, hansısa prezidentin, yaxud siyasətçinin üz turşutması ilə tərpənsin və zəifləsin. Çıxış yolu xalqın və hökumətin ABŞ-ın və hər bir əluzun və hegemon gücün tamahkarlığı qarşısında müqavimətidir. Bir zaman dünyada iki supergüc vardı: ABŞ və SSRİ. Onların hər ikisi İrana müxalif idilər. Məcburi müharibədə İrana qarşı dayandılar, amma İslam Respublikası heç birinə bac vermədi, öz ayağı üstə durdu, məqsədlərinə çatdı və heç kəs heç bir qələt edə bilmədi. Bundan sonra da belə olacaq. Bizim xalqımız canlı və ayıq xalqdır.[[16]](#footnote-16)

**Hegemonizmin İrandan qorxması xalqa və İslama görədir!**

Bu gün ölkədə bizim belə asanlıqla dediyimiz və xalqımızın özünün sayıq şəkildə dərk etdiyi həqiqətləri dünyada demək imkanı yoxdur. Əgər kimsə bir yerdə bu həqiqətləri bəyan etsə də, informasiya qurumları onu tamamilə təcrid və boykot edir, bu sözlərin yayılmasına imkan vermirlər; özü də böyük bir xalq miqyasında. Onların İrandan qorxusu xalqa, İslama görədir, səhv başa düşülməsin, fərdlərdən qorxmurlar. Mən və mənim kimilər xalqın dəstəyi və dərin imanı olmadan heçik. Siyasətçilər nazik və dayaqsız bir divar kimidirlər; onları bir təkanla uçurmaq olar.[[17]](#footnote-17)

**Xalqların iştirakı hegemonizm qarşısında möhkəm səddir!**

Bunların qarşısında dayana bilən amil xalqların möhkəm səddidir. Xalqlar oyanmalıdırlar. Bu gün dünyada İslam xalqları oyanmaqdadırlar. Düşmənlər həmin coşqudan, fəallıqdan, imandan, sayıqlıqdan və sizin səhnədə iştirakınızdan qorxurlar. Ötən seçkilərdə sizin iştirakınız onları qorxutdu və ruhdan saldı. Qarşıdan daha bir seçki gəlir. Mən bir neçə gündən sonra seçki keçiriləcək dairələrin əhalisinə təkidlə tövsiyə edirəm ki, çox ciddi şəkildə seçkilərdə iştirak etsinlər. Hər yerdə seçki keçirilməsə də, parlamentə onlarla deputat gedəcək. Qoyun seçkilərin nəzərdə tutulduğu bölgələrdə xalqın fəallığı və qəhrəmanlığı yenə də bütün xalqın möhtəşəm iştirakından əlamət olsun. Digər yerlərdə də xalqın səhnədə iştirakı və sayıqlığı ilk və son sözü deyir və bu, İslamın, İslam təlimlərinin və İslam hidayətinin sayəsində əldə olunmuşdur. İslam hidayəti olmadan, dərin din və İslam inancı olmadan nə belə bir müqavimət formalaşardı, nə düşmənlərin təxirbatları və hiylələri qarşısında bu dəstək qalardı. Bizim xalqımızın belə möhkəm dayanması həmin mənəvi imana görədir və bu davam edəcək. Allahın lütfü, qüvvəsi və qüdrəti ilə və düşmənlərin acığına, xalqın imanı günbəgün dərinləşəcək, onun quruluşa verdiyi dəstək daha da artacaq.[[18]](#footnote-18)

**Xalq bu beynəlxalq İslam inqilabını qorumalıdır!**

Siz xalqımız, beynəlxalq İslam inqilabının sütunları, siz şahid xalq – "insanlara şahid olmanızdan ötrü"[[19]](#footnote-19); siz cəmiyyətə şahidlərsiniz - üzərinizə düşən bu ağır əmanəti qoruyub saxlaya, bütün dünya məzlumlarının gözünü və və hər hansı bir şəkildə mənfur hegemonizm sistemi tərəfindən yaralanmış şəxslərin qəlbini alıb onları ümidvar saxlaya bilməlisiniz.

Fəhlələr də belədir. Bir cəmiyyətin tarixində elə bir zaman və an olur ki, bir fərdə, yaxud təbəqəyə ehtiyac çox mühüm və təsirli olur. O zamanı və o anı tanımaq bəzən çətin olur. Mən deyirəm: Bu xalqın sədaqətli, sağlam və mömin işçi qüvvəsinə ehtiyacının inqilab dövrü, xüsusən də indiki dövr qədər olduğu zaman az olmuşdur.[[20]](#footnote-20)

# İkinci fəsil: Müstəqilliyin növləri və iqtisadi müstəqillikdə fəhlələrin rolu

**Müstəqil xalq hansı xalqdır?**

Müstəqil xalq o xalqdır ki, amerikalı, ingiltərəli, yaxud bir zaman rusiyalı ərbablar və onlar kimiləri onun taleyinə müdaxilə edə, öz xeyirlərinə olan işi görüb xalqın xeyrinə olanı kənara tullaya bilməsinlər. Müstəqil olmayan ölkələr belədir. Bu gün bəzi ölkələrə baxın, mən adlarını çəkmirəm, özünüz haraları dediyimi biləcəksiniz. Bu ölkələrin başçıları ABŞ-ın fərmanına müti dayanmışlar. Bir xalqın və ölkənin başçıları ABŞ-a müti olsalar, məmləkətdə nə edərlər? Bəllidir ki, həmin ölkədə ABŞ-ın maraqları icra olunacaq. Alış-veriş, təbliğat, yuxarıya çəkmək, kənarlaşdırmaq, işdən çıxartmaq, işə təyin etmək, xülasə, o ərbabların xeyrinə olan hər bir iş bu ölkədə baş verər, xalqın xeyrinə olan heç bir iş isə görülməz. Bir xalqın müstəqil olmaması belə bir müsibətdir. Keçmiş rejimdə də belə idi.[[21]](#footnote-21)

**Pəhləvi rejimində ölkənin ən mühüm problemi onun Qərbə bağlılığı idi!**

Keçmişdə bu ölkənin ən mühüm problemi o idi ki, mənfur Pəhləvi rejimi ABŞ-a, ondan qabaq da İngiltərəyə bağlı idi. Onlar deyirdilər ki, kim yuxarıya gəlsin, Baş nazir, məmur, nazir, yaxud Neft Şirkətinin başçısı olsun və ya filan vəzifəni tutsun; amerikalılar deyən kimi o şəxsə yüksək vəzifə verirdilər. Bu xalqın xarici düşmənlərinin səhnədən kənarlaşdırmaq istədiyi hər bir şəxsi kənarlaşdırmaq üçün bunlar – yəni Pəhləvi rejimi bütün güclərini işə salırdılar. Bu məmləkətdə amerikalıların xeyrinə olan iş həmin rejimin vasitəsilə icra olunurdu. Əgər hər hansı bir iş onların zərərinə və xalqın xeyrinə olsaydı, həyata keçməzdi, hətta o işə qarşı da çıxırdılar. Bir ölkənin müstəqil olmaması belədir.

Bizim xalqımız mübarizə aparıb müstəqillik əldə etdi. Bu müstəqillik nədir? Bu, mühüm sualdır. Üç növ müstəqillik var və bu üç müstəqillik bir-birinin ardınca gəlir. Onların birincisi çətin, ikincisi birincisindən, üçüncüsü isə hər ikisindən çətindir. Çətin olan, bizim xalqımızın həll etdiyi və nəticəsini gördüyü müstəqillik siyasi müstəqillikdir. Biz onu əldə etdik və bu çox çətin idi.[[22]](#footnote-22)

**Müstəqilliyin növləri**

**1. Siyasi müstəqillik**

**Siyasi müstəqilliyin tərifi**

Siyasi müstəqillik nə deməkdir? Yəni bu gün bu ölkədə istər hökumətdə, istər parlamentdə, istər Ali Məhkəmədə çalışan vəzifəli şəxslərin hamısı xalqın xidmətçiləridir. Bunlar ilahi vəzifələrindən başqa heç nəyə tabe olmurlar. Müstəqillik budur. Əgər bütün dünya - ABŞ, İngiltərə, Avropa toplaşsa da, hətta dünyada iki Şərq və Qərb gücü olsa və onlar əl-ələ verib bu xalqı, bu ölkəni xalqın zərərinə və onların xeyrinə olan tərəfə bir addım çəkmək istəsələr, bu ölkənin məmurları, başçıları və xidmətçiləri imkan verməzlər. Bu, siyasi müstəqillikdir. Siyasi müstəqillik odur ki, bu gün bu məmləkətdə xalqın istədiyi adamlar hökumət başındadırlar. Bir neçə gündən sonra prezident seçkiləri gəlir. Xalq axtarıb sevdiyi, etimad göstərdiyi, ölkənin idarəsinə bacarıqlı və qadir bildiyi şəxsi seçəcək. Düzdür, boşboğaz öz sözünü danışacaq. Boşboğaz Allah haqda da boşboğazlıq edir. Daxili xəstə olanlar bu ölkədə heç nə görmürlər; xalqı görmürlər, xalqın şövqünü və fəallığını görmürlər, xalqın məmurları sevməsini görmürlər, ölkə məmurlarının paklığını və səmimiliyini görmürlər. Xalqın ölkə məmurlarını seçdiyini görürlər, lakin yenə də boş-boş danışır, ittiham edirlər; seçkiləri, xalqı və məmurları ittiham edirlər.[[23]](#footnote-23)

**Bizim ölkəmiz siyasi baxımdan müstəqil ölkədir!**

Əlbəttə, bunlar diqqətəlayiq deyillər. Bunlara etina etmək lazım deyil. Həqiqət budur ki, xalq hər şeyi görür. Allaha şükür olsun ki, bu xalq öz gücü ilə siyasi müstəqillik əldə edə bilmişdir. Bu gün bizim ölkəmiz siyasi baxımdan müstəqil və öz ayağı üstə dayanmış bir ölkədir. Bu mənim sözüm deyil. Mən xarici səfərlərdə bir çox prezidentlərlə söhbət etmişəm. Prezident olarkən və ondan sonra dünyanın onlarla ölkəsinin prezidenti mənimlə söhbətləşmiş və hamısı bunu qəbul etmişlər. Hamı bunu deyir və anlayır.

Bir gün Şərq və Qərb əl-ələ verib bu ölkəni bir tərəfə çəkməyə çalışdılar. Biz bir hüququ müdafiə etdiyimizdə hamı əl-ələ verib buna mane olmağa çalışdı, amma bacarmadılar. Bu gün də fələstinlilərin haqqını tapdayıb məhv etmək üçün hamı əl-ələ vermişdir. Biz də qarşı çıxıb deyirik ki, biz müxalifik. Fəryadları ucalıb ki, İran nə üçün buna qarşı çıxır. Bu sözü xüsusi iclaslarda deyirlər, ümumi iclaslarda deyirlər, təbliğatlarında deyir və təhdid də edirlər. Qoyun etsinlər. Biz dərk etdiyimizi, vəzifə bildiyimizi, Allah-Taalanın bizdən istədiyini hiss etdiyimizi deyirik, seçirik və o yolla gedirik. Heç kəs xalqımızı, hökumətimizi, İslam Respublikası quruluşunu və xalqın xidmətçilərini təsir altına sala bilməz. Bu, siyasi müstəqillkdir və biz bunu əldə etmişik.[[24]](#footnote-24)

**2. İqtisadi müstəqillik**

**İqtisadi müstəqilliyin tərifi**

Bundan çətin olanı iqtisadi müstəqillikdir. İqtisadi müstəqillik odur ki, xalq və ölkə iqtisadi fəaliyyətində öz ayağı üstə dursun, heç kəsə möhtac olmasın. Mənası bu deyil ki, iqtisadi müstəqilliyə malik olan xalq dünyada heç kəslə alış-veriş etməsin. Xeyr, alış-veriş zəiflik əlaməti deyil; bir şeyi almaq, bir şeyi satmaq, bazarlıq və ticari sövdələşmələr zəiflik əlaməti deyil. Lakin elə olmalıdır ki, bir xalq əvvəla özünün əsas ehtiyaclarını özü təmin edə bilsin; ikincisi, dünyanın iqtisadi balansında və beynəlxalq mübadilələrdə çəkisi olsun, onu asanlıqla kənara qoya, blokadaya sala, istədiklərini diktə edə bilməsinlər.

Bu gün iqtisadi baxımdan inkişaf etmiş güclü ölkələr təəssüf ki, dünyanın müstəmləkəçiliyini və hegemonluğunu da əllərinə almışlar. Onlar bir ölkə ilə bir ticarət mübadiləsi, alış-veriş və həmkarlıq etmək istədikdə o ölkəni bəzi işlərə də məcbur edirlər. Bir ölkənin müstəqil iqtisadiyyatı odur ki, ölkəyə lazım olanlar ölkə daxilində təmin olunsun.[[25]](#footnote-25)

**İqtisadi müstəqilliyə çatmağın şərtləri**

**Birinci şərt: Hər kəs öhdəsinə düşən işi yaxşı yerinə yetirsin**!

İndi biz iqtisadi müstəqilliyə nail olmuşuq, yoxsa yox? Mən deyirəm ki, bu daha çətin olandır. Çalışmalıyıq. Düzdür, bu gün iqtisadi müstəqillik iddiası edə bilərik, lakin bəzi şərtlərlə. Bunun bir neçə şərti var. Birincisi budur ki, ölkədə hər kəs öhdəsinə düşən hər bir işi yaxşı yerinə yetirsin. (Əziz Peyğəmbərdən (s) nəql olunmuşdur ki,) buyurub: "Allah bir iş görərkən onu möhkəm şəkildə yerinə yetirən şəxsə rəhm etsin!"[[26]](#footnote-26) Siz bir boltu fırladıb bərkidirsinizə, bir təkəri bağlayırsınızsa, bir yerə bir tikiş atırsınızsa, bir maşını yağlayırsınızsa, bir kitab çap edirsinizsə, bir kitab yazırsınızsa, sinifdə dərs deyirsinizsə, xəstəxanada xəstələri müalicə edirsinizsə, xalqınızın yollarını təmizləməklə məşğulsunuzsa, natiqsinizsə, yazıçısınızsa, tədqiqatçısınızsa, ruhanisinizsə, təhsillə və dərs oxumaqla məşğulsunuzsa, universitetdə, yaxud məktəbdəsinizsə, incəsənətlə məşğul olursunuzsa, film hazırlayırsınızsa, hekayə yazırsınızsa, jurnalistsinizsə - nə olsanız, kim olsanız və harada çalışsanız, gördüyünüz işi düzgün görməyə, kamil və möhkəm şəkildə yerinə yetirməyə, onda qüsur qoymamağa çalışın. Şərtlərdən biri budur. Bu həyata keçsə, biz iqtisadi müstəqilliyə çatarıq.[[27]](#footnote-27)

**İkinci şərti: Pulu və imkanı olanlar yalnız özlərini düşünməsinlər!**

İkinci şərt budur ki, pulu və imkanı olanlar yalnız özlərini düşünməsinlər. Çünki o pul da bu ölkədə qazanılıb; o pul da bu xalqın sayəsində və bu torpaqdan əldə edilmişdir. Kim deyə bilər ki, mənim pulum var və pullu olmaqda dövlətin və xalqın xidmətlərinə, köməklərinə borclu deyiləm?! Məgər belə bir şey mümkündür?! Göydən insan üçün pul tökmürlər. Pul gündəlik həyatda və fəaliyyətdə qazanılır. Minlərlə insan işləyir, bir nəfər varlanır. Pulu və imkanı olan şəxslər bu pulu təkcə özlərinə sərf etməməlidirlər. Siz əgər bir yerdə sərmayə qoyub bir işə başlamaq istəyirsinizsə, təkcə bu işin sizə nə qədər qazanc yetirəcəyini fikirləşməyin. Biz demirik ki, əsla özünüzü nəzərə almayın, deyirik ki, ölkənizi də nəzərə alın. Zərərli işlərə sərmayə qoymayın! Faydasız işlərə sərmayə qoymayın! İstehsalı məmləkəti inkişaf etdirən işlərə sərmayə qoyun! Pulu və imkanı olan şəxslərin dini vicdanı və məsuliyyət hissi olsun![[28]](#footnote-28)

**Üçüncü şərt: İşdə və iqtisadi fəaliyyətdə yaradıcılığa və yeniliyə malik olmaq**

Başqa şərt budur ki, işdə və ölkənin iqtisadi fəaliyyətində yaradıcılıq olsun. Çox yaxşı olar ki, ölkəmizin zavodları - istər dövlətin, istər xalqın ixtiyarında olanlar (bu gün çoxlu istehsal mərkəzləri xalqın ixtiyarında və xalqın özününküdür) gəlirlərinin bir qədərini tədqiqata, işi inkişaf etdirməyə və istehsal məhsullarının keyfiyyətini yüksəltməyə sərf etsinlər. Biz nə üçün oturmalıyıq ki, birisi Avropada, yaxud dünyanın başqa bir yerində tədqiqat aparsın və biz ondan öyrənək. Məgər biz ondan əskikik?! Məgər biz az anlayırıq?! Gərək tədqiqat aparsınlar, yaradıcılıqla məşğul olsunlar, istehsalı, sənayeni inkişaf etdirsinlər, istehsalın keyfiyyət və kəmiyyətini artırsınlar. Bu da bir şərtdir: yaradıcılığa və yeniliyə malik olmaq.[[29]](#footnote-29)

**Dördüncü şərt: Dünyaya insanların diqqətini cəlb edən məhsullar təklif etmək**

Dünya bazarına elə bir şey təqdim edin ki, diqqətlər sizə yönəlsin, ona ehtiyac duysunlar, yalnız iddia olmasın. Bu sahədə həqiqətən çalışmaq lazımdır. Bu da bir şərtdir. Sonra ölkənin elm mərkəzləri ölkə iqtisadiyyatına kömək etsinlər. Universitetlərin mütəfəkkirləri dövlət üçün çalışsınlar. Dövlət universitetlərdə çalışan və dərs oxuyan mütəfəkkir və alimlərə güvənsin. Düşünməsinlər ki, bir söz deyən hansısa avropalı mütəfəkkirin tədqiqatı və sözü həmişə qüvvədədir. Bu gün bir şey deyirlər, iyirmi, on, beş ildən sonra başqa bir alim gəlib o sözü rədd edir və başqa bir söz deyir. Biz nə üçün qərblilərin dediklərini qeyd-şərtsiz qəbul etməyə, əlimizi əlimizin üstünə qoyub onları dinləməyə və qəbul etməyə adət etmişik?! Siz düzünü tapmalısınız. Ölkəmizin iqtisadçıları bizim məmləkətimizin vəziyyətinə, etiqadlarına, xüsusiyyətlərinə və bizim iqtisadi məsələlərimizə uyğun olanı tapsınlar. Burada qeyd olunduğu kimi, bu gün görürük ki, hökumət və ölkə məmurları tərəfindən Allahın lütfü ilə yeni iqtisadi layihələr icra olunur. Məsul şəxslərin dediyinə əsasən, bu iqtisadi layihələr inşallah gələcəkdə faydalı və yaxşı nəticələr bəxş edəcək. Və biz ümidvarıq ki, o gələcək daha tez çatsın.[[30]](#footnote-30)

**3. Mədəni müstəqillik**

**Mədəni müstəqillik digər müstəqilliklərdən çətindir!**

...Hamısından çətin olan üçüncü müstəqillik mədəni müstəqillikdir. Bu olduqca çətin və ağrılıdır. Mədəni müstəqillik üçün mübarizə aparmaq müstəqilliyin digər növləri üçün mübarizə aparmaqdan çətindir. Mən bir dəfə dedim ki, düşmənlər mədəni sahədə qəfil hücumlar edirlər. Bu iddia doğrudur; Allah bilir ki, doğrudur. Bəzi adamlar anlamır, səhnəni görmürlər. Səhnəni görən düşmənin nə iş gördüyünü, çox güclü qəfil hücumların edildiyini bilir.[[31]](#footnote-31)

**Ölkə idarəsinə dair müxtəlif nəzəriyyələr**

**1. Gələcəyi qurmaq üçün beynəlxalq hakim gücə arxalanaq?!**

Fürsətdən istifadə edərək bu gün demək istədiyim məsələ budur ki, bizim ölkəmizdə və həmçinin bir çox, necə deyərlər, üçüncü dünya ölkələrində ölkə idarəsi üçün iki nəzəriyyə mövcuddur: bir nəzəriyyə budur ki, bir ölkənin xalqı, ziyalıları və qərar mərkəzləri ölkələrini qurmaq və gələcəyə nail olmaq üçün beynəlxalq hakim gücə arxalanmalı olduqlarını bildirirlər. Bu beynəlxalq hakim gücün hansı zamanda kimin olmasının – istər üstün elmi, istər üstün siyasi və mədəni gücün olmasının onlar üçün fərqi yoxdur. Deyirlər ki, biz bu gün elm, siyasət və silah yarışmalarında dünyada birinci yerləri tutan qüvvələrin arxasınca getməliyik. Əsaslandırmaları budur ki, onlar güclü olduqlarından biz onlara sığınmalıyıq.

Bu baxış və düşüncə tərzi dünyanın geriqalmış ölkələrində hakimdir. Siyasi və coğrafi mütaliəsi olan şəxslər bilirlər ki, belə təfəkkür tərzi Latın Amerikası ölkələrində, Afrikada və bəzi Asiya ölkələrində mövcud olmuşdur. Bəzi ziyalı və siyasətçilər bu qaydaya tabe olurlar. İranın keçmiş rejim başçıları da bu fikrə və təfəkkür tərzinə malik idilər. Onlar deyirdilər ki, ABŞ, yaxud bəzi Avropa məmləkətləri pullu, güclü, elmli və silahlıdırlar; biz nə üçün özümüzü onlardan ayırmalıyıq; biz nə üçün bu güclərin arxasınca getməməliyik; hər halda, nə də olsa, bunlar ərbab və ağadırlar.

Keçmişdə İranda belə təfəkkür tərzi hakim idi. Əgər sizdən kimsə tağut dövrünün feodal kəndlərində yaşamışdırsa, xanın süfrəsinin artığını yeyən rəzil, zəlil və zəif təbəqələrdə bu təfəkkür tərzini müşahidə etmişdir. Belə təfəkkür tərzinin nəticəsində tağut Pəhləvi rejiminin başçıları ağıllı, qeyrətli, şücaətli, sivilizasiya və elm keçmişi olan bu xalqın sərvətlərini ABŞ-dan hərbi təyyarə almağa sərf edirdilər. Təyyarənin bir hissəsində eyib və qüsur yarandıqda iranlı mühəndisin və mexanikin o hissəni açıb xarablığını düzəltməyə haqqı çatmırdı. Çünki hissələr mürəkkəb idi. Yəni bəzən təyyarənin bir hissəsi bir-birinə bağlı olan on detaldan təşkil olunurdu. Onlar nöqsanlı hissəni açıb təyyarə ilə istehsal edən və satan ölkəyə - əsasən də ABŞ-a göndərirdilər. Sonra nöqsanlı hissəni təhvil verib, yeni bir hissə alır və geri qayıdırdılar. Nə üçün iranlı bir mühəndisin təyyarənin xarab olmuş hissələrinə əl vurmağa haqqı çatmırdı? Çünki onlara deyirdilər ki, sizin belə məsələlərlə nə işiniz var, bunlar xarici mütəxəssislərə aiddir; siz ümumiyyətlə, qarışmayın və belə işlərə yaxınlaşmayın. Bir xalqı təhqir etmək belə olur. Mən çox təəssüflə deməliyəm ki, bu gün də ölkənin bəzi yerlərində belə təfəkkür tərzinə malik insanlar tapılır. Yəni hələ də bəziləri qərbə və ABŞ-a bağlı olan keçmişdəkilərin fikir və üsul tör-töküntülərinin təsiri altındadırlar. Bu bir nəzər və təfəkkür tərzidir.[[32]](#footnote-32)

**2. Müstəqillik əldə etməkdə öz imkanlarından bəhrələnmək**

Başqa bir nəzər və təfəkkür tərzi də deyir ki, biz bacarıqlı bir xalqıq, bu bacarıqlardan istifadə etməyi prinsip seçməliyik. Düzdür, harada dayansaq və başqasının daha yaxşı alətə malik olduğunu görsək, gedib ondan borc alar, gəlib işimizi yoluna qoyar, sonra da özümüz həmin aləti düzəltməyə çalışarıq. Bu, ağıllı bir işdir.[[33]](#footnote-33)

**İslam inqilabı həmişə tam müstəqillik istəmişdir!**

Sizin avtomobiliniz, qazınız, yaxud soyuducunuz hər dəfə xarab olanda qonşunun yanına gedib deyə bilməzsiniz ki, zəhmət olmasa, gəlin onu təmir edin. Bu iş eynilə asılılıqdır. Düzdür, bəzən lazımdır, yəni qarşı tərəfin ixtisası var və siz ondan öyrənməlisiniz. Bunun eybi yoxdur. Qonşunun bir cihazı var, siz onu əmanət götürün və sonra da çalışın ki, özünüzü ondan ehtiyacsız edəsiniz. Bir xalq miqyasında bu ehtiyacsızlıq elmi, praktik, texniki, mədəni, bir sözlə, hərtərəfli müstəqillik deməkdir. İslam inqilabı əvvəldən belə bir müstəqillik istəmişdir.[[34]](#footnote-34)

**İmam bizdə "bacarmaq" hissini dirçəltmək istəyirdi!**

Bu gün görürük ki, dünyanın bəzi ölkələri bu yolu getmiş və yaxşı nəticələrə nail olmuşlar. İkinci Dünya Müharibəsindən sonra təxminən yerlə-yeksan olmuş ölkələr ayağa qalxıb öz üzərlərində işləməyə başladılar, daxili qüvvələrindən bəhrələndilər və bu gün öz dünyalarını idarə etməkdə müharibə zamanı bunları fəlakətə uğradanlardan önə keçmişlər. Deməli, bu qənaətə gəlirik ki, belə təfəkkür tərzi ilə elmi, texnologi və digər müstəqillikləri əldə etmək olar. Bizim imamımız xalqa bunu söyləməyə çalışırdı: "Ey xalqımız! Ey gənc! Ey fəhlə! Ey mühəndis və müdir! Sən ayrısına güvənmədən özün bacarırsan!" İmam bizdə bacarmaq hissini dirçəltmək istəyirdi. Asılılıqla nəticələnən birinci fikir tərzinə malik şəxslər ötən on illər boyunca həmişə iranlını ələ salıb lətifə düzəldirdilər ki, məgər daxili məhsul da məhsuldur?! Bir xalqa bundan böyük zülm ola bilməz!

Bu gün görürsünüz ki, bizim daxili məhsullarımız bir çox hallarda xarici məhsullardan yaxşıdır. Düzdür, qazanc ardınca qaçan adamlar - yəni yalnız öz ciblərini və qazanclarını düşünənlər, milli və dini qeyrətə, xalqımızın beynəlxalq imicinə diqqət yetirməyənlər bizim bəzi daxili məhsullarımıza dünyanın məşhur zavod və şirkətlərinin etiketini vurub Avropa bazarlarına çıxarırlar. Onlar bu ticarətdən yalnız əldə etdikləri pul barədə düşünürlər; halbuki bu məhsullar bizim sənətkarlarımızın zərif barmaqları, iti gözləri, beyinləri və yüksək istedadları ilə vücuda gəlmişdir.[[35]](#footnote-35)

**Yüksək istedada inamın nəticəsi**

Bu xalq yüksək istedadına güvənib öz ayağı üstə dayana bilər. Bizim böyük İslam inqilabımız Allahın lütfü ilə daxili qüvvələri azad bir mühitə çıxardı. Belə ki, bu gün bizim texniklərimiz döyüş təyyarəsinin keçmişdə bir-iki nəfərin get-gəl xərci ilə birgə və digər təmtəraqlarla xaricə göndərilən xarab hissəsini az vaxt və az xərclə əvvəlkindən də yaxşı təmir edə bilirlər.[[36]](#footnote-36)

**Fəhlələr sübut etməlidirlər ki, xalq öz ayağı üstə dayana bilir!**

Nə üçün bir xalqı təhqir edib deməlidirlər ki, siz bacarmırsınız?! Siz fəhlələr özünə güvənmək və öz ayağı üstə dayanmaq hissinin əməli təcəssümü ola bilərsiniz. Siz göstərməli, sübut etməli, həmçinin digərlərinə də öyrətməlisiniz ki, xalq öz ayağı üstə dayana bilir. Allaha şükür olsun ki, bizim çoxlu mənbələrimiz də var.

Mənim arzum budur ki, biz neft quyularının ağzını bağlayıb iqtisadiyyatımızı qeyri-neft sektoru üzərində quraq. Yəni fərz edək ki, bu ölkənin neft adlı sərvəti yoxdur. Əlbəttə, bu iş bu illərdə və belə tez bir zamanda həyata keçməyə bilər. Çünki düşmənlər asılı və azğın Pəhləvi dövründə həddən artıq dağıdıcılıqla məşğul olmuş, xalqımızı və ölkəmizi neftdən o qədər asılı etmişlər ki, bu şəraitdə belə bir işi görmək mümkün deyil. Amma bir gün bu iş görülməlidir. O gün elə bir gündür ki, xalqımız öz sərvətlərini ölkələrin milli sərvətlərindən tam xəbisliklə müftə istifadə edən şəxslərə vermədən və öz potensiallarına güvənməklə ayağı üstə dayansın.

Təəssüf ki, bu iş bu gün mümkün deyil. Bu gün neft istehsal edən bəzi ölkələrin xəyanətinə və onların beynəlxalq oğrularla işbirliyinə görə neft onu istehsal edən ölkələr üçün qazanc, yaxud siyasi və iqtisadi istifadə vasitəsi olmaq yerinə, əksinə, onun istehlakçılarının əlində rıçaq olmuşdur; eynilə sahibinin başına çırpılan bir mal kimi. Halbuki neft elə bir məhsuldur ki, əgər bu gün onu dünyaya verməsələr, hər yer işıqsız, istiliksiz, hərəkətsiz və sənayesiz qalar. Bugünkü sənaye sivilizasiyası maşın üzərində qurulmuşdur. Əgər neft olmasa, maşın hərəkət edə bilməz. Bizim neftimiz bu qədər əhəmiyyətlidir.

Əlbəttə, bizim neftimiz deyəndə məqsəd bütün bu regionun və dünyanın digər bölgələrinin neftidir. Bu region dünya neftinin əsas hissəsinə sahibdir. Yəni əlləri beynəlxalq oğrularla əlbir olan həmin hökumətlər təəssüf ki, neftin əsas hissəsinə sahibdirlər. Bu gün bu qədər dəyərli olan bir məhsul ona çox ehtiyacı olan istehlakçıların əlində alətə çevrilmişdir. Onlar on illər öncədən bu gunə qədər belə siyasət planlamış və icra etmişlər. Təəssüf ki, asılı ölkələrin xəyanətkar siyasətçilərinin bir qrupu da həmişə onlarla əməkdaşlıq edirlər.[[37]](#footnote-37)

**Özünüzü gücləndirin ki, dünya sizi dinləsin!**

Dünyanın sizi dinləməsi üçün özünüzü gücləndirməlisiniz. Dünyanın sizə hörmət etməyə məcbur olması üçün özünüzə güvənməli, öz potensialınızı – elmi, iqtisadiyyatı, iş potensialınızı və hərbi müdafiə qüdrətinizi gücləndirməlisiniz. Əgər bir xalq güclü və əlbir olsa, əgər bir xalq Allaha arxalansa və şeytanlardan qorxmasa, hətta düşmənlərini də özünə hörmət etməyə vadar edər. Necə ki, bu gün hegemonizmə bağlı media qurumlarının bəzən barəmizdə çərənləmələrinə rəğmən, Allaha şükür olsun ki, xalqımızı tanıyan bütün xalqlar ona hörmət edirlər. Biz bunu yaxından görmüşük.[[38]](#footnote-38)

# Üçüncü fəsil: Quruluşda və cəmiyyətdə işin və fəhlənin mövqeyi

**Cəmiyyətdə fəhlələrin uca mənəvi və insani mövqeyi**

Fəhlə üzərinə ağır məsuliyyət düşdüyünü mənəvi cəhətdən hiss etməlidir. Məmurlar və xalq onun məqamını və rolunun əhəmiyyətini dərk etməli və bilməlidirlər ki, fəhlənin uca mənəvi və insani məqamı vardır. İslamın dəyər sistemində pullu olmaq, ümumiyyətlə, dəyər sayılmır. Hətta çoxlu nəfsi xüsusiyyətlər də dəyərlərdən hesab olunmur. Lakin fəhlə olmaq, hətta özü üçün işləsə də, bir dəyərdir; görülən iş cəmiyyətin məişətinin inkişafına təsirli olduqda isə onun dəyəri daha artıq olur. Məhz buna görə əziz Peyğəmbər (s) fəhlənin əlini öpdü. Fəhlənin əlini öpmək onun üçün maddi imtiyaz hesab olunmur. Bu bir mənəvi imtiyazdır, çünki cəmiyyətdə fəhlənin məqamını ucaldır.

Siz fəhlələr bilməlisiniz ki, əziz xalqımızın şərəfli həyatının davamı, İslam Respublikası quruluşunun dünya quldurları və qlobal hegemonizm qarşısında dəyərli mövqelərinin və şüarlarının qorunması və davam etdirilməsi sizin iş və faəliyyətinizdən asılıdır. Bu işi ixlasla, qayğıkeşliklə və yaxşı şəkildə yerinə yetirməlisiniz. Əlbəttə, dövlət məmurları sizin üçün xammalı təmin etməyə çalışmalıdırlar ki, zavod və fabriklər var-gücləri ilə işləsinlər; yeni istehsal mərkəzləri yaransın və işçi qüvvələr bu mərkəzlərə cəlb olunsunlar.[[39]](#footnote-39)

**Maddi həyat, ölkənin istehsalı və xalqın məişətinin təmini fəhlələrin əlindədir!**

Bildiyiniz kimi, fəhlə təbəqəsi öz-özlüyündə cəmiyyətin dəyərli təbəqələrindəndir. Ölkənin maddi həyatı, istehsalı və xalqın məişətinin təmini fəhlə təbəqəsinin əlindədir. Buna əsasən, bu təbəqənin əhəmiyyətini öz-özlüyündə aşkar görürsünüz və fəhlənin əhəmiyyətindən ötrü bizim dəlil göstərib əsaslandırmamız lazım deyil.

Bu təbəqənin əhəmiyyəti aydındır. Əlbəttə, inqilabdan sonrakı vəziyyətdə, həmçinin ölkəmizin indiki durumunda bu təbəqə daha böyük əhəmiyyət kəsb etmişdir. Çünki son on beş il ərzində ölkəmizdə baş verən hadisələrdə və xalqın o hadisələrdə iştirakının lazım olmasında, məsələn, məcburi müharibədə bu təbəqə cəmiyyətin fəallarından oldu. Siz görün müharibədə nə qədər fəhlə iştirak etdi. Bu, ölkəmizdə fəhlə təbəqəsinin vəziyyətini göstərən bir nümunədir.

Bir zaman fəhlə işini görür və qalan vaxtını ailə-uşağına sərf edir. Amma bir zaman işdən əlavə ölkədə böyük bir hadisə baş verdikdə və o hadisə xalqın iştirakını tələb etdikdə möhkəm iradə ilə meydana atılır. Bizim fəhlələrimiz belə bir rol ifa etdilər və əhəmiyyətləri daha da çoxaldı. Əlbəttə, dünyanın digər ölkələrində də belə halların baş verməsi mümkündür, bizim tam məlumatımız yoxdur, amma ölkəmizdə bu təbəqənin vəziyyəti dediyim kimidir. Buna əsasən, çox əhəmiyyətlidirlər.[[40]](#footnote-40)

**Proqram hazırlayanlar fəhlə təbəqəsini nəzərə alsınlar!**

Bunu da qeyd etmək lazımdır ki, bu təbəqənin imkanları da azdır və bu onlar üçün başqa bir imtiyazdır. Deməli, fəhlə əziz, hörmətli, cəmiyyətin çox ehtiyac duyduğu və həqiqi dəyərlər əsasında hörmət etdiyi təbəqədir; bu öz yerində şübhə doğurmur. Proqram hazırlayanlar və ölkənin gələcəyi üzərində işləyən digər şəxslər bizim cəmiyyətimizin bu təbəqəsinin bu qədər doğma, səmimi, mömin və ölkənin taleyini sevən olduğunu nəzərə alıb bu mühüm məsələni öz proqramlarına salsınlar.[[41]](#footnote-41)

**Fəhlə əməlin timsalıdır!**

Müəllim elmin, fəhlə isə əməlin timsalıdır. Buna görə Müəllim və Fəhlə günü elm və əməl günüdür. Cəmiyyətin varlığı da elm və əmələ bağlıdır. Əgər biz öz aramızda bu iki əsası – yəni elm və əməli, təlim və tərbiyəni, iş və yaradıcılığı inkişaf etdirib bu iki sahədə nəzərəçarpacaq inkişaf yarada bilsək - Allaha şükür olsun ki, bu gün bu böyük həddə yaranmışdır - ölkənin məqsədlərə sarı hərəkəti sürətlənəcək, problemlər aradan qalxacaq və bizim böyük inqilabımızın təsvir etdiyi vəziyyət yaxınlaşacaq. Odur ki, bu iki əsas mühüm məsələlərdir. Bu iki əsasın nümayəndələri - yəni bir tərəfdən ölkənin müəllim təbəqəsi, təlim və tərbiyə işçiləri, digər tərəfdən də fəhlə təbəqəsi, işə, yaradıcılığa, istehsala, sənayeyə, əkinçiliyə və bu kimi sahələrə aid olanlar ölkə üçün çox əhəmiyyətlidirlər.[[42]](#footnote-42)

**Fəhlələr hər bir cəmiyyətin ən şərafətli təbəqələrindən biridir!**

Müəllim və fəhlələr barədə deməliyəm ki, bu iki təbəqə hər bir cəmiyyətin, xüsusən də bizim cəmiyyətimizin ən şərafətli təbəqələri, yaxud ən azı ən şərafətli təbəqlərindən biridirlər. Müəllim də əslində bir fəhlədir. Ən dəyərli işlərdən birini - yəni təlim, tərbiyə və kamil insan istehsalı işini müəllimlər görürlər. Fəhlələr də öz növbələrində həm elm adamıdırlar, həm əməl adamı. Çünki fəhlə öz işini bilməsə, bir iş görülməz. Bu iki təbəqə ümumilikdə elm və əməlin - yəni iki üstün dəyərin sahibidir. Bu iki təbəqənin ölkəmizə xidmətlərinin də bənzəri azdır. Mən həm inqilabdan öncəki dövrdə müəllim və fəhlələrin rolunu xatırlayıram, həm inqilabın qələbəsinin ilk illərində. Əgər o zaman bizim mömin fəhlələrimiz olmasaydı, bu ölkədə hər biri ölkə üçün problemlər yaradacaq onlarla təxribat planı həyata keçərdi.[[43]](#footnote-43)

**İşin əsas amili fəhlədir!**

Müharibə dövründə də fəhlələr ön cəbhədə, arxa cəbhənin gücləndirilməsində və cəbhəyə əsgərlər yollamaqda ən böyük rollardan birini ifa etdilər. Bir ölkənin ən əsas mərkəzlərində belə təsirli bir təbəqəyə çox hörmət göstərilməlidir. Bu gün də belədir. Bu gün də biz iqtisadi inkişaf istəyiriksə, mütləq işi gücləndirməliyik. Tez-tez kapital qoyuluşundan söhbət düşür. Mən kapital qoyuluşunun rolunu qəbul edirəm. Kapital qoymadan bir iş görülməz. Lakin kapital qoyuluşu işin bir tərəfidir, əsas tərəfi isə fəhlədir. Ürəkdən, peşəkarlıqla, müntəzəmliklə və çətin şərtləri qəbul etməklə görülməyən iş ölkəni xilas edə bilməz. Belə bir iş olmadan ölkə lazımi yerə çatmaz.[[44]](#footnote-44)

**İşə və fəhləyə xüsusi diqqət neft gəlirindən ehtiyacsız olmağın şərtidir!**

Biz bu gün iqtisadi müstəqillik, ölkənin neftdən asılılıqdan qurtulmasını istəyirik. Bu gün ölkə iqtisadiyyatının elə tənzimlənməsini istəyirik ki, neftin bir barelinin qiymətinin bir qədər enməsi ölkəmizə bu qədər təsir göstərə bilməsin. Bu işlər necə mümkün olar? Biz özümüzü neftdən ehtiyacsız etmək istəyiriksə, işə, fəhləyə, iş yerlərinə və fəhlələrin təhsilinə xüsusi diqqətdən başqa bir iş görülməlidir?! Düzdür, Allaha şükür olsun ki, hökumət bu işlərlə məşğuldur. Həqiqətən bizim hökumətdəki qardaşlarımız dəyərli işlər görürlər. Lakin demək istəyirəm ki, ölkənin əsaslı işlərindən biri budur. Həm parlament, həm hökumət, həm müxtəlif məmurlar iş və fəhlə məsələsinə bəzən üzləşdikləri və bir sıxıntı yaranan mövzu kimi baxmasınlar, ölkənin əsaslı və həqiqi bir məsələsi kimi baxsınlar. Bizim fəhlələrimiz sözsüz ki, yaxşıdırlar, mömindirlər, sayıqdırlar, düşmənin təxribatlarından xəbərdardırlar. Bizim bu böyük fəhlə toplumumuz sayıq insanlar olmasaydı, inqilabı, dini, dövləti və quruluşu sevməsəydi, bu gün düşmənlərimiz fəhlə mühitlərində faciə yaradardılar. İndi də çalışırlar, lakin bunlar güclüdürlər. Bizim fəhlələrimiz - bu nəcabətli, mömin və zəhmətkeş təbəqə Allahın lütfü ilə ayıqdır, diqqətlidir və onların təxribatlarına uymur. Göstərilən bu fəaliyyətlər davam etdirilməli və gücləndirilməlidir. İqtisadi inkişaf işi gücləndirmədən və işə baxışı artırmadan imkansızdır. Özünü bu işə sərf edən insan bilməlidir ki, quruluş onun arxasında dayanır.

...Xalq işin və fəhlənin qədrini bilməlidir. Əlbəttə, bunu bilin ki, Allah qədir bilir: "Əməlinizi Allah da görəcək, Onun Peyğəmbəri də"[[45]](#footnote-45). Allah və Peyğəmbər (s) qədirbiləndir. Əməlləri yazan mələklər qədirbiləndirlər. Bilin ki, Allah yanında və Allahın idarəsində siz əzizlərin əziyyətlərinin bir anı da yaddan çıxmır. İşin son dəqiqələrində yorulduğunuzda, lakin qanuni və dini vəzifələrinizə görə həmin dəqiqələrdə də ciddi şəkildə işlədiyinizdə sahibkar, müdir, zavodun, yaxud məktəbin direktoru bundan xəbər tutmaya bilər, ancaq Allah-Taala o anları da qeyd edir. Bunlar dəyərlidir. Güman etməyin ki, bunlar gələcəyə həvalə etməkdir. Düzdür, gələcək qiyamət olsa, çox mühümdür; qəbrin birinci gecəsi olsa, həmin gələcək də çox mühümdür. Lakin yalnız bu deyil. Ölkəni, quruluşu və gəncləri düzəldən bunlardır; Mütəhhəri yetişdirən bunlardır.[[46]](#footnote-46)

**Peyğəmbərin (s) Əmirəlmömininə nəsihəti**

Əziz fəhlələr! Ölkənin sizə ehtiyacı var. Bilin ki, sizdən minlərlə adamın adla tanınmaması mümkündür, lakin hər birinizin bu ölkənin gələcəyinə – uzaq gələcəyinə yox, yaxın 10-20 ilə təsiri böyük olacaq. Odur ki, işləyin. Əziz Peyğəmbər (s) Əmirəlmömininə buyurub ki, iki işdən çəkin: məlalətdən və tənbəllikdən.[[47]](#footnote-47) Məlalət odur ki, insanın işləməyə hövsələsi olmasın. Həmçinin əziz Peyğəmbərdən (s) belə nəql olunmuşdur: “Allah işini möhkəm şəkildə yerinə yetirən şəxsə rəhm eləsin!” Bilin ki, İslam əleyhinə, İslam dəyərləri əleyhinə, inqilab əleyhinə, imam əleyhinə, şəxsiyyətlər əleyhinə, Mütəhhərinin özünün əleyhinə təbliğatı hamıya əyan olan - kimsə kor olub mədəni mühiti görsə və bu düşmənçilikləri görməsə, heç - düşmənləri bu gün ümidlərini bağlayıblar ki, müəllim, fəhlə, tələbə, ruhani təbəqələri (bunlar cəmiyyətin həssas və təsirli toplumlarıdır) öz işlərini görə bilməsinlər. Əgər hamı öz işini düzgün, möhkəm, kamil, elm və biliklə yerinə yetirsə, bilin ki, bu ölkə və quruluş bizim tanıdığımız bu əsrlərdə bu ölkədə iş başına gələn ən möhkəm quruluş olacaq və ən böyük təzyiqlər qarşısında tab gətirə biləcək. Bu söz, danışıq, əməl, təbliğat, blokada və təxribatlar güclü iradə ilə dayanıb nə iş gördüyünü bilən, nə iş görmək istədiyini anlayan, sayıq şəkildə və imanla öz işi ilə məşğul olan bir xalqa qarşı bir iş görə bilməyəcək.

Mən ümidvaram ki, Allah-Taala sizin hamınıza uğur bəxş etsin! Əziz məmurların üzərlərinə düşən vəzifələri ən yaxşı şəkildə yerinə yetirmələrinə kömək etsin! Xalqımızın bütün təbəqələri, xüsusən də iki mühüm və həssas təbəqə olan fəhlə və müəllimlər Allah qarşısında və ölkənin gələcək tarixində indiyədək üzüağ olduqları kimi, inşallah həmişə üzüağ qalsınlar![[48]](#footnote-48)

**Ölkənin maddi inkişafı fəhlənin əlinin bəhrəsidir!**

Fəhlələri iki səbəbə görə uca tutmaq lazımdır. Biri buna görə ki, hər bir ölkənin nə qədər maddi inkişafı və sərvəti varsa, fəhlənin əlinin bəhrəsidir. Sərvəti istehsal edən, iqtisadi inkişafı yaradan fəhlədir. Əgər fəhlə olmasa, bütün iqtisadi proyektorların, mühəndislərin və mütəfəkkirlərin işi yerdə qalar. İqtisadiyyat elminin bütün düşüncəsini, məqsədlərini, proqramlarını və inkişafını praktikada həyata keçirən amil fəhlənin əlləridir. Deməli, fəhlənin bütün xalq üzərində böyük haqqı var. Çünki xalqın məişətini əməli şəkildə sahmana salan odur.[[49]](#footnote-49)

**Fəhləyə hörmət işə hörmətdir!**

Fəhləni uca tutmağın ikinci səbəbi budur ki, fəhləyə hörmət işə hörmətdir. İş çox mühüm məsələdir. İşsizlik bəşəriyyətə nə qədər ziyan vurur; istər tənbəllikdən və şəxsi iradəsizlikdən irəli gələn işsizlik, istər işə qüdrətin olmamasından irəli gələn. Deməli, iş bir dəyər və həqiqi ibadətdir. Bir ölkənin inkişafı üçün həqiqi amil işdir. Buna əsasən, biz fəhləyə hörmət edirik ki, işə hörmət olsun.

Fəhlələr çox mühüm təbəqədirlər. Bu o demək deyil ki, digər təbəqələr əhəmiyyətsizdir. Hər bir toplumun öz daxilində yaradan, törəyən və təşkil edən elementləri vardır və hamısı öz yerində əhəmiyyətlidir. Lakin bu təbəqəyə diqqət böyük və ziyanlı qafilliyin ölkəni və xalqı məhv etməsinə mane olur. Kim diqqət yetirməlidir? Birinci növbədə işə məsul şəxslər, ikinci növbədə isə bütün xalq fəhlənin qədrini bilməlidir. Bunlar dəyərlidir. Fəhlələr öz ömürlərini Allah-Taalanın əziz saydığı işə sərf edən insanlardır.[[50]](#footnote-50)

**Fəhlələr ölkə inkişafının əsas amilləridir!**

Fəhlələr ölkə inkişafının əsas amilləridir. Buna əsasən, mənim fikrimcə, sizin toplumunuz dəyərli və üstün bir toplumdur. Fəhlələrin günü olan 1 May müxtəlif cəhətlərdən həqiqətən dəyərli və üstündür. Bizim sizə və əziz xalqımıza çoxlu sözlərimiz var; qalaq-qalaq sözlər var və siz ən yaxşı dinləyicilərsiniz.[[51]](#footnote-51)

**Əziz Peyğəmbər (s) bəşərin müəllimi, iş və faəliyyətə hörmət bayrağını ucaldan insan idi!**

Təlim-tərbiyə, istehsal və işlə bağlı günlərdə əziz Peyğəmbərin (s) adını xatırlamaq və söyləmək lazımdır. Çünki o həzrət bəşərin müəllimi, təlim-tərbiyə, iş və fəaliyyətin uca tutulması bayrağını ucaldan insan idi. O həzrət dünyada ədalət, humanizm, ayrıseçkiliklərin götürülməsi, mənəviyyata, ruhi və mənəvi fəzilətə diqqət fəryadını ucaltdı. Bu gün də həmin səslərin əks-sədası tarixdə və indiki dünyada eşidilir.[[52]](#footnote-52)

**Fəhlənin dəyəri o qədər yüksəkdir ki, Peyğəmbər (s) onun əlini öpmüşdür!**

Fəhlə təbəqəsi diqqətli olsun ki, verdiyi şüarlar və danışdığı sözlər onların xalqın gözündəki mənəvi şərafətini və həqiqi ucalığını məhv etməsin. Qeyd etdiyimiz kimi, həm maddi, həm də mənəvi ehtiyaclar var. Lakin insanı ürəkləndirən, qane və şad edən mənəvi hörmətdir. Çoxları öz hörmətlərini və ucalıqlarını qorumağa, heç kimə əl uzatmamağa və heç kəsdən pul almamağa razıdırlar. Şərəfli insan mənəvi ucalığa əhəmiyyətli yanaşır. Fəhlə təbəqəsində olan böyüklüyü - həqiqətən də Allah yanında, ağıla, ictimai və insani hesablara görə böyükdürlər – tanıyaq, onu yüksəyə qaldırıb hamıya göstərək. Fəhlənin dəyəri o qədər çoxdur ki, Peyğəmbər (s) onun əlini öpmüşdür. Mənim kimi kiçik insanlar nə iş görək ki, Peyğəmbərin (s) əl öpməsinin yerini tutsun? Bu mənəvi dəyərləri unutmayaq.[[53]](#footnote-53)

**İnsani cəmiyyətdə mənəvi dəyər və insani ucalıq birinci sözü deyir!**

Bir qrup insan cəmiyyətdə elə danışır və hərəkət edir ki, camaat vur-çatlasın və maddiyyat yarışmasının olduğunu zənn etsin; kimin pulu çoxdursa, kim çox pul əldə etdisə və daha çox istifadə etdisə, udmuşdur; kim az istifadə etdisə, geriqalmış və bədbəxtdir! Belə deyil. Bu, müasir heyvanların meşə qanununa aiddir. Bəli, pul və maddiyyat üstündə dava gedən kapitalist quruluşlarında belədir; çünki mənəviyyatları yoxdur. Lakin insani cəmiyyətdə fəzilət, şərəf, hörmət, insani ucalıq və mənəvi dəyər birinci sözü deyir. Əlbəttə, bu bəhanə olmasın ki, maddiyyat və məişət barədə fikirləşməsinlər. Bu barədə fikirləşməlidirlər, yolu da qeyd etdiyimdir: iqtisadi təməlləri möhkəmlətmək.[[54]](#footnote-54)

Bizim istər bu gün münasibətilə, istər digər münasibətlərlə fəhlənin məqamına etdiyimiz hörmət sırf kompliment deyil, əmək və fəhlə barədə İslam məntiqini bəyan etmək, uyğun İslam mədəniyyətini göstərməkdir. Bir çox yerlərdə cəmiyyətin problemi səhv anlamaq olur. Bir cəmiyyətdə fəhləyə, məsələn, bir istehsal aləti kimi baxıldıqda, onun insani şəxsiyyəti və ucalığı görməzliyə vurulduqda, nə qədər maddi mükafat versələr də, onu qane etməyəcək.[[55]](#footnote-55)

**Fəhlələr cəmiyyətin hərəkətinin ən mühüm hissəsini üzərlərinə götürmüşlər!**

Fəhlə cəmiyyətin hərəkətinin ən mühüm hissəsini üzərinə götürən şəxsdir. İş, fəaliyyət, quruculuq və istehsalın əsas hissəsi insani qüvvə üzərində mərkəzləşmişdir. Bu da fəhlənin gördüyü işdir. Cəmiyyətdə fəhlənin dəyəri dərk olunsa, cəmiyyətin hər hansı bir nemətindən bəhrələnən şəxslər özlərini fəhləyə borclu biləcəklər. Bu, fəhlə üçün şərafət, böyüklük və hörmət hissi yaradır. Bir cəmiyyətdə bu, mühüm məsələdir.

Siyasəti təyin edən, proqram hazırlayan və qanun yazan da fəhlə təbəqəsi üçün həmin böyüklüyə və hərəkətə insansa, qanunu elə yazar, icra siyasətini elə tənzimləyər ki, onların haqqına layiqincə riayət olunsun. Əgər həqiqəti görən gözlə baxsaq, ölkənin əsas qurucuları, istehsalçıları və bir cəmiyyətin həqiqi idarəçiləri sayılan fəhlə təbəqəsinin hazır süfrə başında oturub yalnız istifadə edən, cəmiyyətə və onun inkişafına xeyir yetirməyən şəxslərdən yüz qat artıq şərəfli olduğunu görərik.[[56]](#footnote-56)

**Fəhlə təbəqəsi ölkə inkişafının ən mühüm sütunlarından biridir!**

Bizim fəhlələrimizin düzgün dəyərləndirilməsinə və hamının ölkə inkişafının ən mühüm sütunlarından birinin fəhlə təbəqəsi olduğunu anlamasına ehtiyacımız var; işini və vəzifəsini bilən mömin fəhlənin; elə bir fəhlənin ki, ona iş tapşırıldıqda ən yaxşı formada yerinə yetirmək istəyir; elə bir fəhlə ki, bir cəmiyyətin ən dəyərli qüvvələrindəndir.[[57]](#footnote-57)

# Dördüncü fəsil: İşçi vicdanı və ümumi mədəniyyət

**Proqram hazırlayanlar xalq arasında işçi vicdanı və ictimai nizam-intizam hissini təbliğ etsinlər!**

Mədəni sahələrdə çalışanlar bu məsələləri düzgün təbliğ və izah etsinlər. Proqram hazırlayan şəxslər xalq arasında işçi vicdanı və ictimai nizam-intizam hissini gücləndirmək üçün proqram hazırlasınlar. İş və fəaliyyətlə məşğul olan şəxslər özlərində bu iki hissi yaratsınlar. Hər kəs özü üçün bu işi görsün. Xalqa izah edənlər və xalq arasında təbliğat aparanlar da bu barədə xalqla söhbət etsinlər. Elə edək ki, qurucu iş və əməl – istər mədəni, istər iqtisadi, istər ictimai, istər siyasi iş onu görən şəxs üçün müqəddəs bir əməl sayılsın. Sadə bir fəhlədən tutmuş sadə bir idarə işçisinə, yüksək rütbəli müdirə, ölkədə mühüm və böyük sənaye sahibinə, yüksək rütbəli dövlət məmuruna, bir müəllimə, tələbəyə, təbliğatçıya və ruhaniyə qədər hamı və hamı gördüyü işin ibadət, xeyir və saleh əməl olduğunu bilsin, hamı işini ciddi və yaxşı formada görsün. Əziz Peyğəmbərdən (s) nəql olunmuşdur ki, Allah işini möhkəm, yaxşı və düzgün görən şəxsə rəhm etsin.[[58]](#footnote-58) Başdansovdu iş görməkdən, necə gəldi işləməkdən, işlə məşğul olmamaqdan və bir işin yaxşı görülməsinə etinasızlıqdan ciddi çəkinmək lazımdır. Bu, işçi vicdanına aiddir. İctimai qayda-qanun barədə də belədir. Hamı qanunun tərif, ilahi qaydaların və çərçivələrin müəyyən etdiyi düzgün ictimai həddə diqqətlə riayət etsin ki, həyat düzgün və sağlam olsun. Bu il bu iki şüarı qoruyun. Natiqlər onun barəsində danışsınlar, yazıçılar yazsınlar, məmurlar ona dair proqram hazırlasınlar və cəmiyyətin fərdləri özlərini bu meyarla ölçüb inkişaflarına nəzər salsınlar. Bu, birinci tövsiyə.[[59]](#footnote-59)

**İşçi vicdanı xalqın ümumi mədəniyyəti olmalıdır!**

Mənim əzizlərim! İş və təlim lazımlı məsələlərdir. Əziz müəllimlər! Gəncləri yetişdirin, yeniyetmələri iş, müstəqillik və elmsevərlik ruhiyyəsi ilə yetişdirin, diplomsevərlik hissi ilə yox. Diplom fərdin bu məlumata malik olmasını göstərmək üçün olsa, yaxşıdır. Lakin təsir mənşəyi ola bilməz, mühüm olan elmdir. Cəmiyyətə elm və iş lazımdır. Bütün xalq və məmurlar bilsinlər: mənim "işçi vicdanı" deməyim bir kompliment deyil, bunun üçün proqram hazırlamalıdırlar, işçi vicdanı xalqın ümumi mədəniyyətinə çevrilməlidir. Əgər kimsə bir iş görürsə, hətta yalqız halda və kimsəsiz bir otaqda olsa da, başının üstündə bir nəfərin dayandığını düşünməlidir; iş kamil, möhkəm, yaradıcı və ehtiyacla yanaşı görülməlidir.[[60]](#footnote-60)

Sizə tövsiyəm budur ki, hər iki sahədə işin keyfiyyətini günbəgün yaxşılaşdırasınız. Biz iki-üç il bundan öncə işçi vicdanı haqqında danışdıq; bu söz dillərdə təkrar olunur. Bu çox əhəmiyyətli bir məqamdır. Mən bilmirəm bu cümləni deyən şəxslər bu məzmunun əhəmiyyətinə və onun təsirinə nə qədər diqqət yetirirlər. İşçi vicdanı siyasi vicdan və elmi vicdan tipindən olan bir sözdür. Bu sözün mənası odur ki, işlə məşğul olan şəxs işinə qarşı vicdan hissi keçirsin, özünü bu işin qarşısında məsuliyyətli bilsin. Bu, işi sifariş edənin qarşısındakı məsuliyyətdən başqa bir şeydir. Şəriət cəhətindən, insani və öhdəlik cəhətindən əlavə, insan özünü bu işin özü qarşısında məsuliyyətli bilsin, işi düzgün, kamil, güclü və ən yaxşı şəkildə yerinə yetirməyə çalışsın; istər onun başı üstünə bir kəs olsun, yaxud olmasın. İşçi vicdanının mənası budur.

İslamda işləmək ibadət və dəyər sayılmışdır. Bunun nəticəsi odur ki, kim bir işi qəbul edib öhdəsinə götürsə, onu ən yaxşı şəkildə yerinə yetirsin. Bu söz dərs sinfinə, istehsal xəttinə, tarlanın içinə, tikiş maşınına və evin daxili işinə də aiddir. Bu hesabla müəllimlik, tərbiyə və təhsil də bir işdir; özü də çox dəyərli bir iş. Əgər işi görənin işçi vicdanı olsa, o iş ən yaxşı şəkildə görüləcək. Bu, ölkə problemlərinin açarı olan məsələdir. Əgər siz hansısa məhsulu alıb evə gətirdikdə qısa müddətdən sonra onun xarab olduğunu və üzərində görülən işin düzgün olmadığını müşahidə edirsinizsə (yəni gördüyü işə etimadsızlıq), işçi vicdanı olan surətdə bu daha baş verməyəcək. İnsan öz övladını məktəbə göndərir, amma onun məktəbdə nəyə və hansı amilə çevriləcəyini bilmirsə, bu daha olmayacaq.[[61]](#footnote-61)

**Təlim və tərbiyə sahəsində işçi vicdanının lazım olması**

İşçi vicdanının lazım olduğu yerlərdən biri də təlim və tərbiyə sahəsidir... Mənim əzizlərim! Bir xalq komplimentlə öz ağalığını qoruya, qəddar və qaniçən düşmənlərlə komplimentlə üz-üzə gələ bilməz. Əməl, fəaliyyət və proqram lazımdır. Biz dedik "işçi vicdanı", "ictimai qayda-qanun", yaxud "iqtisadi qayda-qanun". Ölkə məmurları, hökumət, Ali Məhkəmə və parlament bu işlərin görülməsi üçün proqram hazırlamalıdır, əks təqdirdə, "filankəs necə yaxşı söz danışdı" - deyə tərifləməklə iş bitmir. Xalq da kömək etməlidir. Hər bir nəfər işin həqiqi görənidir.

Mənim əzizlərim! Bu ev sizin eviniz, bu məmləkət sizin məmləkətinizdir; böyük, bərəkətli və sərvətli məmləkətiniz. Bu torpaqda çoxlu sərvət gizlənmişdir, hamısı da sizə və bu ölkənin gələcək nəsillərinə məxsusdur. Bu ölkədə çoxlu mənəvi sərvət vardır və hamısı sizə məxsusdur. İslamın sayəsində, qədim İslam mədəniyyətinin və bu xalqın keçmişinin sayəsində bu ölkədə bu qədər elm, istedad, ayıqlıq və yaxşı xarakterlər var və hamısı sizə məxsusdur. Siz nə zaman bundan istifadə edə bilərsiniz? Xalqın işə hazır olduğu zaman; kəmərini bağladığı, heç kəsin öz işində səhlənkarlığa yol vermədiyi və işsizliyi özü üçün fürsət saymadığı zaman. Elə adamlar var ki, işdən yorulduqları zaman da çox həvəslə işləyirlər. Kimsə bunlardan soruşmur ki, siz nə üçün işləmədiniz; ilahi qınaq və xalqın ehtiyacı bunları işə vadar edir. Bu hiss ümumi olmalıdır. Bu, sözügedən işçi vicdanıdır.[[62]](#footnote-62)

**İşin yaxşı görülməsinə fikir verin!**

Hamı işçi vicdanı ilə işlədikdə və işi görərkən onun sahibi olmasa da, Allah-Taalanın hazır olub gördüyünü, əməlləri yazan mələklərin hazır olduğunu və Allahın yaxın mələklərinin baxdığını anladıqda işin yaxşılaşması üçün göstərilən hər bir diqqət yazan mələklər tərəfindən təqdir və onun əməl qovluğunda qeyd olunur. Bu işlər bizim bəşəri hesablarımızda sayılmır, çox zaman onları görmürük, unuduruq, onlara diqqət yetirmirik, Allahın hesabında isə belə deyil.

Əgər siz sinifdəki son bir dəqiqəni də dərs deyib tələf olmağa qoymadınızsa, yaxud pis öyrənən uşağa doğrudan da vaxt ayırıb çalışdınızsa, yaxud zavodda, tarlada, evdə və ya başqa bir yerdə işinizdə diqqətli oldunuzsa, iynəni diqqətlə parçaya batırdınızsa, sizin bu diqqətiniz və bu ciddiliyiniz əməl dosyenizdə qeyd olunacaq. İlahi qovluqlarda bu qeydin faydası təkcə qiyamətə aid deyil, bu dünyada da təsirlidir. Yəni dünya işində diqqətlə və möhkəm işləmək başıuca və abad olan, güclü, möhkəm, düşmən qarşısında təslim olmayan, Allahın bütün xalqından və cəmiyyətin düşmənlərindən ehtiyacsız insanlara malik bir cəmiyyət yaradacaq, bu cəmiyyət üçün və bu ölkə üçün dünyada yaxşı bir ad vücuda gətirəcək. Bunlar ölüm sərhədinin bu tərəfinə aiddir. Sərhədin o tərəfi də bərzəx, qiyamət və ilahi savabdır. Bu bizim sizə tövsiyəmizdir. Mən həm ölkənin fəhlə toplumuna, həm təlim-tərbiyə ilə məşğul olan toplumuna səmimi-qəlbdən təşəkkür etməklə yanaşı, bunu da istəyirəm. İnşallah öz işinizi günbəgün yaxşılaşdırasınız.[[63]](#footnote-63)

**İşi yaxşı görməmək istehlakçı üçün minlərlə problem yaradır!**

Bu ümumi prosesdə hamı yerinə yetirdiyi və ona həvalə olunan işi yaxşı, düzgün və dəqiq yerinə yetirməlidir: "Allah bir iş görərkən onu möhkəm şəkildə yerinə yetirən insana rəhm eləsin!"[[64]](#footnote-64) Hədis deyir ki, hər hansı bir işi - istər əl işlərini, istər düşüncə işlərini möhkəm və yaxşı şəkildə yerinə yetirən şəxsə Allah rəhm etsin. Məsələn, "İran Xodro" şirkətinin bir fəhləsi hansısa boltu yarım dövr artıq fırlatmağı lazım bilməyib. Bu onun üçün çox kiçik işdir, amma etməyib. Təsiri budur ki, maşın bir neçə kilometr gedən sonra birdən laxladığını görürlər. Çünki o, işini möhkəm şəkildə yerinə yetirməmişdir. Maşının sahibi olan bu yazıq minlərlə başağrısına düşür, çünki hansısa fəhlə yalnız bir saniyə bir iş görməli idi, amma görməyib. İşi möhkəm görmək budur.[[65]](#footnote-65)

**Ölkənin inkişafı üçün fəhlələrin işi əsl ibadətdir!**

Mən fəhlələrə tövsiyə edirəm ki, hər hansı bir sahədə və hər hansı bir yerdə - böyük zavodlarlda, kiçik zavodlarda, əl işlərində, nəhəng maşınlarda, əkinçilik və kənd təsərrüfatında çalışırlarsa, bu günləri iş günləri bilsinlər, bu dövrü ciddi iş dövrü saysınlar və işi də ibadət bilsinlər. Ölkənin inkişafı üçün sizin gördüyünüz bu iş əsl ibadətdir. Məmurlara da tövsiyə edirəm ki, fəhlə təbəqəsini, məhrum və kasıb təbəqələri və bu mömin camaatı qorusunlar, qanunlarda, idarə işlərində və dövlət orqanlarına müraciət etdiklərində onlara diqqət ayırsınlar.[[66]](#footnote-66)

**Fəhlələr işi özlərinin insani, dini və vicdani vəzifəsi bilsinlər!**

Ölkə zavodlarının hamısı işləsin və ölkənin fəhlələri işi özlərinin insani, dini və vicdani vəzifələri bilsinlər. Fəhlə də yalnız zavodda olan şəxs deyil, bu məmləkətdə kim faydalı bir iş görürsə, bir fəhlədir. Bir yazıçı, bir sənətkar, bir müəllim, bir yaradıcı və bir tədqiqatçı da fəhlə və işçidir.

Fəhləlik fəxrdir. Kiminsə fəhlə olması fəxrdir; o ki qala bu zavodları işlədən güclü və qüdrətli qollara. Əgər o qollar olmasa, o zavodlar işləməz və belə bir vəziyyətə düçar olan xalqın günü qara olar.[[67]](#footnote-67)

**Xalqımızın istedadı parlaqdır!**

Bu sahənin məsul şəxslərinə də deyirəm ki, cari və gündəlik problemlərə qərq olmasınlar, bu problemlərin fonunda bu sahənin keyfiyyətini yüksəltmək barədə düşünsünlər. Bizim xalqımızın istedadı parlaqdır. Biz bir neçə ildir yerli istedad üzərində təkid göstəririk. Bəzi adamlar elə bilirdilər ki, xalqımıza və ölkəmizə sevgi üzündən bir söz demək istəyirik. Halbuki bizim dediyimiz statistik məlumatlara əsaslanır. Xoşbəxtlikdən, son bir neçə ildə güclü sənəd və xəbərlər yayılıb xalqın ixtiyarına verildi və nümunələrini siz də gördünüz. Olimpiada adlı bu beynəlxalq yarışmalarda görürsünüz ki, gənclərimiz işə təzə başlasalar da, əksər ölkələrdən yaxşı parlayırlar. Beynəlxalq musabiqələrdə, elmi yarışmalarda, bəzi böyük və mürəkkəb sənaye işlərində, dəqiq və xırda sənayedə və sair sahələrdə ölkəmizin nümayəndələri digərlərinə üstün gələ bildilər. Bu, sözügedən dəyərli istedaddır.[[68]](#footnote-68)

# Beşinci fəsil: Elm, əmək və fəhlə

**Əməksiz elm elə əməlsiz elmdir!**

Bəlkə də İslam Respublikasında ad qazanmış günlər arasında heç bir gün bu gün kimi deyil. Çünki bu gündə çox əhəmiyyətli, həssas, işgüzar və çox əziz olan iki ad bir yerdə cəm olmuşdur. Biri elm və digəri əmək adıdır. Bu gün həm elm günüdür, həm əmək günü. Həqiqətən də düzgün baxsaq, hər bir ümmətin, hər bir cəmiyyətin və həmçinin hər bir fərdin dünya və axirəti bu iki faktora bağlıdır. Hər biri digəri olmadan tam xüsusiyyətini itirir. Əməksiz elm elə əməlsiz elmdir: "Əməlsiz alim meyvəsiz ağaca bənzəyir". Bitmiş ağac ilahi qüdrətin əlamətidir, amma meyvəsi yoxdur. Digər tərəfdən, bir şəxs elmsiz işlədikdə, o iş Allah ibadəti olsa da, yenə də faydası yoxdur və dövri hərəkətə bənzəyir; bir şəxs inkişaf olmadan öz ətrafına fırlanır. Ölkənin həm elmə və həm işə, əməyə ehtiyacı var. Allah-Taala da bunların hər ikisini savab saymış, onlar üçün əcr və savab müəyyənləşdirmişdir.[[69]](#footnote-69)

**Elm və əmək xalqa iki qanad kimidir!**

Biz elmi təriflədikdə əslində müəllimi tərifləyirik. Nə üçün? Çünki elmi digərlərinə bəxş edən odur. Əgər müəllim olmasa, elm əldə edilməz: "Kim nə öyrənirsə, müəllimdən öyrənsin". Müəllimsiz elmin mənası yoxdur. Əmək də belədir. Kim əməyi tərifləsə, fəhləni tərifləmişdir; çünki fəhləsiz əməyin mənası yoxdur. Düzgün diqqət yetirin, görün bu məfhumlar bir-biri ilə nə qədər əlaqəlidir. Elm və əmək bir xalq üçün iki qanaddır. Elmsiz və əməksiz xalq inkişaf etməz.

Mən buna görə dəfələrlə demişəm ki, xalqımız Pəhləvi və Qacar padşahları sülalələrinə ürəkdən lənət oxumalıdır. Bu iki xəbis sülalə məmləkətin və bu qədim, istedadlı və ağıllı xalqın iki qanadını qırdı, elm və əməyin heç birində bu xalqa şərait yaratmadı. Görülən işlər dəyərsiz və yaxud az dəyərli, elm də təqlidçi və ikinci dərəcəli idi. Ürəkdən çağlayan, həqiqətən həyata zinət bəxş edən və məmləkətdə əhəmiyyətli işlər yaradan işi görmədilər, bacardıqları qədər məhv də etdilər, ürəkdən çağlayan və yaradıcılğı olan elmi məhv etdilər. O sülalələr bu cinayətləri törətmişlər. Nəticə bu oldu ki, elm yarışında, sivilizasiya, bilik və təcrübə müsabiqəsində ya digərlərindən öndə olan, yaxud ən azı çatışmazlığı olmayan xalqımız illərlə geri qaldı. İndi biz çalışıb, çulumuzu sudan çıxarmalıyıq. İnşallah siz xalqın iradəsi ilə bu işi görəcəyik. Onun əlamətləri indi də görünür.

Əvvəlcə Nasirəddin şahdan sonrakı Qacar sülaləsi, sonra da Pəhləvi ailəsi – bu ata-oğul həqiqətən bu xalqın və ölkənin varlığını, onun mənəvi sərvətlərini hərraca qoydular: “Onlar (İbrahim, Yəqub və onlara tabe olanlar) bir ümmət idilər ki, keçib getdilər. Onların etdikləri əməllər özlərinə, sizin etdiyiniz əməllər isə sizə aiddir”.[[70]](#footnote-70) Onlar getdilər, işləri Allahladır, əməllərinin cəzasını da görürlər. İndi mənim və sizin növbəmizdir: “Sizin etdiyiniz əməllər sizə aiddir”. Əlbəttə, inqilabın əvvəlindən bu günədək, insafla desək, elm və iş sahəsində çoxlu işlər görülmüşdür. Əgər kimsə bunu inkar etsə, sanki “indi hansı dəlilə əsasən gündüzdür” - deyən şəxs kimi olar. Bu qədər aydındır. Əgər insan ölkəyə baxsa, şagirdin, müəllimin, mütəxəssisin və tələbənin artmasını, çoxlu iş yerləri, əkinçilik və sənaye işini, dəqiq və dəyərli işləri, yaradıcılıqları və çoxlu ixtiraları görər. Onları bu on beş ildə İslam bu xalq üçün gətirmişdir. Mən və siz də deyə bilmərik ki, bu işləri biz gördük. Bu nailiyyətlər İslama məxsusdur, imanın, xalqın fəallığının və xalq hakimiyyətinin xüsusiyyətidir.[[71]](#footnote-71)

**Elmi yaymaq və işi hazırlamaq ibadətdir!**

Hamının keçməli olduğu ölüm darvazasından sonra mənə və sizə nəsib olan hər gün özümüz, yaxud arvad-uşaqlarımız üçün tapdığımız 300 qram çörək deyil. Orada bizim işimizə yarayan saleh əməldir: "İman gətirib saleh əməllər edənlər".[[72]](#footnote-72) Görün Quranda "İman" və "saleh əməl" sözləri nə qədər təkrar olunmuşdur. Bu saleh əməllərdən biri budur ki, siz sinifdə dərs deyəsiniz, yaxud sexdə və tarlada işləyəsiniz. Elmi yaymaq və işi görmək də namaz qılmaq və Quran oxumaq kimi ibadətdir. Bu az deyil.[[73]](#footnote-73)

**Əmək və təlimin nəticələri**

**1. İlahi savab qazanmaq**

Nə üçün Allah-Taala öyrətməyi və işləməyi bəşər üçün savab etmişdir? Allahın işləri əbəs deyil ki. Bu ondan ötrüdür ki, Allah-Taalanın bəşərdən istədiyi kamillik həmçinin elm və əməyə bağlıdır... Deməli, bir fayda ilahi savabdır.[[74]](#footnote-74)

**2. Cəmiyyətin gələcək quruculuğunda şərik olmaq**

İş və təlimin nəticələrindən başqa birisi budur ki, siz cəmiyyətinizin gələcəyinin qurulmasına şərik olursunuz. Bu çox mühüm məsələdir. Bu gün və dünən dünyanın bütün davası bir kəlmə üstündədir. O da budur ki, hegemon qüvvələr xalqların taleyini ələ keçirmək istəyirlər. Bu gün dünyada əksəriyyəti faydasız, səmərəsiz və puç olan bu qədər səs-küy və ajiotaj yaratdığını gördüyünüz bu ABŞ özü üçün supergüc haqqı tanıyır, dünyanın taleyini təyin etmək istəyir. Nə üçün filankəs filan ticarəti etdi? Nə üçün filan dövlət filan dövlətə filan məhsulu satdı? Nə üçün filan ölkə ABŞ-ın istədiyi filan məsələni rədd etdi, yaxud onun istəmədiyi bir məsələni təsdiq etdi? Bunların hamısı dünya işlərinə müdaxilə etmək üçündür. Onlar dünyanın taleyini ələ keçirə bilərlərmi? Bəziləri deyirlər ki, bilərlər. Bunlar zəif və gücsüz xalqlar və bəzi ölkələrin zəif başçılarıdır. Lakin inamlı və aktiv qüvvələr deyirlər: "Amerika qələt edir; məgər o dünyanın taleyini ələ keçirə bilər?!"[[75]](#footnote-75)

**ABŞ-ın xalqlara hakim olub-olmamasının səbəbi**

Mən nə deyirəm? Mən deyirəm ki, bir şərtlə bacarar, bir şərtlə bacarmaz. Əgər ABŞ-ın qarşısında duran xalq siyasi əzm və iradəli, canlı, fəal, işləyən, çalışqan və ciddi bir xalq olsa, ABŞ bacarmaz, amma xalq işləyən, çalışqan və fəal olmasa, yenə də ABŞ hakim ola bilməzmi? Əlbəttə ki, bilər. Məgər ölkələrə bütün bu hökmranlığı nədən irəli gəlir?! Əgər bir ölkənin başçıları ABŞ-la bazarlıq etsələr və o ölkənin xalqı da diqqətsiz və bikar olsa, bacarar. Əgər bir hökumət ABŞ-la bazarlıq və müzakirə etməsə, lakin xalqı tənbəl olsa, burada da ABŞ hakim olmağı bacarar. Nə üçün? Çünki o hökumət aciz olur. İşləməyən, yaradıcılığı olmayan, özünü ölkənin idarəsinə və öz ehtiyaclarının istehsalına borclu bilməyən, yalnız istehlakı bacaran və istehsalı bacarmayan xalq ölkəni və iş başında olanları pis vəziyyətdə qoyar. Dünyanın ABŞ kimi utanmazlarının, yolkəsənlərinin və tamahkarlarının qarşısında elə bir xalq dayanıb öz hüququnu müdafiə edə bilər ki, desin: "cənab, biz özümüz özümüzü idarə edirik". Əgər düşmən "sizə filan şeyi satmırıq" - desə, cavab versin ki, çox gözəl, satmayın; siz onu satsanız, biz tənbəl olarıq, özümüz istehsal etmərik, deyərik ki, hazırı gəlir; siz bizə pulsuz versəniz, pul almasanız da, bizə xəyanət etmiş olursunuz. Əgər siz bizimlə alış-veriş yollarını bağlasanız və öz qalıq mallarınızı bizim məmləkətimizə sarı axıtmasanız, bizim xeyrimizə olar, bizdə iş, fəaliyyət, çalışmaq və istehsal hissi yaranar. İnanın, sadəlövh, təcrübəsiz və xam olan bu əskik kişi ABŞ-ın İranla iqtisadi münasibətlərini qadağan etmək istədiyini elan edəndə (sonra da yazıq sionistlərin iclasına gedib əslində uduzdu; bu adamın ayağı altına yemiş qabığını kimin atmasını isə bilmirəm) mən bir neçə səbəbdən ürəkdən sevindim. Bunlar indiyədək bəzən riyakarlıqla haradasa bəzi sözlər deyirdilər: "Bunlar bizimlə o qədər də düşmən deyillər. Axı siz deyirsiniz Amerikaya ölüm olsun; xalq deyir Amerikaya ölüm olsun; bu pisdir, ayıbdır".

Bəzi az məsuliyyətli, yaxud məsuliyyətsiz insanlar xalqımızın qəlbinin dərinliyindən gələn bu "Amerikaya ölüm" fəryadını boğazlarda kəsmək və saxlamaq istəyirdilər. Xalq belə açıq bir istəyin qarşısında qaldıqda isə ölkənin harasında olsa, fəryad edir: "Amerikaya ölüm!"

Lakin daha əhəmiyyətlisi budur ki, biz müharibə dövründə müxtəlif cəhətlərdən çoxlu məhdudiyyətlərlə, o cümlədən silah, sursat və döyüş texnikasının çatışmazlığı ilə üz-üzə qaldıq. İndi də bu cənablar zəhmət çəkib bizim üçün məhdudiyyət yaratmaq istəyirlər. Məgər biz səkkiz il müharibə dövründə məhdudiyyətdə deyildik?! Orada nə etdik? Mən bunu bəlkə bir dəfə də demişəm: Qardaşlar və bacılar! Əgər bizim məsul şəxslərimizin tikanlı məftil alıb Sovet ölkəsindən keçirib gətirmək istədiklərini, amma Sovetin qoymadığını bildikdə təəccüb edərsiniz. Daha tikanlı məftil nədir ki?! Tikanlı məftildən daha müdafiəli bir vasitə varmı?! Özündən almamışdılar ki, desin satmıram. Başqa bir yerdən almışdılar.

Siz görün İslam Respublikasına qarşı nə etdilər. Hər yerdə tapılan və əhəmiyyətsiz sayılan RPG mərmisini bizə satmırdılar. Ümumiyyətlə, heç kəs inanmaz. İslam Respublikası o zaman belə məhdudiyyətlərlə üz-üzə qalan bir ölkədir. Bilirsiniz nəticə nə oldu? Nəticə o oldu ki, Allahın lütfü və qüdrəti ilə bu məmləkətin mömin gəncləri anbar və sexlərə girib qapıları bağladılar və çalışmağa başladılar. Bu gün düşmənin ağlına belə gəlməyən ən mürəkkəb döyüş texnikalarını biz özümüz daxildə istehsal edirik. Əlbəttə, bizi atom bombası və kimyəvi silahlar düzəltməkdə ittiham edirlər. Bunlar yalandır. Özləri də bilirlər ki, yalandır. Gerçək olanı onlar bilmirlər və ağıllarına da gəlməz.[[76]](#footnote-76)

**Elm və işin sintezi gözəldir!**

Elm və işin sintezi gözəldir. Bunu bəlkə də İslam Respublikasında bizim öz yolumuzu daha yaxşı və daha artıq tapmağımız üçün bir simvolik hərəkət hesab etmək olar. Yəni elm daha real və əməl sahəsinə daha yaxın irəliləsin, iş də daha alimanə, elmi təcrübələrə və məlumatlara daha çox malik olsun. İnşallah səy göstərəcəksiniz və siz iki təbəqə bu günə qədər çalışıb zəhmət çəkdiyiniz kimi bundan sonra da daha sürətli və daha asan hərəkətlə cəmiyyəti quracaqsınız. Çünki bu ölkə sizə məxsusdur.[[77]](#footnote-77)

**Məmurlar yaradıcı şəraiti təmin etməlidirlər!**

...Bu yüksək istedada görə, iş məsələlərində bizim də mahir işçimiz və yaradıcılığımız olmalıdır. Bizim iş yerlərimiz fəal, bacarıqlı və işbilən qüvvələrin mərkəzi olmalıdır; nə iş gördüyünü bilməyən işçilərin yox. Məsul şəxslər yenilik və yaradıcılıq şəraitini təmin etməli və günbəgün yüksəltməlidirlər. Düzdür, çoxlu işlər də görülmüşdür, demək istəmirik ki, görülməyib, lakin bunu çoxaltmalı və bu istiqamətdə sürətlə irəliləməlidirlər.[[78]](#footnote-78)

**Yeniyetmə və gənclərin istedadlarını çiçəkləndirməyə çalışın!**

Təlim və tərbiyə sahəsində də belədir. Təlim və tərbiyə mərkəzlərində elə iş görmək lazımdır ki, milyonlarla yeniyetmə və gəncin hətta bir istedadı da hədər getməsin. Yəni bizim orta təhsil müddətimizdə - bu on iki ildə dərs oxuyan heç kimin istedadı hədər getməsin. Ondan sonra bəziləri universitetə, bəziləri peşə sahələrinə gedə bilərlər. Eybi də yoxdur və hamısı yaxşıdır. Lakin bu müddətdə bütün istedadlar çiçəklənməlidir. Bu iş üçün çalışmalıdırlar. Adi vəziyyəti qorumaq, yaxud kəmiyyətlərlə məşğul olmaq isə bu iki sahənin əsas işi deyil. İş sahəsində məsələn, peşələri çoxaltsınlar, rəngarəng etsinlər və inkişaf etdirsinlər. Bizim bu iki sahənin məmurlarından gözləntimiz budur. Bu sahələrdə bizim tövsiyə etdiklərimiz yalnız bu iki sahəyə də aid deyil, bütün ölkəyə aiddir və o bütün ölkə üçün faydalı olacaq.[[79]](#footnote-79)

**Mədəniyyət təbii və insani ehtiyatlardan mükəmməl istifadə üzərində qurulur!**

Müəllim və fəhlələrin iştirak etdiyi bu məclis hər il mənim üçün çox faydalı bir məclis hesab olunur. Tərkib də uyğun tərkibdir. İlk baxışda nəzərə çarpmaya bilər, lakin bu iki element bir-biri ilə tam əlaqəlidir. Mədəniyyətin və insan məişətinin əsası təbii və insani ehtiyatlardan istifadə üzərində qurulur. Əgər təbii qaynaqlar olsa, lakin insani qaynaqlar olmasa, yaxud inkişaf etməsə, yox kimi bir şeydir. Asiya və Afrikanın müstəmləkə dövründəki geriqalmış ölkələrinə baxın. Bunların təbii qaynaqları vardı, lakin insani ehtiyatlar yetişdirmək macalı əldə etməmişdilər. Sərhədlərinin o tərəfindən, uzaq yollardan zirək, hiyləgər və insafsız adamlar bunların başına tökülüb təbii sərvətlərini qarət etdilər, onları öz məişət işləri üçün oğurladılar və öz güclərini günbəgün artırdılar. Əgər insani ehtiyatlar olsa, lakin təbii ehtiyatlar olmasa, yenə də işin bir tərəfi axsayar. İstehsalı olmayan, özü qurub-yaratmayan, öz əlinin bəhrəsini işlətməyən və həmişə digərlərinə söykənən bir ölkə digərlərinə tabe və nəticədə onlara müti olacaq. Bu da beynəlxalq himayədarlarının və müstəbidlərinin öncəki dövrdə və bu gün dünyanın bəzi nöqtələrində müstəmləkəyə çevirdikləri ölkələrin başına gətirdikləri başqa bir bəladır. Gözlərini qapılara dikirlər ki, sərhədlərin o tərəfindən onlar üçün hər şey gətirsinlər. Fəxr də edirlər ki, pul verirlər və xaricilər onlar üçün işləyir, məhsullarını göndərirlər. Bu fəxri mən tağut rejiminin nüfuzlu şəxslərinin birindən eşitdim. Məntiqə baxın! Görün nə qədər uşaqcasına və axmaqcasınadır. Bunun nəticəsi belə olur ki, ölkə çörək, ət, zəruri ehtiyaclar, geyim və məişət məhsulları üçün xarici istehsalçıya göz diksin. Çünki özü mahir insani qüvvə yetişdirmək barədə düşünməmişdir; özünə əziyyət verməmiş, fəhlənin və müəllimin qədrini bilməmişdir.[[80]](#footnote-80)

**İnsani ehtiyatlar cəmiyyətin əsas sərvətlərindən biridir!**

Buna əsasən, təbii və insani ehtiyatlar ölkənin iki əsas sərvətidir. Fəhlə təbii ehtiyatları istifadəyə qabiliyyətli edir, müəllim də insani ehtiyatları çıxarıb inkişaf etdirir və cəmiyyətin istifadəsinə verir. Bu iki faktor cəmiyyətin əsas amilləridir. Əhəmiyyətli olan da budur ki, həm müəllim və fəhlə təbəqəsi, həm xüsusən dövlət məmurları, həm də adi xalq bu uca dəyəri tanısınlar, ona hörmət gözü ilə baxsınlar, fəhlənin və istehsalçının nə olduğunu, bir dəmir parçasını gözəl və istifadəyə yararlı bir məhsula çevirən şəxsin necə dəyərli insan olduğunu anlasınlar; müəllimi tanıyıb bilsinlər ki, heç bir şey bilməyən sadə bir uşağı məlumatlı bir insana, bütün həyat məsələlərində aşıb-daşan yaradıcılıq, istedad, plan və layihə çeşməsinə çevirən və bu xammalı bu yerə çatdıran şəxsin mükafatı və məqamı nədir; bunu hamı bilsin.[[81]](#footnote-81)

# Altıncı fəsil: İşdə mənəviyyatın təsirləri

**Fəhlələr işi qürbət qəsdi ilə görsünlər və onu həqiqi ibadət bilsinlər!**

Əgər xalqımız - fəhlələr, gənclər, istehsalçılar, müəllimlər var gücləri ilə işə girişib bu ölkəni ixracat, idxalat və istehlak ehtiyaclarına görə neftini satmağa, özü də belə ucuz qiymətə satmağa möhtac olmayacaq şəkildə qursalar, görün bu ölkənin bu gününə və gələcəyinə necə böyük xidmət etmiş olarlar.

Bu iş necə mümkün olar? Belə ki, fəhlə işi həqiqi bir ibadət bilsin; dildə deyilən bir ibadət yox, öz işini görmək üçün həqiqətən qürbət qəsdi etsin. Həmçinin müsəlman müəllim şagird yeniyetməyə və gəncə bu İslam təfəkkürünü öyrətsin və on ildən sonra iş yerlərimizdə, təlim, təhsil və tədqiqat mərkəzlərimizdə elə iş görülsün ki, bu xalqın bütün istedadı təcəssüm olunsun və parlasın. O zaman hər bir kəs üçün hər yerdə rahat yaşayış və rifah təmin olunacaq, düşmənin iqtisadi istismarı sıfra enəcək, ölkənin sərvətləri qorunacaq, bu ölkənin hörməti və əzəməti təmin olunacaq. Fəhlə və müəllim təbəqələrinin işinin dəyəri və əhəmiyyəti belə məlum olur.[[82]](#footnote-82)

**Dünyanın elmi inkişaflarında eşq və imanın rolu**

Şəhid Mütəhhəri elə insanlardan idi ki, yalnız müqəddəs bir vəzifəyə görə işləyir və dərs deyirdi, kimsə onu bu işə vadar etmir, yaxud ondan bunu istəmirdi. Əlbəttə, dünyanın əksər tədqiqatçıları belə olmuşlar, dünyanın bütün elmi inkişafları da belə əldə olunmuşdur; kimlərsə eşqlə, yaxud imanla, yaxud hər ikisi ilə işləmişlər. Ya işə eşq olmalıdır, ya ilahi savaba iman, ya da hər ikisi. Siz hər ikisinə malik ola bilərsiniz. Xalqımız bu yolla siyasi müstəqilliyin hazırlıqdan ibarət olduğu həqiqi müstəqilliyi təmin edə bilər. Bu müstəqillik də bir mənada siyasi müstəqilliyin təminatçısı və keşikçisidir.

Bu, Fəhlə və Müəllim günündə bizim sizə deyəcəyimiz məsələdir. Düşmən düşmənlik edir və ondan düşmənlikdən başqa bir şey gözləmək olmaz. Biz onlardan düşmən radiolarının etdiyi təbliğatdan və sionizmin beynəlxalq mətbuatının yazdıqlarından azını gözləmirik; hər halda, düşməndirlər. Düşmən pislik edir, xəbislik edir, böhtan atır, yalan danışır, yalandan insaniyyət tərəfdarı olduğunu iddia edir. Ondan artıq bir şey gözləmək olmaz.

Bizim üçün lazım olan budur ki, özümüz İslam amallarını gerçəkləşdirən nöqtədə duraq. Bu iş və tədris o niyyətlə, hisslə və qeyrətlə həyata keçsin ki, yaxın gələcəkdə inşallah ölkə "Müşriklərin xoşuna gəlməsə də, onu (İslamı) bütün dinlərin fövqündə (bütün dinlərdən üstün) etmək üçün Öz Peyğəmbərini doğru yolla və haqq dinlə göndərən Odur!"[[83]](#footnote-83) məqamına yüksəlsin, Allahın siz böyük xalq üçün iradə etdiyi, istədiyi və inşallah təqdir buyurduğu baş versin.[[84]](#footnote-84)

**İş nə qədər faydalı və yaxşı olsa, savabı daha çox olar!**

İşsiz, yaxud azgəlirli, yaxud pis işləyən və yaxud elmsiz və savadsız bir cəmiyyət və xalq özünü lazımi şəkildə bəşəri kamilliyə çatdıra bilməz, dünya həyatları hədər gedər. Haqq-Taalanın kamil və əhatəli elmində bu məsələ aydındır. Buna görə deyib ki, işləsəniz, savab qazanarsınız; iş nə qədər faydalı və yaxşı olsa, savabı daha artıq olar; öyrətdiyiniz elm nə qədər faydalı olsa, savabı daha çox olar. Belə deyil ki, Quranı və din elmlərini öyrətsəniz, savabı olar, lakin cəbri, həndəsəni, fizikanı öyrətsəniz, savabı olmaz. Siz sinifdə dərs deyib xalqın balalarını alim edirsiniz. Bir insanı alim və cəmiyyət üçün faydalı edə bilən hər bir dərsi öyrətmək savabdır. Bu, İslamın məntiqidir.[[85]](#footnote-85)

**İslamda işin məqsədli olması**

Burada incə bir məqam vardır. O da budur ki, istər fəhləlik çərçivəsində olan azsaylı işləri, istərsə də təlim və tərbiyə çərçivəsinə aid olan işləri iki yolla görmək olar: biri məqsədli və istiqamətli, biri də məqsədsiz və istiqamətsiz. Fərz edin bir nəfər bir iş seçmək istəyir. Biri var ki, onun üçün hansı işin olması fərq etməsin; o, iş görüb pul qazanmaq istəyir. Biri də var ki, axtarıb bu gün daha lazım, daha faydalı və xalqın daha ehtiyaclı olduğu işi seçir. İkincisi istiqamətli iş olur. Müqəddəs İslam şəriətində işlərin bu istiqamətinə xüsusi diqqət yetirilmişdir. Əlbəttə, mənim məqsədim bu deyil ki, kim iş seçmək istəyirsə, gedib axtarmalı və hansı işin daha lazım olduğunu tapmalıdır. Bu hələlik bizim mövzumuzdakı fərdi qərar və seçim dairəsindən xaricdir. Biz ölkənin və cəmiyyətin ümumi istiqaməti üçün məsləhətlisini düşünmək istəyirik.

İslamda işin istiqamətinə çox diqqət yetirilmişdir. Məsələn, ibadətlərdə deyirlər ki, Allaha yaxınlaşmaq qəsdi etmək lazımdır. Allaha yaxınlaşmaq qəsdi sözügedən istiqamətdir; yəni insan işi Allah üçün görsün və iş Allahın razılığı istiqamətində olsun. İşin zahiri və maddi forması çox da fərqlənməyə bilər, ruhu isə fərqlidir. Məsələn, müqəddəs şəriətdə tövsiyə olunmuş və müstəhəb sayılmışdır ki, cümə günü insan cümə qüslü versin.[[86]](#footnote-86) İnsan elə bilir ki, cümə qüslünün təyin edilməsi prinsipcə, təmizlikdən ötrüdür. Yəni hər bir insan ən azı həftədə bir dəfə bədənini yusun və beləliklə, İslamda böyük əhəmiyyəti olan təmizlik təmin olunsun. Lakin siz cümə günü bir saat hovuzda çimsəniz, əl-ayağınızı tərpətsəniz, bədəninizi sabunlasanız, lakin cümə qüslü niyyəti etməsəniz, sizə müqəddəs şəriətdə cümə qüslü üçün təyin olunmuş savab verilməyəcək. İşin forması eynidir, yəni yuyunmaqdır. Onun zahiri məqsədi də hər iki yerdə - həm cümə qüslündə, həm də adi çimməkdə təmizlikdir, lakin cümə qüslündə məqsəd və istiqamətdən ibarət olan əlavə bir şey var. İstiqamət nədir? İşi Allah üçün yerinə yetirmək.[[87]](#footnote-87)

**İşlərdə qürbət (Allaha yaxınlaşmaq) qəsdi etməyin faydaları**

İslam istəyir ki, müsəlman mühitində insanların gördüyü hər bir iş Allah yolunda və Allah üçün olsun ki, iki fayda əldə etsinlər: biri o işin maddi faydası və biri də Allaha yaxınlaşmaq niyyəti ilə yaranan mənəvi və ruhi faydası. Məsələn, siz xörək yediyinizdə niyyətiniz budur: mən bu xörəyi yeyirəm ki, bədənim güclənsin və həyatdakı vəzifələrimlə məşğul ola bilim, çünki Allah bunu istəmişdir. Burada yemək həmin yeməkdir, sizin bədəninizə eyni qida maddələri çatır və eyni ləzzəti alırsınız, amma bunlardan əlavə Allah-Taala savab da verir. Nə üçün? Çünki siz bu işlə öz cisminizin idarəsindən əlavə öz qəlbinizi və ruhunuzu da idarə etmiş və onun üçün məqsəd müəyyənləşdirmisiniz.[[88]](#footnote-88)

**Allaha yaxınlaşmaq qəsdi işləri məqsədli etmək deməkdir!**

Hər bir işdə müsəlman insana belə bir hiss hakim olduqda ondan haram iş baş vermir; haram yemir, oğurluqla, quldurluqla və zülmlə əldə olunmuş qidanı ağzına yaxınlaşdırmır, əli zülmə uzanmır, fikir və düşüncəsi insaniyyətin və öz müsəlman qardaşının ziyanı istiqamətində olmur. Yəni zahirən çox kiçik görünən bu amil insanların müxtəlif cinayətlərindən, günahlarından, qanun pozuntularından, şəhvətpərəstliklərdən, tamahkarlıqlardan və bu kimi məsələlərdən ibarət olan bütün həyat problemləri tədricən insandan uzaqlaşır. Görün dinin və şəriət hökmlərinin hikməti necə kiçik bir nöqtədən başlayır və birdən-birə böyük bir sahəni əhatə edir. Deməli, Allaha yaxınlaşmaq qəsdi işi məqsədli etmək deməkdir.

İndi bir cəmiyyətə daha geniş baxışla baxın. Bu da Allaha yaxınlaşmaq qəsdindəndir.

İndi deyəcəyimiz də Allaha yaxınlaşmaq qəsdindən xaric deyil və onun nümunələrindən biridir. Bir cəmiyyətdə iş, çalışma, təlim və tərbiyə var, lakin bu işlərdə məqsəd nədir? Bu iş, yaxud bu təlim-tərbiyə hansı istiqamətə doğru hərəkət edir? Bu gün ABŞ topxanalarında iş görülür, orada da fəhlə var, lakin görülən iş - istər sadə fəhlənin, istər mahir fəhlənin, istər baş fəhlənin, istər şöbə müdirinin, istər zavod direktorunun, istər bu zavodun əsas layihəsini və planını quranların işi nəyə xidmət edir? Müharibəyə; məsələn, İsrail kimi bir işğalçıya kömək, keçmişdə Hirosimanı atomla bombalamaq. ABŞ indi də ictimai rəydən və öz daxili məhvindən qorxmasaydı, bəzi maneələr ABŞ hökumətinin qarşısını almasaydı, istədiyi hər bir nöqtəyə atom bombası atardı. Çünki bunlar üçün insan öldürmək çətin iş deyil.

Bu gün həmçinin ABŞ-ın CİA təşkilatının İnformasiya, yaxud Casusluq Elmləri İnstitutunda da müəllim və şagird var, tədris və dərslə məşğuldurlar. O müəllimin də bizim öz müəllimimiz üçün tanıdığımız uca dəyəri varmı?! Orada şagirdin çalışqanlığının və yaxşı qiymət almasının nəticəsi ABŞ-ın milli maraqlarını müdafiə etmək deyil. Əgər belə olsaydı, bizim bir sözümüz olmazdı. Amerikalılar gedib özləri və milli maraqları üçün və ölkələri çərçivəsində özlərini məntiqli şəkildə idarə etsinlər. Biz xəsislik etmir və maneçilik törətmirik. Lakin bu gün o təhsil, o təlim-tərbiyə dünyada ən pis və ən çirkin əllərin və siyasi insanların xidmətindədir. Azadlıq hərəkatlarının, azadlığa sarı hərəkət edən ölkələrin və hər bir müstəqillik istəyən ölkənin əleyhinə, həmçinin mürtəce rejimlərin xeyrinə və mütərəqqi rejimlərin əleyhinə işlədilir. Onların işində məqsəd budur.[[89]](#footnote-89)

**İşin ruhu təyinedici və dəyərlidir!**

İstədim ki, siz əzizlərim, ölkənin fəhlə və elm toplumu bu məqama diqqət yetirəsiniz ki, işin özü və forması deyil, ruhu əsasdır. Bir qolun yalnız hərəkət etməsi və bir çarxı fırlatması dəyər sayılmır, mühüm olan mənəvi və əxlaqi dəyərdir. Görək bu çarx nə üçün fırlanır, kimin üçün fırlanır, nəyə xidmət edir. Sırf bir sinfin hazırlanması, bir müəllimin oraya gedib can-başla zəhmət çəkməsi, ürəkdən şagird yetişdirməsi və onun ruhunu kəlmə-kəlmə bilgi və məlumatlarla doldurması yetərli deyil. Görək öyrədilən nədir, məqsəd və istiqamət nədir, bu təlim-tərbiyə hansı məqsədlə görülür. Mənim əzizlərim, mühüm olan budur.[[90]](#footnote-90)

**Əgər işi Allah üçün və diqqətlə görsəniz, düşmən sizə hakim ola bilməz!**

Mənim əzizlərim! Müəllimlər, fəhlələr, gənclər, ölkənin işinin, istiqlaliyyətinin və fəqərə sütununun qoruyucuları! Sizin məsuliyyətiniz ağırdır. Görün düşmən necədir. Görün düşmən nə qədər insafsız, rəhmsiz və həyasızdır. Əgər düşmənin sizə hakim olmasını istəmirsinizsə, yaxşı işləməlisiniz. Hamı gərək yaxşı işləsin. Hamı işi Allah üçün və dəqiq yerinə yetirsin ki, inşallah bu başıuca, şanlı İslam ölkəsi düşmənin qarşısında duruş gətirə bilsin, hamıya göstərsin ki, İslamın sayəsində (“İslam üstün gəlir və heç bir şey ona üstün gəlmir”[[91]](#footnote-91)) heç kəs bu xalqa diktatorluq və hegemonluq edə bilməz.[[92]](#footnote-92)

**İşləməyin özü bir vəzifədir!**

Bu gün aktual təbəqələrdən biri olan fəhlə təbəqəsi bu cəhətdən böyük ictimai və ilahi məqama malikdir ki, Allah tərəfindən insani bir vəzifə olan işləmək vəzifəsinə əməl etsin. Başa düşmək lazımdır ki, işləməyin özü bir vəzifədir. Bu vəzifəyə əməl edən və işləyən şəxs Allah yanında möhtərəm, əziz və ilahi savaba malikdir.

Bəzi adamlar elə bilirlər ki, insan yalnız Allahın fərmanını yerinə yetirməkdən başqa heç bir niyyəti olmadıqda savab əldə edir. Mənim fikrimcə, öz məişətlərini idarə etmək üçün işləyən şəxslər də Allah-Taala yanında savaba malikdirlər. Çünki işin özü əziz, böyük və insanın taleyi üçün təyinedicidir. Deməli, birinci növbədə bizim əziz fəhlələrimiz hər hansı bir qurucu işlə məşğul olduqda gördükləri işin Allahın razı qaldığı və insani vəzifə olan bir iş olduğunu bilsinlər.

Hər hansı bir işin öz-özlüyündə vəzifə olduğunu, işsizliyin qadağan edildiyini və vəzifə pozuntusu sayıldığını bildikdən sonra diqqət yetirməliyik ki, bu gün bir fəhlənin öz işi ilə Allahın razılığını qazanmaqdan ötrü iki fərqli yolu var:

Biri budur ki, onun bu işi ilə xalq, həmvətənlər, ölkə və müsəlmanlar bəhrələnirlər. Siz gördüyünüz hər bir işdə diqqət yetirin ki, bu mömin və müsəlman xalq ya birbaşa, ya dolayısı ilə ondan faydalanacaq. Fərz edin sizin işinizin məhsulu ölkədən xaricə ixrac olunur və onun gəliri ölkəyə qayıdır. Heç şübhəsiz, xalq, İslam quruluşu və əziz ölkə ondan faydalanır. Bu, savab və Allaha yaxınlaşmaq niyyəti üçün bir nümunədir.

Başqa bir nümunə odur ki, gördüyünüz iş ölkəni əcnəbilərdən – o əcnəbilərin çoxusu yalnız əcnəbi və qərib deyillər, hətta düşməndirlər də - ehtiyacsız edir. Mənim fikrimcə, Məhəmmədrza Pəhləvi rejiminin ən böyük cinayət və günahlarından biri ölkəni texnologiya, sənaye və iqtisadiyyat baxımından asılı saxlamaqdan və daha asılı etməkdən ibarət idi. Bir ölkəni çörəyində, buğdasında, anbarında, dəyirmanında, qida məhsullarında və hər bir şeydə xaricdən asılı etdi. Ölkə qida məhsullarından və çörəkdən tutmuş digər əşyalara qədər xaricdən asılı oldu; yəni düşmənlər istədikləri zaman bu xalqı hər şeydən məhrum edə bilsinlər. Ölkəni bu şəkildə qurub, idarə edib və bu vəziyyətə salan şəxs elə xəyanət etmişdir ki, həmin səviyyədə olmayan başqa heç bir xəyanət onunla müqayisəediləsi deyil.[[93]](#footnote-93)

**Xalqın faydalanmasına və əcnəbilərdən ehtiyacsız olmasına çalışmaq - Allaha yaxınlaşmaq istiqamətində çalışmaqdır!**

Siz bu gün gördüyünüz fəal işlə - möhtərəm nazirin məruzəsində deyildi ki, işlərdə yenilik, ixtira və yaradıcılıq da var və bu çox mühüm məsələdir - ölkəni asılılıqdan xilas edirsiniz. Deməli, siz əziz fəhlələr bilin ki, işin özünün ibadət, vəzifə və savab olmasından əlavə, gördüyünüz bu işlə Allaha yaxınlaşmaq üçün iki başqa cəhət də vardır: biri xalqın faydalanması və digəri əcnəbilərdən ehtiyacsız olması. Odur ki, Allah üçün niyyət edin və bilin ki, sizin işiniz və etdiyiniz hərəkət bu niyyətlə, bu qəsdlə sizi Allaha yaxınlaşdırır.[[94]](#footnote-94)

**Dünya müsəlmanlarının imama və inqilaba sevgisi**

Dünyanın müxtəlif ölkələrində sizin və inqilabın lehinə şüar verirlər. Biz Avropa, Afrika, Orta Şərq, Şərqi Asiya və digər ölkələrin müsəlmanları ilə nə qədər əlaqə yarada bilmişik ki, əziz imamımızın kədərli matəmində bu şəkildə dərdimizi bölüşdülər. Bir iranlı heyət bir ölkəyə səfər etmişdi, oranın xalqı qollarını boyunlarına salıb ağlayırdılar. Bu əlaqəni biz yaratmışıq? Xeyr, bu mənəvi, duyğusal və emosional əlaqəni Allah yaratmışdır.

Qurani-kərimdə əziz Peyğəmbərə (s) müraciətlə buyurur: "Əgər sən yer üzündə nə varsa, hamısını xərcləsəydin belə, yenə də onların ürəklərini birləşdirə bilməzdin"[[95]](#footnote-95). Əgər dünyanın bütün pullarını xərcləsəydin də, ürəkləri bu qədər bir-birinə yaxınlaşdıra bilməzdin. Neft pulu bir şey deyil; ölkənin beynəlxalq valyuta gəliri bir şey deyil; əgər dünyanın bütün pullarını da təbliğata, təbliğat amillərinə, kütləvi informasiya vasitələrinə və siyasi partiyalara xərcləsəydik, bu gün mövcud olan bu duyğusal əlaqəni yarada bilməzdik. Allah-Taala bu əlaqənin və bağlılığın əsas amilidir.

Allaha şükür olsun ki, İslam inqilabı həmin əhval-ruhiyyəyə malik olduğuna görə on il ən çətin yolları arxada qoydu. Mən ölkənin bütün cari məsələlərindən xəbərdaram; bilirəm ki, düşmən hansı problemləri yaratmış, hansı sıxıntı və xəbislikləri icra etmişdir. Bəlkə də bizim bildiklərimizin çoxunu xalq bilmir; düşmənin hansı işlər gördüyündən və həyata keçməyən hansı planlarının olduğundan xəbərdar deyil.

Mən hal-hazırda arxaya baxıb bu on ilin işlərini gördükdə həqiqətən heyrətlənirəm ki, biz hansı yollardan keçmişik, hansı dərin qaya və sıldırımlarla üzləşmişik. İlahi! O pak ruha hər an nur və rəhmət yağdır! Necə möcüzə göstərdi! Onun qolu nə qədər güclü, qəlbi nə qədər böyük idi![[96]](#footnote-96)

**İmam xalqın səmimiliyindən, vəfadarlığından, qeyrətindən, şücaətindən və sədaqətindən xəbərdar idi!**

Ən çətin mərhələlərdə xalqa böyük etimadı vardı. Öz müraciətlərinin birində xalqa buyurdu: "Mən sizi yaxşı tanıyıram, siz də məni yaxşı tanıdınız". Həqiqətən belə idi. İmam bu xalqı yaxşı tanımışdı, onun səmimiliyindən, vəfadarlığından, qeyrətindən, şücaətindən və sədaqətindən xəbərdar idi. Xalq da həqiqətən imamını yaxşı tanımışdı və ona uyğun cavab verirdi.[[97]](#footnote-97)

**Xalqın Allahla mənəvi əlaqəsi və vilayət bağlılığı – ölkə qüdrətinin sirri**

Bizim hamımız Allahı özümüzdən razı salmağa çalışmalıyıq. İnqilabımızın əsas cəhəti də budur. Qarşısında dünyanın bütün supergüclərinin, NATO-nun və region mürtəcelərinin düzüldüyü, əngəl törətdiyi və məhvinə çalışdığı bir quruluş bu gün Allahın lütfü ilə keçmişdəkindən daha güclü və daha köklüdür; ayaqda qalmış və düşmənlərini etirafa vadar etmişdir. İslam Respublikasının yerinə başqa hansı quruluş olsaydı, bütün bu düşmənlik və çəkişmələrlə məhv olardı.

Biz öz prinsiplərimizdən əl çəkmədik və birinci gün dediyimiz güclü haqq sözünü sonacan dedik. Allahın lütfü ilə nə qədər ki, damarlarımızda qan damlası və bədənimizdə nəfəs var, onu deyəcəyik. Bu quruluşun müqavimət və iqtidarının sirri budur ki, onun insanlarının Allahla ürəkdən və etiqadi əlaqəsi və vilayət bağlılığı var. Xalqımız sübut etdi ki, düşmən onlara tamah sala bilməz. Səbəbi Allaha iman və Onun razılığı üçün çalışmaqdır.[[98]](#footnote-98)

**Müvəffəqiyyət və başucalığı - xalqın zəhmətlərinə ilahi mükafat**

Bu müvəffəqiyyəti və başucalığını qazanmaq sizin kimi vəfalı xalqın zəhmətlərinə ilahi mükafatdır: "Bizim uğrumuzda cihad edənləri öz yollarımıza qovuşduracağıq. Şübhəsiz ki, Allah yaxşı əməllər edənlərlədir!"[[99]](#footnote-99) Bizim xalqımız yaxşı işlər gördü, Allah da onunladır.

Bu mərhələdən sonra bizim vəzifəmiz budur ki, inqilabın mühafizəsini, sağlamlığını, İslam Respublikası quruluşunun inkişafını və daha artıq kök salmasını ixlaslı işlə, sözbirliyi ilə, Allahla səmimi əlaqə ilə və özünə arxalanmaqla təmin edək. Biz bununla inqilabı Allahın lütfü ilə başqa onilliklərə qədər inkişaf etdirə biləcəyik.

Biz inqilabımızı dünya hegemonlarının hökmranlığını məhv etmək təməli üzərində qurmuşuq. Əgər yolumuzu bu on ildə getdiyimiz kimi davam etdirməyi bacarsaq - Allahın lütfü ilə bacaracağıq – güclü, sayıq və səmimiyyətlə hərəkət etsək, bütün dünya hegemonlarının və quldurlarının dişi bu xalqın polad yumruqları ilə sınacaq.[[100]](#footnote-100)

**Bir xalq iman və etiqad gücü ilə mübarizə aparır!**

Mən sadə və qısa bir cümlədə deyim ki, bir xalq iman və etiqad gücü ilə mübarizə aparır. Ümumiyyətlə, mübarizə, vuruşmaq və müqavimət göstərmək imanladır, əllə, gözlə və bədənlə yox. Əl, göz və bədən alətdir. Sağlam və güclü bir insanı, mahir bir tətikçini və bütün döyüş texnikalarını bilən, lakin vuruşmağa inamı olmayan bir şəxsi təsəvvür edin. Tüfəngi necə əlində tutmağı bilməyən, lakin əllə və dişlə olsa belə vuruşmağın lazım olduğuna inanan bir adamı da təsəvvür edin. Bu iki nəfərin hansı daha yaxşı vuruşar? Vuruşmağı bilən, lakin inamı olmayan vuruşmaz. Düzdür, bilir, lakin biliyini işlətmir. Biri də var ki, vuruşmağın yolunu bilmir, lakin vuruşmağın lazım olduğuna inanır. Odur ki, əllə və dişlə vuruşur və vuruşmağı tez bir zamanda öyrənir.

Məgər bizim Bəsic üzvlərimiz nə etdilər? Bizim Bəsic üzvlərimiz məgər çox peşəkar təlim görmüşdülər?! 20 günlük, 45 günlük, 2 aylıq, 3 aylıq təlimlər gördülər, sonra gördünüz ki, müharibədə nə etdilər. Nə üçün? Çünki müdafiə etməyin və vuruşmağın lazım olduğuna inanırdılar. Bizim xalqımız inqilab edəndən bu günə qədər İslam düşmənləri ilə vuruşmağın lazım olduğuna inanmışdır; təcavüzkarlarla, hegemonlarla, bu məmləkəti on illərlə əlində saxlayan, yeyən, talayan, məhv edən şəxslərlə mübarizənin lazım olduğuna inanmışdır. İnanmışdır ki, bütün ləzzətləri kənara qoyub mübarizəyə başlamalıdır. Bizim xalqımız bu inama malik olmuşdu. Buna görə də səhnəyə çıxdı, inqilab qələbə çaldı, müharibədə qalib oldu və bu günə qədər Allahın lütfü ilə həmişə inkişaf etmişik.

İndi düşmən informasiya dalğaları ilə, radioları ilə ölkəmizə daxil olsa, sözlərini daxil etsə, xalqın beyninə "mübarizə yaxşı deyil, İslamı müdafiə etməyin faydası yoxdur; düşmən qarşısında müqavimət əbəsdir; nə qədər zəhmət çəksəniz də, mübarizə aparsanız da, zərər etmiş olacaqsınız" fikirlərini daxil etsə, yenə də İran məmləkətində İslam düşmənləri əleyhinə mübarizə qalacaqmı? Bəllidir ki, xeyr. Dünyada ABŞ-la və İslam düşmənləri ilə mübarizə aparmayan müsəlmanlar çoxdur. Çoxlu xalqlar var ki, Quran oxuyur, namaz qılır, ibadət edirlər, lakin İslam düşməni ilə mübarizə aparmamaları heç, onlarla dostluq da edirlər. Əgər düşmən bizim xalqımızı mübarizəyə etiqadı və qələbəyə ümidi olmayan, ehtiraslı və maddi gözəlliklərə qarşı zahidliyi olmayan bir xalqa çevirə bilsə, qələbə çalmışdır. Mədəni mübarizənin vacibdən vacib bir mübarizə olması burada görünür.

Bu gün bu işi görürlər. Bu gün düşmən müxtəlif cəbhələrdə işləyir. Bir cəbhə bizim məktəblərdəki gənclərimizin cəbhəsidir. Bizim bu əziz gənclərimiz, pak qız və oğlanlarımız bu xalqın balalarıdır. Onların pak qəlbini, pak cismini və pak beynini ehtiraslı təhriklərlə, şəhvət oyadan şəkilləri yaymaqla, filmlə, videokasetlə, müxtəlif xəbisliklər və rəzilliklərlə coşdururlar, onları fəsada çəkirlər. Görün bu necə böyük cinayətdir! Bu, onların gördüyü işlərdən yalnız biridir.

Bəziləri elə bilirlər ki, biz Qərbin mədəni hücumuna hücum etdikdə məsələ yalnız bir nəfərin küçədə hicabına düzgün riayət etməməsindən ibarətdir. Xalq Allaha şükür olsun ki, hicabına riayət edir; az adamlardan başqa. Problem bu deyil. Bu, xırda bir məsələdir. Əsas məsələ evlərin daxilidir; əsas məsələ gənclərin toplaşdığı mərkəzlərdən qaynaqlanır və düşmənlər orada işləyirlər. Onlar aşkar deyil, gizlidir. Təhlükə oradadır. Bizim gənclərimiz ehtirasları, rahatlığı və ləzzəti kənara atdılar, mübarizəyə qoşuldular və düşməni diz çökdürməyi bacardılar. İndi düşmən bizim gənclərimizdən onun intiqamını alır. İntiqamı nədir? Düşmənin intiqamı onları ləzzət və ehtiraslara qurşatmaqdır. Pul xərcləyib pozğun şəkillər çap edir və gənclər arasında pulsuz yayırlar. Videofilm hazırlayırlar, ehtirası təhrik edən filmləri pulsuz şəkildə ona-buna verirlər. Bir qrup adam bu yolla pul da qazanır, lakin sərmayə qoyanlar pul üçün sərmayə qoymurlar; onları başqa ölkələrdə azad şəkildə yayıb pul qazana bilərlər. Onlar burada gənc nəsli məhv etmək istəyirlər.

Bu bir hücumçunun hücumudur. İndi Allahla öz aramızda düzgün danışaq; əgər bu ölkənin məhkəməsi belə bir fəsadı yayan şəxsi tutduqda onun üçün hansı cəza daha münasibdir? Bu məmləkətin minlərlə gəncini, bizim tərtəmiz gənclərimizi, məsum balalarımızı fəsad və ehtiras vadisinə çəkən şəxsin cəzası nədir? Mənim fikrimcə, bunlar ən ağır şəkildə cəzalandırılmalıdır.[[101]](#footnote-101)

**Düşmənin mədəni hücumunun məqsədi xalqı İslamdan daşındırmaqdır!**

Düşmənin mədəni hücumunun məqsədi budur ki, xalqın düşüncəsini dəyişdirsin, İslam yolundan daşındırsın və mübarizəyə ümidsiz etsin. Özü dünya və axirətini əldən vermiş bir adam yazır ki, xalqımız dünya və axirətdə ziyana uğramışdır. Yazırlar və çap da edirlər ki, dünya müsəlmanlarının, o cümlədən xalqımızın dünya və axirəti ziyana uğramışdır. Nə üçün? Çünki ABŞ-la vuruşdular. Məqsədi budur. Bu, dünya və axirətin ziyana uğramasıdır?! Özünü asılılıq zillətindən xilas etməyi bacaran, özünü mənfur, muzdur və azğın Pəhləvi rejimi ilə əlaqə və bağlılıq və ABŞ-la əlaqə rəzilliyindən xilas edən, bu şəkildə şücaət, igidlik və başucalığı nümayiş etdirən və azadlıq yoluna qədəm qoyan xalqın dünya və axirəti ziyana uğramışdır?! Bizim gənclərimizin, mömin ailələrimizin, dinə könül verən və Allaha aşiq olan qadın və kişilərimizin dünya və axirəti əldən getmişdir?! Özlərinin dünya və axirəti ziyana uğramışdır. Bu sözü deyən şəxsin həqiqətən dünya və axirəti ziyan içindədir; nə dünyası var, nə də axirəti. Dünyaları bədbəxtlik, axirətləri də şübhəsiz, ilahi qəzəb və əzabdır. Xalqa qarşı bu sözləri deyir və yayırlar da. Nə üçün yayırlar? Xalqı qorxutmaq, imanını almaq üçün. Bu kimin işidir? İqtisadi, siyasi və mədəni müstəqillikdən zərər çəkən düşmənin.

Bunlar düşmənin adamlarıdır. Bu, mədəni hücumdur. Bu, düşmənlərin xalqımıza qarşı apardığı mübarizədir; yalnız bizə də məxsus deyil, bunların İslamla münasibətləri pisdir və İslamla düşmənlik edirlər.[[102]](#footnote-102)

**İşləməyən şəxsin duası da qəbul olmaz!**

İslamın xüsusiyyəti budur ki, bütün insani inkişaf amillərinə malikdir. Onda həm maddi inkişaf var, həm mənəvi inkişaf. Yəni İslamda "Yerdə olan hər bir şeyi sizin üçün yaratdıq" var; "(Ey Peyğəmbərim!) De: “Allahın Öz bəndələri üçün yaratdığı zinəti və təmiz (halal) ruziləri kim haram buyurmuşdur?" var, maddi qaynaqlardan istifadə etmək var, əmək və çalışmaq var, Peyğəmbərin (s) fəhlənin əlini öpməsi var, Əmirəlmömininin (ə) işləməsi var - bunların hamısının mənası var. Və bu da var ki, insan işləməsə, duası qəbul olmaz.[[103]](#footnote-103)

**Dünyanın bəzi ölkələrində insani dəyərləri məhv etmək üçün elm öyrədilir!**

Bu gün dünyanın bəzi bölgələrində insani dəyərləri məhv etmək üçün elm öyrədilir. Bu gün əcnəbi ölkələrin sərhədləri arxasında şeytani məqsədlərlə pusqu quranlara kömək etmək üçün elm öyrənən şəxslər var. Bu, dəyər deyil. Bir gün bizim özümüzün bu müqəddəs su və torpağımızda bəzi şəxslər cəmiyyətimizi daha artıq fəsada sövq etmək üçün elm öyrəndilər. Bunun dəyəri və hörməti yoxdur; mühüm olan istiqamət və ruhdur.

Mənim əzizlərim! Ölkə fəhlələri! Bu gün quruluşun və İslam Respublikası ölkəsinin xidmətində duran, bu ölkənin yenilənməsi, inkişafı və abadlığı üçün görülən hər bir böyük hərəkət və hər bir iş bir ibadətdir. Bu işdə zavodlar arasında fərq yoxdur.

Bu gün mənəvi və ilahi gözəlliklər ocağı olan müsəlman İranın inkişaf etməsi, abadlaşması, əcnəbilərdən ehtiyacsız olması, kimlərinsə iqtisadi blokadasından nigaran olmaması və başqalarına möhtac olmaması üçün bir zavodda işləyən fəhlənin, yaxud onu idarə edən və yaxud hər hansı bir sahədə fəaliyyət göstərən şəxsin işinin hər bir anı bir savab və bir ibadətdir. Kim bu işə kömək etsə, bu ibadətə şərik olur, eyni zamanda həmin fəhlənin payından da azalmır. Allahın işi belədir. Bəzən bir iş görülür, on nəfər şərik olur və on savab verilir. Belə deyil ki, bir savab on yerə bölünsün. Onların hər biri Allah-Taala yanında ayrıca savaba malikdir. Bu gün belədir. Bu gün sizin ölkəniz bu xüsusiyyətə malikdir.

Dünyada az yer var ki, sinfi, sexi, laboratoriyası, universiteti və hətta sabah işləyə bilməsi üçün istirahət edən müəllimin və şagirdin istirahət saatı da bu qədər Allahın lütfünə və razılığına şamil olsun. Məgər İran nədir? Əsas məsələ budur. Mənim əzizlərim! Bu gün sizin müsəlman ölkəniz bəşəriyyətin nicat və qurtuluşunun təzahürüdür. Nə üçün? Bizim ki, bəşəriyyətlə bu qədər əlaqəmiz və işimiz yoxdur. Məgər biz nə iş görmək istəyirik? İncə məqam buradadır.[[104]](#footnote-104)

# Yeddinci fəsil: İş, məişət, ictimai ədalət

**Maliyyə fəsadı ilə mübarizə Əli (ə) hərəkəti və Əli (ə) rəftarıdır!**

Onun bir nümunəsi iqtisadi fəsadlara qarşı aparılan mübarizədir. Dünyanın müxtəlif yerlərindən təbliğat mikrofonları çox təəccüblə İslam Respublikası quruluşunun bu işinə qarşı qıcıq nümayiş etdirir və əsəbiləşmələri ilə bizə öncəkindən daha aydın və sübut edirlər ki, bu, düzgün hərəkətdir.

İqtisadi fəsadlarla, maliyyə işlərində və beytülmal məsələlərində özbaşınalığa sarı təmayüllə mübarizə Əmirəlmömininin (ə) birinci proqramlarından olmuşdur. Biz İslam Respublikası quruluşunda bu yolu davam etdirdiyimizə görə fəxr edirik.

Bəzi adamlar deyirlər ki, iqtisadi fəsadla mübarizə sözünün mənası quruluşun zəhmətkeş müdirlərini və məsul şəxslərini müttəhim etməkdir. Xeyr, bu, səhvdir. Əgər müxtəlif qurumlarda fəsad oturuşsa, ümumiyyətlə, mübarizə adı və mübarizə fikri ortaya çıxmaz. Mübarizə sonradan yaranan və quruluşa məcburən daxil olan bir amilə qarşı aparılır. Quruluşun sağlamlığının dəlili budur ki, iqtisadi fəsadlarla mübarizə başlandıqda onun birinci dərəcəli məmurları və orta müdirləri bu işə həqiqətən həvəslə və rəğbətlə qatılırlar. Bunun mənası odur ki, quruluş Allahın lütfü ilə İslamın və Əmirəlmömininin adı sayəsində özünün ümumi və əsl xəttini düzgün davam etdirə bilmişdir. Hər bir təmiz və sağlam çaya da o tərəf-bu tərəfdən bir neçə bulaşıq kanalın daxil olması mümkündür. Biz bunun önünü kəsmək istəyirik. Quruluşun yüksək rütbəli şəxsləri və əsas məmurları adi xalq kimi fəsadla mübarizəyə sevinirlər.

Bu xalqın düşmənləri və cəmiyyətdə fəsadın oturuşması üçün bizim bu mübarizəmizi dayandırmağımızı istəyən şəxslər fəsadla mübarizəni cəmiyyətin fəsada düşməsi kimi izah edirlər. Xeyr, biz İslam quruluşu və İslam Respublikası qurumlarında elə məsələlərlə mübarizə aparırıq ki, dünyanın çoxlu quruluşlarında bu gün bir adət və ənənə formasına düşmüşdür; o yerlərdə fəsad oturuşmuşdur. Fəsadla mübarizə Əli (ə) hərəkəti və Əli (ə) rəftarıdır. Bunun üçün Əli (ə) qətiyyəti lazımdır və Allahın lütfü ilə bu mübarizə ilə məşğul olan məmurlar Əmirəlmöminindən (ə) ilham almaqla bu qətiyyəti icra etməlidirlər və edəcəklər.[[105]](#footnote-105)

**Məsul şəxslər ədaləti təmin edib yoxsulların məişətini asanlaşdırsınlar!**

Məsul şəxslər ədaləti təmin edib məhrum və yoxsul təbəqələrin məişətini asanlaşdırsınlar. Məqsəd təhlükə zamanı bu məmləkəti xilas edənlərdir. Əgər Allah eləməmiş, bir təhlükə bu məmləkəti təhdid etsə, yenə də həmin fəhlə toplumu, müəllimlər, məhrum təbəqələr və gəlir baxımından aşağı səviyyədə olan işçilər gedib sinələrini sipər edəcəklər.

Xalqın müxtəlif təbəqələri - fəhlələr, müəllimlər, müxtəlif sahələrin işçiləri çalışıb inşallah sayıqlıqla və diqqətlə işi ən yaxşı şəkildə görsünlər, məmurlar da öz məsuliyyətlərini dərk etsinlər.

İnşallah bu toplum məmurların səyi nəticəsində haqlı olduğu və Allahın onun üçün müəyyən etdiyi yerə çatsın; yəni inşallah həm dünyəvi və maddi, həm də mənəvi və ilahi qurtuluşa.

Ümidvarıq Allah bizi vəzifələrimizlə tanış etsin! O vəzifələri yerinə yetirmək üçün bizə kömək olsun, əlimizdən tutsun, yayınmadan və sapqınlıqdan qorusun![[106]](#footnote-106)

**İctimai ədalət olmadan iqtisadi inkişaf yoxsulların işinə yaramaz!**

İctimai ədalət əsas məsələdir. Əgər ölkədə iqtisadi inkişaf olsa, lakin ictimai ədalət olmasa, bu iqtisadi inkişaf yoxsulların işinə yaramaz və məhrumluğu aradan qaldırmaz. Necə ki, bu gün bir çox ölkələrdə istehsalın yuxarı səviyyədə olduğunu, böyük zavodların işlədiyini, sərvətin istehsal olunduğunu, lakin məhrumluğun da mövcud olduğunu görürsünüz; məsələn, inkişaf etmiş Avropa və Qərb ölkələrində belədir.

Televiziyalarda və kameralar arxasından bu ölkələr barədə mənə və sizə göstərilənlər yaxşı yerlərdir; yoxsul məhəllələri, acı yaşayışları, aclıqları, məhrumluqları və həsrətləri göstərmirlər, hündür binaları, xiyabanları, böyük bağları və bu kimi yerləri göstərirlər. Əgər sənaye inkişafı və iqtisadi irəliləyiş olsa, lakin ictimai ədalət olmasa, həmin vəziyyət yaranacaq. Bəzi ölkələrin vəziyyəti isə onlardan da pisdir. Biz isə bunu istəmirik.

Biz cəmiyyətdə yalnız iqtisadi inkişafı istəmirik. Biz ictimai ədalətlə yanaşı olan iqtisadi inkişafı istəyirik. Əlbəttə, demirik ki, ictimai ədalət olsun, lakin iqtisadi inkişaf olmasın. Çünki heç bir iqtisadi inkişaf olmayan yerdə ictimai ədalət çox da mühüm amil olmur, cəmiyyəti rifaha və lazımi imkanlara çatdırmır.

Əgər ictimai ədalət iqtisadi inkişafla yanaşı olsa, cəmiyyət çiçəklənəcək. Biz ictimai ədalətə riyaət etməyə bilmərik.

Məmurlar ölkənin idarəçiləridir. Bir tərəfdən kimlərinsə düzgün yollarla sağlam və qanuni iqtisadi fəaliyyətlər göstərməsinə imkan verməlidirlər, çünki, İslamda sərvət qazanmaq xoşagəlməz hesab olunmur, lakin qeyri-qanuni yollardan, saxtakarlıqdan, hiylədən, fırıldaqdan və ümumi sərvətlərdən sui-istifadənin qarşısını almalıdırlar. Bunlar yasaqdır. Məsafələr azaldılmalıdır. Bəzi şəxslərin beytülmaldan aldıqları maaşlar, mükafatlar və hədiyyələr ümumiyyətlə, izahediləsi, başadüşülən və məqbul deyil.

Dövlət əmlakından və beytülmaldan istifadə edənlər haqları qədərincə və işlərinin dəyəri miqdarında bəhrələnməlidirlər. Bəzi şəxslərin böyük miqyasda istifadə etməsi yolverilməzdir. Əlbəttə, İslam inqilabı bu ölkədə ayrıseçkilik və tağutyetişdirmə bütünü sındırdı. İnqilabdan öncə yoxsulla varlı arasında məsafə qaçılmaz sayılırdı. Kimsə "gözünün üstə qaşın var" deməyə cürət göstərmirdi. İslam inqilabı isə ictimai ədalət yolunu açdı, amma buna əməl etməliyik.

Qanun qəbul edən, qərar verən və proqram hazırlayan şəxs ictimai ədaləti nəzərə almalıdır. Bir neçə gün bundan qabaq İslam Respublikası televiziyası Buşəhrin kəndlərindən birində yerləşən bir məktəbi göstərdi. O vəziyyəti görərkən mənim ürəyim ağrıdı. Bu ölkənin bir tərəfində bir qrup gənc elə çətin şəraitdə məktəbə gedir, amma bir neçə kilometr o tərəfdə dənizin ortasında siz görün zəhmətsiz qazanılmış sərvətlərlə nələr edirlər! İslam Respublikası quruluşunda bu yol düzgün deyil, səhvdir.

Məmurlar ehtiyatlı olmalıdırlar. Hər kəsin üzərinə bir vəzifə düşür və vəzifəsini dəqiq şəkildə yerinə yetirməlidir.[[107]](#footnote-107)

**Hökumət zəif təbəqəni himayə etməlidir!**

...Amma mən bunu demək istəyirəm ki, məhrum, yoxsul və azgəlirli təbəqələr, bir məhsulun bahalaşması şəxsi məişətlərinə tez təsir göstərən şəxslər himayə olunmalı və yardım görməlidirlər. Bunu deyirik ki, iqtisadi məmurlar, müxtəlif iqtisadi sahələrdə məsuliyyət daşıyanlar, əllərində iş və istehsal olan şəxslər bu məsələlər barədə yaxşı fikirləşsinlər. Bu zəif təbəqələrə, yoxsul, məhrum və aztəminatlı ailələrə bir yolla kömək etsinlər ki, inşallah bu xalq iqtisadiyyatı çiçəkləndirə bilsin.[[108]](#footnote-108)

**Xalqın hüququna təcavüz edənlərə qarşı tədbir**

Bu gün xalq ədalət təşnəsidir. İslam Respublikası quruluşunda ədalət olduqda dünyanın hər yerindən xalqlar boynunu uzadıb bu parlaq həqiqətə göz dikəcək, onu təqdir edəcək və ona cəzb olunacaqlar. O zaman bu şərafətli ayə izah olunacaq: "Müşriklərin xoşuna gəlməsə də, onu (islamı) bütün dinlərin fövqündə (bütün dinlərdən üstün) etmək üçün Öz Peyğəmbərini doğru yolla və haqq dinlə göndərən Odur!" Bu, vəzifədir; həm xalqın vəzifəsidir, həm də aidiyyətli qurumların. Qeyd etdiyim kimi, həm məhkəmə orqanları, həm icraçı orqanlar, həm də qanunverici hakimiyyət ölkə miqyasında bütün işlərdə və iqtisadi fəaliyyətlərdə - Allaha şükür olsun ki, bir qədər vardır, lakin onu təkmilləşdirmək lazımdır - xüsusən də bu dövrdə ədaləti kamilləşdirmək, inkişaf etdirmək və sayıqlıqla icra etmək üçün üzərlərinə hansı vəzifələrin düşdüyünü bilməli və onları yerinə yetirməlidirlər.

Xalq İslam Respublikası quruluşunu bütün varlığı ilə sevir. Xalq öz məmurlarını, quruluşunu və millət vəkillərini sevir. Ədalətin icrası və onu inkişaf etdirməklə bu sevən, ixlaslı, sədaqətli, vəfalı və İslam Respublikasında bütün lazımi işlərə qoşulan xalqı bu aydın həqiqətə daha ümidvar etmək lazımdır.

Mənim əzizlərim! Sizə deyim ki, bu iki ayə bir yerdədir. Bu ayə[[109]](#footnote-109) deyir ki, İslam öz daxili amilləri - dedik ki, bir tərəfdən məntiq və əsaslandırma və digər tərəfdən ictimai ədalət - sayəsində dünyaya hakim olacaq; təxribat yolu ilə, xəncər yolu ilə, Allah düşmənlərinin həmişə digər yerlərdə etdikləri və İslam Respublikası düşmənlərinin indi də etməkdə olduqları yollarla yox, məntiq yolu ilə və ədalətin icrası ilə. Bu bir ayə. Qabaqkı ayə də budur: "Onlar Allahın nurunu öz ağızları ilə söndürmək istəyirlər"[[110]](#footnote-110). İstədikləri qədər təhdid etsinlər. Allah-Taalanın düşmənin İslama qarşı məkrini zəif sayması təkcə Peyğəmbər (s) dövründəki Qüreyş kafirlərinin məkri üçün deyil. Bu, düşmənin İslam Respublikası əleyhinə bütün planlarına da şamil olur - yəni iqtisadi blokada, hər yerdə geniş təbliğat təxribatı, yəni siyasi təzyiqlər, siyasətçi sionistlərin gecə-gündüz İslam Respublikasına zidd olan digər qüvvələrlə oturması və gecə-gündüz İslam Respublikası əleyhinə çalışması; bunların hamısına şamil olur. Quran deyir ki, bu xalqın İslama və Allah yoluna sadiqliyi qarşısında, bu xalqın birliyi qarşısında, bu xalqın ilk gündən Allah və Quran yolunda hərəkətə vadar edən eşqi qarşısında, bu xalqın müqaviməti, dözümü, hikməti və sayıqlığı qarşısında bütün bu qüvvələr, bütün bu planlar, bütün bu hiylələr, ittifaqlar və düşmənliklər bütünlüklə məğlubiyyətə məhkumdur.[[111]](#footnote-111)

**Məsul qurumların təbəqələrarası məsafənin dərinləşməsinin qarşısını alması**

Bir cümlə də bəzi məmurlara demək istəyirəm. Bu gün bizim ölkəmiz ağır iqtisadi bir keçid halındadır. Bunu keçib inşallah açıq, azad, yaxşı və rifahlı bir dövrə çatmalı və xalq bu möhtəşəm təbiətin mənfəətlərindən, hədiyyələrindən və ölkəmizdə olan çoxlu imkanlardan istifadə edə bilməlidir. Bizim hamının səyinə ehtiyacımız var. Lakin bu dövrdə ölkənin ümumi inkişaf hərəkətinə yönələn təhdidlərdən biri budur ki, ölkədə yanlış siyasətlər səbəbindən təbəqələrarası məsafə çoxalsın. Bundan çox ehtiyatlı olmaq lazımdır. Bəzi adamlar yalnız özlərini düşünürlər. Bunlar elə şəxslərdir ki, nə məzlum və məhrum təbəqəni, nə yoxsulları, nə də ölkənin gələcəyini düşünürlər; yalnız öz ciblərini, öz şəxsi yaşayışlarını və bacardıqca çox sərvət toplamağı düşünürlər. Məsul qurumlar bunların fərq və məsafələri daim artırmalarına imkan verməməlidir.[[112]](#footnote-112)

**Ölkədə yoxsulluğu aradan qaldırmaq**

Ölkənin siyasəti məhrum təbəqələrin xeyri və onların yoxsulluğunu aradan qaldırmaq istiqamətində olmalıdır; necə ki, belədir də. Allaha şükür olsun ki, bu gün hökumətin izlədiyi və mənim tanış olduğum, nə iş gördüklərini bildiyim iqtisadi siyasətlər yoxsullara xidmət istiqamətindədir. Müxtəlif təbəqələr tərəfindən inşallah həmkarlıq göstərilməlidir ki, ölkə məhrumların ehtiyaclarını təmin edə bilsin.[[113]](#footnote-113)

**Fəhlələrin məişət vəziyyəti maddi və mənəvi cəhətdən yaxşılaşmalıdır!**

Siz fəhlələrin ölkədə mühüm rolu var; əsas istehsal yükü sizin üzərinizə düşür. Şübhəsiz, İslam Respublikası quruluşunun əsas vəzifələrindən biri budur ki, istehsalda və ölkə iqtisadiyyatının idarəsində ən böyük haqqa malik olan bu zəhmətkeş təbəqə özünün düzgün insani və islami haqqından bəhrələnsin. Fəhlələrin məişət vəziyyəti maddi və mənəvi baxımdan yaxşılaşmalıdır. Müvafiq qanunların icrası və iş yerlərinin artırılması ilə bizim cəmiyyətimizdə yoxsulluq aradan qaldırılmalıdır. Cəmiyyətin məhrum təbəqələrindən olan fəhlələr iqtisadi inkişaf proqramlarında prioritet olmalıdırlar. Əgər fəhlənin ehtiyacları təmin olunsa, iş daha yaxşı görülər.

Bizim ilahi vəzifəmiz və İslam ədalətinin tələbi budur ki, cəmiyyətin bütün üzvləri, hansı təbəqədən olsalar, bir möminin insani məqamına lazım və uyğun olan imkanlara malik olmalıdırlar. Dünyanın azğın cəmiyyətlərində mövcud olan, bizim inqilabdan öncəki cəmiyyətimizdə ən pis formasında mövcud olan və hələ də qalıqları tamamilə təmizlənməyən ayrıseçkiliklərə və haqsız istifadələrə son qoyulmalıdır.[[114]](#footnote-114)

**Faydalı və istehsalçı iş yerləri proqramların sərlövhəsi olmalıdır!**

Daha çox icraçı qurumlara aid olan başqa bir mühüm məsələ iş məsələsidir. İli əvvəldən axıra qədər faydalı və istehsalçı iş yerləri yaratmaq ili edək. Dərin iqtisadi araşdırmalarda bu nəticəyə çatırıq ki, başlanğıc nöqtəsi yeni iş yerləri açmaqdan ibarətdir.

Bizim cəmiyyətimizə yaraşmaz ki, ölkə əhalisinin əsasən gənc və əksəriyyəti istedadlı olan böyük bir toplumu faydalı və istehsalçı işdən məhrum olsun. Halbuki ölkənin bu iş yerlərinə olduqca çox ehtiyacı var. İş yerlərinin keyfiyyəti də əhəmiyyətlidir, lakin birinci növbədə iş yerləri və iş imkanları yaratmaq böyük əhəmiyyətə malikdir. 2000-ci ildə bu sahədə araşdırmalar aparılmış və proqramlar hazırlanmışdır. Bu proqramlar icra mərhələsinə çıxmalıdır; hamı buna çalışmalı, bu proqramların icra halında olduğunu görməli, öz həyatında və ölkənin ümumi simasında onun təsirlərini müşahidə etməlidir. Buna görə, əsasən icraçı hakimiyyətin üzərinə düşən və şübhəsiz ki, qanunverici və məhkəmə hakimiyyətlərinin də kömək etməli, dəstəkləməli və şərait yaratmalı olduğu iş məsələsi üçün proqram hazırlamaq il boyu bizim və bütün məmurların ən vacib işlərindən biri olmalıdır.[[115]](#footnote-115)

**İş yerləri açmaq üçün proqramın, çalışmağın və sabitliyin zəruriliyi**

Bu gün iş məsələsi ölkəmizin ən mühüm məsələlərindən biridir. Məsul şəxslər hər il bir neçə yüz min iş yeri açmalıdırlar ki, işə iradəsi və hazırlığı olan gəncləri buna vadar edə bilsinlər. İş yeri açmaq asan deyil. Bunun üçün proqram hazırlamaq, çalışmaq və sabitlik lazımdır. Bəzi adamlar buna mane olmaq istəyirlər. Bunlar kimlərdir? Düşmənlər və təhrik edilənlər. Bunlar bəzi çatışmazlıqları olan təbəqələrin canına düşürlər. Əlbəttə, bu günə qədər düşmənlərin qərəzli niyyəti bizim elm və əmək adamlarımıza üstün gəlib onları alət edə bilməmişdir. Onlar bilsinlər ki, şübhəsiz, bundan sonra da bacarmayacaqlar. Lakin əsas şərt sayıqlıqdır. Hamı sayıq olmalıdır. Gənclər, alimlər, fəhlələr, şagirdlər və tələbələr ayıq olub düşmənin nə istədiyini bilsinlər. Hökumət və müxtəlif məmurlar da öz səylərini göstərsinlər. Proqramlar var, inşallah bu proqramlar icra olunsun və çatışmazlıqlar tədricən aradan qaldırılsın.[[116]](#footnote-116)

**Məmurlar sərvət toplamaqdan və zülmdən çəkinsinlər!**

Başqa bir məsələ budur ki, İslam Respubilkası hökumətinin qurulduğu zamandan bu günə qədər Allahın lütfü ilə ədalətin bərqərar olunması üçün çoxlu işlər görülmüşdür. O zülmlər, hegemonluqlar, insanların hüquqlarının yuxarıdan qəsb olunması, güclülərin sərvət toplaması (hakimiyyətin başında olan şəxs xalqın hamısından sərvətli idi) adi iş deyildi. Qabaqkılardan düzgün xəbərimiz və onlarla işimiz də yoxdur. Lakin Qacar və Pəhləvi şahları, hakimiyyət başında olanlar və bu ölkədə şah olaraq yaşayan, ölkənin başçısı olan şəxs xalqın bütün fərdlərindən sərvətli idi. Bu haradandır? Məgər haqsızlıq etmədən belə bir şey mümkündür?! Xalqın malını mənimsəyirdilər. Harada yaxşı mülk vardısa, harada gözəçarpan bir şey vardısa, harada gözəl imarət vardısa, Rza xan mənimsəyirdi. Özü üçün böyük sərvət toplamışdı. Ölkənin çoxlu bölgələrini bir yerdə mənimsədi və hamısını özünə aid etdi. Onun xələfi də belə idi. Hakimiyyətin başında mütləq ədalətsizlik hökm sürürdü. Hakimiyyətin zirvəsindən aşağıya endikcə bu ədalətsizlik də enir və genişlənirdi. O rejimdə kimin başqasına zülm etmək imkanı vardısa, zülm edirdi, heç bir maneə yox idi. O rejimlər belə idilər.

Allaha şükür olsun ki, İslam Respublikası quruluşunda məsələ əksinədir. Əgər hərdən bəzi ədalətsizliklərə, ziddiyyətlərə, yaxud təcavüzlərə dair məlumat çatırsa da, bunlar heç vaxt hökumətin yüksək rütbəli məmurları barədə olmur. Hakimiyyətin başında duran şəxslərin həyatı xalqın məişətinin orta və bəzən ortadan da aşağı səviyyəsi kimidir; xalqın malına göz dikməyiblər, dünya malında tamahları yoxdur. Allaha şükür edirik ki, İslam Respublikasında bu bəyənilmiş ənənəni və xüsusiyyəti yaradıb: məsul şəxslərin heç biri sərvətlə öyünmür. O zamanlar sərvətlə öyünürdülər; bu, bir imtiyaz sayılırdı. Lakin bu gün məmurların sərvətli olması mənfi bir göstəricidir. Əgər məmurların biri sərvətli olsa, mal-dövləti olsa, bəlli görkəmdə evi, imkanları olsa, bu, mənfi bir hal sayılır; Allaha şükür olsun ki, həm xalqın, həm məmurların baxışında mənfidir, həm də bunlara malik olanlar onun mənfi bir cəhət olduğunu bilirlər. Bu, İslam Respublikası quruluşunda çox mühüm məsələdir. Bu, Allahın lütfü ilə inqilabın əvvəlindən başlayan və Allahın lütfü ilə genişlənən ədalətə sarı hərəkətdir. Bizim Böyük İmam paklığın, zahidliyin və dünyaya etinasızlığın nümunəsi idi; bugünkü hökumətdə də belədir.[[117]](#footnote-117)

**Məmurlar diqqətlərini məişət, iqtisadiyyat və işsizlik məsələlərini həll etməyə yönəltsinlər!**

Ölkə imkanlarını və pullarını lazım olmayan, formal və artıq yerlərdə xərcləmək haramdır. Bu gün xalqın həyatının praktik yönləri ilə əlaqəsi olmayan işlərlə məşğul olmaq israfçılıqdır. Bəzi adamların ölkənin ab-havasını həddən artıq siyasiləşdirməsi və əsas məsələlərin kölgə altında qalması böyük diqqətsizlikdir. Əlbəttə, kiçik bir qrup bu diqqətsizliyi bilərəkdən törədir və xəyanət edirlər, bir qrup da diqqətsizlikdən edir. Ölkədə hər gün yeni bir siyasi məsələ yaratmaq, zehinləri və fikirləri İslam Şurası Məclisi barədə bir cür, digər idarələr barədə də bir cür görülməli işlərdən yayındırmaq əsla məsləhət deyil. Hamı öz diqqətini ölkənin inkişafı və problemlərin həlli üçün lazım olan işlərə - xalqın məişət məsələlərinə, iqtisadiyyata, işsizlik məsələsinə yönəltməlidir. Qurumlar bir-birinə kömək edib bu işləri görsünlər. İş görülür, lakin daha da sürətləndirilməli və ümumiləşdirilməlidir.

Yayındırıcı şüarlardan çəkinmək lazımdır. Bəzi adamlar ölkə məmurlarının diqqətini əsas işlərdən yayındırıb başqa yerə yönəltmək üçün sanki pul almışlar. Təəssüf ki, bəzi mətbu orqanları da bu sahədə çox təsirlidir, hər şeyi yazırlar. Xalqın imanının, etiqadının və maraqlarının ziddinə, həqiqətin ziddinə yazır və azad şəkildə nəşr edirlər. Sonunda da fəryad qoparırlar ki, azadlıq yoxdur. Azadlıqdan istifadə edib azadlığın olmamasını iddia edirlər.

Əgər azadlıq yoxdursa, mətbuatda, qeyri-mətbuatda və müxtəlif yerlərdə qopardığınız bütün bu fəryadlar, şayiə və yalanlar nədir?! Sözsüz ki, biz bu sözlərdən qorxmuruq. Bu xalq mömin xalqdır.

Fəhlə təbəqəsini işdən daşındırmağa çalışdılar. Bizim fəhlələrimiz mömin və öhdəçidirlər, inqilabın əvvəlindən ağır məsuliyyətləri üzərlərinə götürüb daşımışlar. Ötən illər ərzində də düşmən dəfələrlə bunların hisslərindən sui-istifadə etmək istəmiş, lakin Allaha şükür olsun ki, bacarmamışdır. Bu təbəqələrin müqaviməti, ayıqlığı və imanı naməhrəmin sinəsindən vurmuş və düşməni geri oturtmuşdur. Yenə də belə olacaq. Məmurlar da bunu hiss etməli və bunun qədrini bilməlidirlər.[[118]](#footnote-118)

**Bu xalqın çoxlu insan kapitalı var!**

Məmurların və ölkənin müxtəlif sahələrinin məsul şəxslərinin görə biləcəyi ən yaxşı iş bu xalqa xidmət etməkdir. İndi müxtəlif təbəqələrin – fəhlə və müəllim təbəqələrinin müxtəlif məsələləri ortaya qoyulur. Digər təbəqələrin hər birinin də tələbləri var. Baxın, mənim əzizlərim! Bu xalqın çoxlu sərvətləri var; maddi sərvəti var, yeraltı sərvəti var, bunların hamısından üstünü odur ki, insan kapitalı var. Bizim on milyonlarla gəncimiz var. Bu çox möhtəşəm bir sərvətdir. Bizim parlaq istedadlarımız var. Bu istedadlardan istifadə edib onları milli maraqlar yolunda işlətməyi bacaranlar bu ölkəyə ən böyük xidməti etmişlər.[[119]](#footnote-119)

**Məmurların yorulmaz və ixlaslı əməyi xalqı öz məqsədlərinə çatdıracaq!**

Bizim əcnəbiyə heç bir ehtiyacımız yoxdur. Əlbəttə, bizim bütün dünya ilə əlaqəmiz var, ölkənin iqtisadiyyat və müxtəlif fəaliyyətlər qapılarını digər xalqların və ölkələrin üzünə bağlamamışıq. Biz təcrübələrdən istifadə edirik, bizim mübadilələrimiz var. Lakin bu xalqın prinsipləri, dəyərləri, milli maraqları və İslam kimliyi üzərində dayanırıq. Bu, təhdid altına düşməməlidir. Bu bizim qüdrət rəmzimizdir. Düşmən bu ölkə daxilindəki qüdrət amillərini almaq, xalqı müdafiəsiz qoymaq, iman, dərk və ayıqlığı almaq, İslam Respublikası quruluşunun əsas mərkəzlərini təsirsiz etmək və zərərsizləşdirmək istəyir ki, istədiyi zaman xalqa hücum etsin və o özünü müdafiə edə bilməsin. Biz isə əksinə, öz dəyərlərimiz, mövqelərimiz və milli maraqlarımız üzərində təkid göstərməliyik. Bu gün ölkənin iqtisadi məsələsi çox mühüm məsələlərdəndir və bütün məmurlar onunla məşğul olmalıdırlar. Mən işsizlik problemi barədə də dəfələrlə danışmışam. Əlbəttə, məsul şəxslər çalışırlar. Mən bunu tam əminliklə deyə bilərəm ki, möhtərəm prezident Dövlət Şurasında və müxtəlif yerlərdə bu sahədə intensiv çalışır. Bu xətt bütün sıralarda və bütün sahələrdə izlənməlidir. Bu xalqın öz uca məqsədlərinə çatmasının yolu ölkə məmurlarının yorulmaz, ixlaslı və səmimi işləməsidir; istər hökumətin, istər parlamentin, istər bu işlərlə əlaqəsi olan və bu qərarlara təsir göstərə bilən digər orqanların.[[120]](#footnote-120)

**Ölkənin iqtisadi təməllərinin qurulması - fəhlələrin məişət probleminin həllinin əsas şərti**

Cənabların burada məruzə etdikləri kimi məişət və maddiyyat problemlərinin həlli sahəsində yaxşı işlər görülmüşdür, lakin bunlar kifayət etmir. Nə üçün kifayət etmir? Çünki fəhlə təbəqəsinin və digər təbəqələrin məişət problemini aradan qaldırmaq ölkə iqtisadiyyatının təməllərini qurmaqdan asılıdır. Fərz edin biz bu zəhmətkeş insanın maaşını 20, yaxud 40 faiz artırdıq. Əgər inflyasiyanı saxlamasaq və milli valyutanın dəyərini təmin etməsək, onun bu il bizdən aldığı əlavə miqdar qiymətlərin qaydasız artımından aşağı olsa, onun üçün fayda yetirməyəcək. Deməli, biz onun üçün bir iş görməmiş oluruq. Odur ki, əsas iş odur.

Mənim burada iştirak edən möhtərəm nazirlərə və digər dövlət məmurlarına tövsiyəm budur və əvvəllər də həmişə bu olub ki, milli valyutanın gücləndirilməsinə və dövlət xərclərini nizama salmağa çalışsınlar. Artıq və israfçı xərclərin önünü alsınlar və məhdud bir nazirlik dairəsində ədalətə tam riayət edib yersiz ayrıseçkilikləri aradan qaldırsınlar. Bunlar elə işlərdir ki, rial artımları olmadan da ürəkləri sevindirə, insanları şad və ümidvar və onların həyatını bərpa edə bilər. Əgər bu işlər baş versə, rial artımı o formada olmasa da, məişət təbii və gözəl şəklə düşər.[[121]](#footnote-121)

**Qanunlar elə tənzim olunsun ki, fəhlə peşə təhlükəsizliyi hiss etsin!**

Fəhlə məsələsi barədə lazım olan budur ki, dövlət imkanları çərçivəsində - imkanlardan artıq yox, dövlətin və ölkənin icraçı gücünün icazə verdiyi həddə - qanunlar və icra siyasətləri elə tənzimlənsin ki, fəhlə həm peşə təhlükəsizliyi, həm də əməyinin dəyərinin dərk olunduğunu hiss etsin; bir tərəfdən fəhlənin hüququ ilə məşğul olunsun, digər tərəfdən də elə olmasın ki, sərmayə qoyanlar fəhləni işə götürməyə qorxsunlar. Məsələnin hər iki tərəfinə real və dəqiq baxılmalıdır ki, nəticədə həm fəhlənin peşə təhlükəsizliyi, həm də hüquqları təmin olunsun.

İslam quruluşu da həqiqətən fəhlə təbəqəsinə borcludur. Həm inqilabın əvvəlində bu təbəqə böyük kömək göstərdi, həm inqilabın və İslam quruluşunun bu günə qədər qorunmasında; istər müqəddəs müdafiə dövründə, istər ondan öncə, istər sonra. Çox əllər bu təbəqəni quruluşdan ayırmağa çalışırdı. Mənfi cəhətlər üzərində, giley və şikayət yaradan nöqtələr üzərində dayanır, onları şişirdir, qabardır və böyüdürdülər ki, bu mömin, həvəskar və xidmətçi təbəqəni inqilab və quruluşla qarşı-qarşıya qoysunlar. Bacarmadılar. Belə cəhdlər bu günə qədər uğursuz olmuşdur.[[122]](#footnote-122)

**Düşmən fəhlə təbəqəsini inqilabdan və quruluşdan ayırmaq istəyir!**

Mən sizə deyim: Bu gün də sinif maraqlarını qabartmağa və bütün bunlardan quruluşun düşmənlərinin xeyrinə, inqilabla və quruluşla mübarizə üçün nəticə çıxarmağa çalışırlar. Hamı ehtiyatlı olsun. Bu, bizim hökumətə, məmurlara və qanun qəbul edənlərə bu təbəqənin və digər təbəqələrin hüququnun tapdanmasından ehtiyatlı olmalarına dair tövsiyə və təkidimizdən əlavə sözdür. Onun öz yeri var və olmalıdır. Lakin bu tərəfdən, bizim fəhlələrimiz ilk gündən düşmənlərin diqqət mərkəzində olmuşdur. Bunları quruluşdan və inqilabdan ayırmağa səy göstərildi, lakin bu təbəqənin ayıq-sayıqlığı, imanı və nəcibliyi düşmənlərin səyini zərərsizləşdirdi.

Bu bir xəyal deyil, reallıqdır. Bu gün dünyanın hegemon gücləri on doqquzuncu əsrin və iyirminci əsrin əvvəllərinin müstəmləkə dövrü kimi onlar üçün daha artıq sərvət və qüdrət yaradan yeri udmaqdan ötrü ağızlarını açıblar. ABŞ-a hakim mafiyanın sionistlərin əsaslı rejissorluğu ilə hazırladıqları Böyük Orta Şərq layihəsi nə üçündür və mənası nədir?![[123]](#footnote-123)

**Kommunist quruluşlarının ədalətin ziddinə olması**

...Əgər ədaləti mənəviyyatdan ayırsaq - yəni ədalət mənəviyyatla yanaşı olmasa, bu da ədalət olmayacaq. Mənəviyyatla yanaşı olmayan, varlıq aləminin və kainatın mənəvi üfüqlərinə diqqət yetirməyən ədalət riyakarlığa, yalana, azğınlığa və saxtalığa çevriləcək, şüarları ədalət olan kommunist quruluşları kimi olacaq. Biz deyirdik ədalət və azadlıq; lakin azadlıq heç onların şüarlarından da deyildi. Kommunist hərəkətinin hər hansı bir formada - inqilab, yaxud çevriliş formasında həyata keçdiyi bütün ölkələrdə ədalət onların əsas şüarı olmuşdur. Onların real həyatı isə əsla ədaləti göstərmirdi, ədalətin tam ziddinə idi. Bir qrup adam fəhlə adı ilə hakimiyyətə gəldi. Onlar tağut rejimlərinin zadəgan təbəqəsi idilər; onlarla heç bir fərqləri yox idi. Marksist ölkələrin başçılarının həyatı belə idi. Mən prezident olarkən bəzi sosialist ölkələrin aşağı təbəqələrinin vəziyyətini görmüşdüm. O yerlərdə ədalət adlı bir şey əsla mövcud deyildi. Orada yeni zadəgan təbəqəsi vardı; özlərinə məxsus partiya və siyasi meyarlarla iş başına gəlmişdilər və bütün imkanlardan istifadə edirdilər. Xalq da yoxsulluq və bədbəxtlik içində yaşayırdı. Bu vəziyyət hətta bəzi birinci dərəcəli ölkələrində də görünürdü. Odur ki, belə ədalətsevərlik davamsız olub düzgün yolundan yayınar, riyakarcasına və yalançı olar.[[124]](#footnote-124)

**İslamın inkişafında ictimai ədalətin rolu**

İctimai ədalətin məntiqlə fərqi budur ki, məntiq və əsaslandırmanı hətta hansısa ölkədə azlıqda olan müsəlmanlar da İslam barədə şübhəyə düşən şəxslərə göstərə bilərlər. Məsələn, müsəlmanların azlıqda olduğu bir ölkədə yaşayan bir İslam alimi İslam etiqadlarını, İslam əsaslandırmasını və məntiqini təqdim edə bilər, lakin ictimai ədaləti necə?

İslamın ictimai ədaləti yalnız bir İslam hökumətinin mövcud olduğu təqdirdə təqdim və təklif oluna bilər. İslam ədaləti o zaman bərqərar olar ki, bir ölkədə İslam hökuməti və İslam quruluşu mövcud olsun. Əks təqdirdə, İslam ədaləti necə icra oluna bilər?

İslam ədalətinin həqiqi İslam hakimiyyətinin mövcud olduğu tarixi dönəmlərdən - məsələn, Əmirəlmömininin dövründən, yaxud erkən İslam çağının bəzi dövrlərindən qalmış bu miqdarı ürəkləri özünə cəzb etmişdir. Siz görün müsəlman olmayan nə qədər yazıçı və alim Əmirəlmöminin barədə kitab yazmış, o həzrətin ədaləti haqda danışmışdır; ədalət səbəbindən Əlini (ə) tanımış, ona vurğun olmuşdur. Ədalət belədir.

Əgər İslam əsasında yaranan bir cəmiyyətdə ictimai ədalət, hüquqi ədalət, məhkəmə ədaləti, icra ədaləti olsa, ədalət xalqın arasında sözün həqiqi mənasında həyata keçsə, sərvətin düzgün bölgüsü aparılsa, bu cəmiyyətdə ədalətin özü dünyanın hər hansı bir yerində yaşayan xalqların qəlbini İslama yönəldən amil olar. Nə üçün? Çünki insanlar ədalətsizlikdən əziyyət çəkirlər.

Bu gün çoxlu maddi və elmi sərvətə malik olan ölkələrdə də ədalətsizlik var və həqiqi ədalət yoxdur. Buna görə də o ölkələrdə insanların əksəriyyəti əziyyət içindədirlər. Nə üçün? Çünki onlarda ədalət icra olunmur. Bunlar dünyanın bir tərəfində İslam əsasında formalaşmış bir hökumətin və quruluşun olduğunu, bu quruluşda ədalətin bərqərar edildiyini, xalqın ədalətdən bəhrələndiyini, orada ədalətsizliyin, insanların bir-birinə hegemonluğunun, digərlərinin hüququna təcavüzün, əli məhkəməyə və prokurorluğa çatmayan bir məzlumun mövcud olmadığını görsələr, o quruluşu sevərlər. Bunun özü İslamın inkişaf amilidir.

Deməli, İslamın ikinci amili ədalətdir. Ədalət elə bir mövzudur ki, bu gün İslam Respublikasına onunla müraciət olunur.

Əlbəttə, tam və mütləq ədalət elə bir şey deyil ki, bizim kimi qüsurlu insanların vasitəsi ilə iki ilin, beş ilin, on ilin ərzində bərqərar olunsun. Ədalət çox çətin məsələ, olduqca müşkül işdir. Cəmiyyət əxlaqi baxımdan düzəldilməlidir ki, tam ədaləti icra etmək mümkün olsun.[[125]](#footnote-125)

# Səkkizinci fəsil:

**Böyük Rəhbərin Beynəlxalq Əmək Günü münasibətilə fəhlələrlə görüşündə mühüm daxili və beynəlxalq məsələlərə dair sözlərinin xülasəsi**

**Yalan, böhtan, təxribat və hiylə olmasa, ölkə işlərinə dair fikir bildirməyin eybi yoxdur!**

Bu gün fikir və düşüncə adamları tərəfindən bəhs olunan məsələ müzakirə edib-etməmək məsələsidir.[[126]](#footnote-126) Bəzi adamlar danışıb bir söz deyirlər, digərləri başqa söz; bunlar bir şey yazırlar, onlar başqa bir şey. Bu məsələ barədə mən xeyirxahlıq və qarğıkeşliklə qısa bir cümlə deməliyəm. Öncə bunu deyim ki, mən öz siyasi fikrini bəyan edən şəxsin fikir bildirməsindən ötrü narahat olmuram. Fikirdə yalan, böhtan, təxribat və hiylə olmasa, bunun eybi yoxdur. Bəli, əgər yalan, iftira və hiylə olsa, biz məsul şəxs kimi bir nəfərin xalqı aldatmasına, yaxud onlara yalan deməsinə imkan verməməliyik. Amma yalanın, böhtanın, hiylənin və kiməsə qarşı təhqirin olmadığı yerdə hər hansı bir şəxsin öz fikrini deməsinin eybi yoxdur.

Mən yazıçılara, düşüncə sahiblərinə, qələm adamlarına və tribuna sahiblərinə tövsiyə etmək istəyirəm ki, müxalif sözdən təşvişə düşməsinlər. Biz nə üçün təşvişə düşək?! Bizim məntiqimiz və əsaslandırmamız var. Bizim sözümüz təkcə öz xalqımız üçün yox, hətta dünyanın yüz milyonlarla müsəlman və qeyri-müsəlman insanı üçün məqbuldur. Bizim məntiqli sözümüz olduğu halda nə üçün kiminsə danışmasından təşvişə düşməli və iztirab keçirməliyik?! Bəli, hər bir sözü cavabsız qoymaq olmaz; əgər səhvdirsə, cavab vermək lazımdır, lakin əxlaq normalarından kənara çıxmamaq şərtilə.[[127]](#footnote-127)

**ABŞ-la müzakirə tərəfdarları ya sadəlövhdürlər, ya da qorxurlar!**

Mən düşünürəm ki, hegemonizmin zirvəsi olan ABŞ-la müzakirə etməli olduğumuzu düşünən şəxslər ya sadəlövhdürlər, ya qorxurlar. Mən dəfələrlə demişəm ki, hegemonizm öz güc və bacarığından daha çox öz heybətindən və qəzəbindən bəhrələnir. Ümumiyyətlə, hegemonizm qəzəblə, heybətlə, onu-bunu qorxutmaqla yaşayır.

İndi ABŞ üçüncü dünya ölkələri ilə, hətta son zamanlar sərvətli və güclü xalqlarla elə danışır ki, sanki istəməsə, bunlar nəfəs ala bilməzlər. Bu gün ABŞ SSRİ və Avropa ilə də belə danışır, Afrika və Asiyadakı üçüncü dünya ölkələri öz yerində. Təəssüf ki, bu ölkələrin başçıları da inanırlar. Halbuki dünyanın bütün ölkələri, yaxud bütün sərvətli ölkələri yox, on yoxsul ölkəsi birləşib ABŞ-dan qorxmamaq, ona bac verməmək qərarına gəlsələr, özlərindən strateji, hərbi və iqtisadi istifadəsinə icazə verməsələr, təkcə ABŞ yox, dünyanın bütün hegemon cinahını geri çəkilməyə məcbur edə bilərlər.

Bunun aydın dəlili odur ki, hansı yoxsul ölkədə inqilab baş versə və bir hökumət iş başına gəlib ABŞ-a bac vermək istəməsə, ABŞ onu ortadan götürmək və öz tərəfdarı olan bir hökuməti gətirmək üçün bütün qüvvələrini səfərbər edəcək. Nə üçün? Çünki qorxur və bilirlər ki, hətta Latın Amerikasında, yaxud Afrikanın sonunda olan bir inqilabçı dövlətlə maraqlarını təmin edə və istədikləri işi görə bilməyəcəklər.

Nikaraquada bəzi qüvvələr hakimiyyətə gəlmişdi. Bu ölkə çox yoxsul, kiçik, əhalisi az və maliyyə mənbələri çox zəif bir ölkə idi, amma eyni zamanda ABŞ əksinqilabçılara o qədər pul verdi və müxtəlif tərəflərdən o qədər təzyiq göstərdi ki, hakimiyyətdən getməyə məcbur oldular. O yazıqların da sosial və iman təməlləri o qədər də möhkəm deyildi, təzyiqə gücləri yox idi, əvvəldən də başqa bir yerə söykənmişdilər. Odur ki, bacarmadılar və kənara çəkildilər.

Əgər ABŞ inqilabçı dövlətlərdən qorxmursa, onların müqaviməti ABŞ üçün məğlubedilməz bir müqavimət deyilsə, nə üçün onları devirmək istəyir? Əgər ehtiyacı yoxdursa, haradasa inqilabçı bir hökumət iş başına gəlsə, ABŞ desin ki, sizinlə əlaqəni kəsirik və sizə kömək etməyəcəyik. Nə üçün o hökuməti devirmək üçün plan hazırlayır? Ona görə ki, o hökumət iş başında qalsa, bunlar daha maraqlarını təmin və orada hegemonluq edə bilməyəcəklərini anlayırlar. Deməli, hətta bir inqilabçı dövlət də öz imkanları qədərincə ABŞ-ı geri oturda, yaxud dayandıra bilər. Bunlar göstərdikləri kimi məğlubedilməz deyillər.

ABŞ-ın iddia etdiyi gücünün olmamasına və zəif insanları qorxudan heybətinin həqiqi gücündən olduqca artıq olmasına başqa bir aydın dəlil odur ki, çox yerlərdə güc və şiddət işlətmək istəyirlər, amma bacarmırlar. Hansı dəlilə əsasən? Dəlil budur ki, bacardıqları yerdə etdilər; misal üçün Panamada. Əgər ABŞ Panamada gördüyü işi[[128]](#footnote-128) digər inqilabçı ölkələrdə, çox narahat və pərt olduğu Kubada görə bilsəydi, görərdi. Deməli, bacarmır. Əgər bu işi o regionda, yaxud digər regionlarda olan və ABŞ siyasətinə qarşı çıxan digər ölkələrdə görə bilsəydi, görərdi. Dəlili budur ki, Panamada gördü.

Bunlar insani məsələləri düşünmürlər. ABŞ dövləti beynəlxalq qanunlar barədə fikirləşmir. Bunlar xalqların hüququna hörmətlə yanaşmırlar. Nə vaxt bacarsalar, bir ölkəyə daxil olurlar, o ölkənin xalqının hüququna etina etmədən hökumətlərini və dövlətlərini ortadan götürürlər. O şəxsi də götürüb apardılar və öz ölkələrində həbsxanaya saldılar. Harada bacarsalar, bunu edirlər. Harada etmirlərsə, bacarmırlar.[[129]](#footnote-129)

**ABŞ İslam Respublikası quruluşunu məhv edə bilsəydi, edərdi!**

Aydın nümunəsi bizim inqilabçı ölkəmizin özüdür. Hərbi hücum etmək istədilər, amam bacarmadılar. Təbəs hadisəsini xatırlayırsınızmı? Deməli, gəldilər, amma bacarmadılar. Əgər bacarsaydılar, on dəfə də gələrdilər. Bacarmadılar, ona görə gəlmədilər, gücləri yox idi; bilirdilər ki, məğlub olacaqlar. Bacaracaqlarını zənn etdikləri zaman xalqımızın hüququnu əsla nəzərə almadılar. İnsanın dünyanın o başından gəlib helikopter və təyyarə ilə ölkə sərhədlərinə girməsi beynəlxalq qanun və normaların ziddinədir. Əvvəlki nadan[[130]](#footnote-130) elə bilirdi bacaracaq. Buna görə gəldi, sonra gördü ki, bacarmır və məğlub oldu. Əgər bacarsaydı, yenə də gələrdi, lakin bacarmadı. Şübhə yoxdur ki, bu 11 ildə ABŞ İslam Respublikasını məhv etməyi bacarsaydı, edərdi, amma bacarmayıb. Bu, imamın buyurduğu sözün real açıqlamasıdır. İmam haqlı olaraq belə demişdi: "Amerika heç bir qələt eləyə bilməz".[[131]](#footnote-131)

**ABŞ-ın gücündən qorxmaq çox səhv işdir!**

Müsbət tərəfdən də ABŞ-ın gücündən qorxmaq çox səhv işdir. Çoxlu ölkələr var ki, ABŞ-a bağlıdırlar, onunla əlaqələri var, başçıları ABŞ-ın dostlarıdır və ölkələrində ona qarşı ən kiçik hörmətsizliyə də icazə vermirlər. ABŞ o ölkələr üçün nə edib? Onların hansı problemini həll edib? Onların həyatındakı hansı kor düyünü açıb? Hansı sərvəti başlarından töküb? Onlara hansı xeyri verib? Nə üçün ABŞ-ın qüdrətindən qorxuya düşürsünüz?!

Əksinə, o, evin qapısını bu xain oğruya açıq qoyan ölkələrə daxil oldu və nə vardısa, apardı. Əgər bir etibar verdisə, ondan ötrü idi ki, onun bazarlarına gedib mal alsınlar. O da hər malının qiymətini iki qat hesablasın ki, zavodları işləsin. Əgər kredit verdisə, ona görə verdi ki, o kreditlə gedib özlərinin, yaxud müttəfiqlərinin məhsullarını alsınlar. Əgər silah verdisə, ona görə verdi ki, bu silahdan öz düşmənlərinin yox, onun düşmənlərinin əleyhinə istifadə etsinlər. Nümunəsi bizim köhnə rejimimizdir.[[132]](#footnote-132)

**Hegemonizmlə dostluq xalqların bədbəxtliyinə və rəzilliyinə səbəb olur!**

Belə deyil ki, ABŞ hansı ölkə ilə pis münasibətdə olsa, o ölkə dünyada daha nəfəs ala biməsin və hansı ölkə ilə yaxşı münasibətdə olsa, o ölkə daha arxayın ola bilsin. Amerikalıların özləri belə təbliğ və təlqin edirlər ki, hansı ölkənin onlarla münasibəti pis olsa, bütün yollar üzlərinə bağlanacaq. Xeyr, belə deyil. İllərdir "Amerikaya ölüm!" şüarı bizim xalqımızın dilindən düşmür, yollar da üzümüzə bağlanmamışdır. İradə ilə çalışdıqda öz yolumuzu aça bilirik. Məgər dünya ABŞ-ındır?! Dünyanın sahibi olduqlarını iddia edən bu quldur, təkəbbürlü və fəsadçı hegemonlar kimlərdir? Qələt edirlər! Əgər bunlar kiminləsə dost olsalar, o xalqın başına xeyir-bərəkət enməyəcək. Bunlar dost olduqları xalqlara bədbəxtlik və fəlakət gətirirlər. Bu, qorxmaq məsələsinin izahı idi.[[133]](#footnote-133)

**ABŞ-ın xalqımıza qarşı qəzəbinin səbəbi**

Sadəlövhlük və müzakirəyə gəlincə isə, müzakirə nədir? Sizin gedib ABŞ-la oturub danışmanızla, müzakirə etmənizlə problemlər həll olunacaq? Belə deyil. Siyasi normada müzakirə bazarlıq deməkdir. ABŞ-la müzakirə - yəni ABŞ-la bazarlıq etmək. Bazarlıq - yəni alış-veriş: bir şey al, bir şey ver. Sən İslam inqilabından ABŞ-a nə vermək istəyirsən ki, ondan bir şey alasan. Sizin ABŞ-a verib qarşılığında nəsə almaq istədiyiniz nədir? Biz ABŞ-a nə verə bilərik? O bizdən nə istəyir? Bilirsinizmi o nə istəyir: "Onlardan (möminlərdən) yalnız yenilməz qüvvət sahibi, (hər cür) şükrə layiq olan Allaha iman gətirdiklərinə görə intiqam alırdılar".[[134]](#footnote-134) Allaha and olsun ki, ABŞ xalqımızın müsəlman olması və əsl Məhəmməd (ə) İslamına sadiq olması qədər heç bir şeyindən narahat deyil. O istəyir ki, siz bu sadiqliyinizdən əl çəkəsiniz. O istəyir ki, sizin bu uca boynunuz olmasın. Razısınız?!

Deyirlər gəlin girovlarla bazarlıq edin.[[135]](#footnote-135) Bu da sadəlövhlükdür. Biz əlbəttə, əvvəldən elan etdik ki, gücümüz çatan qədər girovların azad olunmasına kömək etmək istəyirik. Biz girovların sahibi deyilik, onlar məzlum və məhrum insanlardır, müxtəlif səbəblər üzündən girovları saxlayırlar. Bizim prinsiplərimiz baxımından eybi olmayan və sözümüzün kəsəri qədərincə kömək etməyə hazırıq; amma ABŞ-a görə yox, məsuliyyət hissinə, insaniyyətə və prinsiplərə görə. Bunlar bizim prinsiplərimizdir. ABŞ kimdir?! Biz ABŞ-a görə bu işi görərik?! Fərz edək bir nəfər gəlib ABŞ-a görə bu işi gördü; ABŞ necə cavab verəcək?!

Dünənki və srağagünkü telekslərdə oxuduq ki, Buş girovların azadlığı üçün göstərdiyi köməyə görə Suriyaya təşəkkür etmişdir. Digər tərəfdən də ABŞ hökuməti Suriyaya xəbərdarlıq etmişdir ki, elə bilməyin bu girovların azadlığı sizin ABŞ-la əlaqələrinizin adiləşməsi üçün kifayət edəcək; siz siyasətlərinizə yenidən baxmalısınız. Sonra sadalayır ki, ərəblərin İsraillə müharibəsinə aid siyasətlərə yenidən baxın; yəni Kemp-Deyvid müqaviləsinə qoşulun.[[136]](#footnote-136)

**Amerikalılar beynəlxalq hüquq və prinsiplərə inanmırlar!**

ABŞ-ın belə boyunduruqları altına girən xalqın və hökumətin başına kül ələnsin! ABŞ-ın azca zəiflik duyduğu şəxslərə qarşı gözləntisi belədir. Açıq şəkildə deyir ki, siyasətlərinizə - ərəblərlə İsrailin müharibəsi siyasətlərinə yenidən baxmalısınız. Gedib hegemon, insani prinsiplərə və beynəlxalq hüquqa inanmayan təkəbbürlü bir qurumla stol arxasında oturmağımızı istəyən şəxslər necə də sadəlövhdürlər. Amerikalılar beynəlxalq hüquq və prinsiplərə inanmırlar.

ABŞ hökuməti elə hökumətdir ki, cinayətkar zabitinin atəş əmri ilə raket atıb bir neçə yüz nəfərlik sərnişin təyyarəsini suya saldılar, kişini, qadını, uşağı və böyüyü məhv etdilər və ABŞ hökuməti bu zabiti mühakimə etmədi. Eşitdim ki, ABŞ-ın indiki prezidenti[[137]](#footnote-137) o zabitə ləyaqət ordeni vermişdir. Bunlar belədirlər. Siz nə danışırsınız?! Məgər bunlar beynəlxalq hüquqa inanırlar?! Məgər bunlar insan hüquqlarına inanırlar?! Xeyr. Mən ABŞ-la müzakirənin əleyhinəyəm və İslam Respubliakası hökumətinin mənim icazəm olmadan belə bir iş görməsi imkansızdır. Təbii ki, özləri də bu işlə müvafiq deyillər.

Bəziləri deyirlər ki, fəal diplomatiya. Bəli, biz fəal doplomatiyaya inanırıq. Biz düşünürük ki, bizim Xarici İşlər Nazirliyimiz dünya səviyyəsində istisna etdiyimiz bir neçə yerdən başqa hər yerdə fəaliyyət göstərsin. Əlbəttə, dəfələrlə demişik ki, başucalığını və məsləhəti qoruyun. Gedib bütün dövlətlərlə, müxtəlif sistemlərlə, müxtəlif etiqad və üsullarla əlaqə qursunlar. Eybi yoxdur, lakin qadağan olunmuş bir zona var, onu keçmək olmaz.

Avropa bir nümunədir. Həzrət imam Avropa dövlətləri ilə əlaqələrə icazə vermişdi. Bizim Xarici İşlər Nazirliyimiz də çox fəaliyyət göstərdi. İndi mən soruşuram: bizim bir çox Qərbi Avropa dövlətləri ilə dost münasibətlərimizə, alış-verişimizə və əlaqəni kəsmək vəziyyətində olmamağımıza rəğmən, onlar həqiqətən İslam Respublikası ilə gözlənilən tərzdə rəftar etdilər? Xeyr! Üstəlik, onlar ABŞ-dan zəifdirlər. Biz bunu müxtəlif hadisələrdə gördük. Onlar özlərinin İslam Respublikasına və İslama müxalif içlərini göstərdilər. Məsələ İslam məsələsidir.[[138]](#footnote-138)

**Hegemonizmin bəşəriyyətə hakimiyyəti ciddi bir təhlükədir!**

Mənim əzizlərim! Hegemon qüvvələr belədirlər. Hegemonizmin bəşəriyyətə hakimiyyəti təhlükəsi ciddi bir məsələdir. Bir müddət öncəyə qədər aralarında bir qədər rəqabət olan və bu yolla bir-birini müəyyən qədər nəzarətdə saxlayan iki Şərq və Qərb gücü vardı. Bu gün isə hegemonizm tam azaddır. Amerikalılar bu qədər həyasız olmuşlar ki, bütün dünyanı gəzir, digər ölkələrə gedib deyirlər ki, bizim yaxşı münasibətdə olmadığımız İslam Respublikası ilə əlaqənizi kəsin. Bu qədər həyasızlıq! Əlbəttə, avropalılar və dünya ölkələri ağızlarından vurub onlara etina etmirlər, lakin bunların həyasızlığı bu həddədir.

Bunlar bəşəriyyətə hakim olub caynaqlarını batırmaq, hegemonluq etmək, mühüm beynəlxalq məsələlərdə fikir bildirib hamını o fikri dinləməyə məcbur etmək istəyirlər. Fələstin məsələsində bir cür, Livan məsələsində bir cür, Bosniya məsələsində bir cür, müxtəlif məsələlərdə və hadisə olan hər bir yerdə bir cür fikir bildirsinlər, saqqal tərpətsinlər və sonra da bütün dövlətlər onlara tabe olsunlar. Zəif, əskik və dəyərsiz hökumətlər də xalqlarının maraqlarının ziddinə olaraq bəh-bəh deyir və bunları daha çox böyüdürlər.[[139]](#footnote-139)

**Quruluş xalqa və onun güclü iradəsinə arxalanaraq bütün təhdidlərin qarşısında dayanmışdır!**

Belə bir vəziyyətin qarşısında kim dayanmışdır? Onların hər gün artan təhdidlərinə heç bir əhəmiyyət verməyən hansı hökumət və xalqdır? O hansı quruluşdur ki, xalqa, əziz və başuca xalqının güclü iradəsinə arxalanıb onların bütün tamahlandırmalarına və təhdidlərinə "yox" deyir? Ora haradır? Siz elə bilirsiniz ki, bunu yalnız biz iddia edirik? Bu gün beynəlxalq məsələlərdən baş açan, əksər qlobal və xüsusən regional məsələri bilən bütün ölkələr etiraf edirlər ki, bunların günbəgün artan boyunduruğu qarşısında dayanıb "yox" deyəcək şücaətə və qüdrətə yalnız İslam Respublikası quruluşu malikdir.

Xalqımızın və hökumətinin bu "yox" deməsi hətta bəzi hökumətləri də gücləndirir və müqavimətə cəsarətləndirir. Əgər xəbərlərə fikir versəniz, onun nümunələrini müxtəlif hadisələrdə və region ölkələrinin bəzi məmurlarının sözlərində görərsiniz. Mən indi ad çəkmək istəmirəm; bu nümunələr Livan məsələlərində və digər hadisələrdə təkrar-təkrar müşahidə olunur. Sizin bu müqavimətiniz hökumətlərə təsir göstərir, xalqlar da həyəcanlanır, onlara köçürülməsinə səy göstərilən qorxu ruhunu kənara atmağa şücaətlənir və cəsarətlənirlər. Bizim xalqımızın bu müqaviməti və inkişafı dünyanın ictimai rəyinə bu şəkildə təsir buraxır.[[140]](#footnote-140)

**Hegemonizm xalqımızın öz prinsipial və İslam mövqelərindən əl çəkməsini istəyir!**

Mənim əzizlərim! Müsəlman ölkəmiz bu gün müharibə illərində olduğu kimi çox mühüm və həssas bir keçid dövründədir; onda bir cür idi, indi də bir cür. Bu dövrdə ölkəmizin xaricində olan düşmənlərimiz - yəni hegemon dövlətlər və onların müttəfiqləri oturub gözlərini İrana dikiblər ki, xalqı öz prinsipial İslam mövqelərindən endirə biləcəklər, yoxsa yox. Səyləri budur.

Baxın, dünyada başında bir neçə hegemon ölkənin - yəni ABŞ və bəzi Avropa ölkələrinin durduğu bir silsilə vardır. Onlar özlərini dünyanın inkişaf etmiş ölkələri sayırlar. Bunlar silsilənin başındadırlar, arxalarında da kiçik, yoxsul və zəif ölkələr, antidemokratik hökumətlər durur və həmin silsilə vasitəsi ilə bir tərəfə çəkilirlər. O silsilə ölkələr arxadakı ölkələri özləri istədikləri hər bir işə və seçdikləri hər bir istiqamətə məcbur edirlər. Bu yazıqlar da o hegemonları hegemonluğa vərdiş etdirmişlər. Bu iki qrupun işi uşaqların oynadığı bir oyuna bənzəyir; bir neçə nəfər öndə dayanır və digərləri onların ətəyindən tutub arxalarınca yüyürür, hərəkət edirlər. Mənim fikrimcə, bugünkü hegemon və zalım dövlətlərin hegemonluğunun təqsiri böyük həddə öz zəiflikləri ucbatından onları həyasızlığa, artıq gözləntiyə və hegemonluğa vərdiş etdirmiş rejimlərin boynuna düşür.

Bu arada müsəlman İran 17-18 ildir ki, bu ölkələrə müraciətlə deyir: Özünüz olun, müstəqil olun, öz xalqlarınıza diqqət yetirin, özünüzü idarə edin, öz mədəniyyətinizə, müstəqilliyinizə və yolunuza sadiq olun; nə üçün başqalarının ardınca gedirsiniz? İran hökumətinin və xalqının özü də dağ kimi dayanıb onların həyasızlıqlarına və hegemonluqlarına təslim olmur. Halbuki keçmişdə İran da ən gerilərdə durub öndəkinin ətəyini tutan, bunların ardınca qaçıb hərəkət edən ölkələrdən biri idi.

Müharibə bitdikdən sonra dedilər ki, indi müharibə bitib, bəlkə İran dövlətinin və xalqının quruculuğa başlamaq istədiyi vəziyyətdə zəruri məsələlərdə təzyiq göstərməklə onu öz mövqeyindən uzaqlaşdırıb yenə də hegemon ölkələrin ardıcılı olmağa vadar edə bilək. Amma gördülər ki, olmadı, xalqımız bu illər boyunca da Allahın lütfü ilə inkişaf yolunu keçmiş, ölkə inkişafı istiqamətində böyük addımlar atmış və çoxlu işlər görmüşdür, həm də beynəlxalq məsələlərdəki siyasi mövqeləri baxımından öz mövqelərini günbəgün daha açıq, daha aydın və daha qətiyyətli etmiş, onlara təslim olmamışdır. Buna görə də təzyiq göstərmək istəyirlər.[[141]](#footnote-141)

**Xalqımız özünü islah etmək və həqiqi özünütəmininə nail olmaq barədə düşünməlidir!**

Bu dövrdə xalqımız özünü islah etmək barədə çox düşünməlidir. Xalqımız hələ onların ümidlərinin qırılmadığı bu illərdə bütün səyini toplamalıdır ki, öz sərhədlərindən xaricə azca belə söykənməsin; yəni tam mənada həqiqi özünütəminə nail olsun ki, hegemonluq edə bilməsinlər.

Dünən Avropa xarici işlər nazirlərinin keçirdiyi iclasa baxın; əbəs və nəzakətsiz sözlər danışdılar, qeyri-düzgün mövqelər seçdilər, dedilər və qalxdılar. Məqsəd nə idi? Məqsəd hökumətə və xalqa təzyiq göstərmək idi. Xalqımız hegemon, zorakı və nəzakətsiz dövlətlər müqabilində rəftarının çox sərt və qətiyyətli olacağını göstərməlidir.

Bunların çox səhv sözlərindən biri bu idi; bir yerdə oturub ağıllarını birləşdirdilər və dedilər ki, gedib İran dövlətindən insan hüquqlarına hörmət etməsini istəyək. Mən bunların mövqeləri üzərinə hansı adı qoymağın mümkünlüyü və işlərinin mənasının nə olduğu barədə nə qədər fikirləşdimsə, gördüm ki, onların bu işinə həyasızlıqdan başqa heç bir ad verə bilmərəm. Bu sözləri deyərkən həyasızlıq etdilər. İnsan hüquqları?! Avropa dövlətləri son bir əsrdə ən böyük hüquq pozuntusunu törətmişlər. Yüz il və əgər kimsə yüz ildən öncəyə də getsə, belə olmuşdur.

Mən Avropa tarixini çox vərəqləmişəm, ən azı bu yüz ildə həmin avropalı cənablar faciə dolu iki dünya müharibəsi yaratmışlar. İki dünya müharibəsi bunların əməyi idi. Həmin avropalı cənablar - dünən Lüksemburqda oturub saqqallarını uzadan, bir-biri ilə danışıb “hikmət” dolu bəyanat verən bu şəxslər onlarla dünya ölkəsini müstəmləkəyə çevirmişlər. Əgər müstəmləkə və xalqların hüququnu tapdamaq günahdırsa, bu günah yalnız dünən nümayəndələrinin oturub İran haqda danışan, "insan hüquqlarına riayət edin" deyən həmin dövlətlərin boynuna düşür. Fəlakətlər törətmiş iki dünya müharibəsini alovlandırmaq on illər öncəyə aiddir, bəs öz dövrümüzdə İraqda kimyəvi silah zavodlarını kim yaratdı ki, o qədər faciə baş verdi?! Həmin cənablar. İraqda atom bombası düzəltmək üçün atom təsisatını kim yaratdı ki, bütün regionu təhdid etsin?! Həmin cənablar. Hər gün bir cinayət törədən İsrailin cinayətlərinə kim şərait yaradır və haqq kimi cilvələndirir?! Həmin cənablar. Burada Qana şəhidlərinin yaxınları əyləşiblər. Ötən il sionizm dövləti bu cənabların gözü qarşısında özünün ən faciəli cinayətlərindən birini törətdi. Ağızlarını açdılar? Bir kəlmə sözlə pislədilər? Əsla. Onların vücudları hüquq pozuntusu ilə bu qədər qarışmışdır.

İndi işğal olunmuş torpaqlar daxilində bu qədər cinayət törədirlər. Hər gün Livan xalqının adi evlərini bombalayırlar, helikopterlərlə Livan kəndlərinə basqın edib insanları götürüb həbsxanalara aparırlar. Bu işlər özlərindən olan həmin avropalı cənabların gözü önündə baş verir. Bir kəlmə danışmır, bir kəlmə acıqlanmırlar. Bosniya-Herseqovina məsələsində o qədər faciə törədildi, sonra pis olduğunu gördükdə - çünki digər cinayətlər Avropadan xaricdə, bu cinayət isə Avropanın ürəyində törədilirdi - bir qədər səs-küy saldılar, amma heç bir real tədbir görmədilər. İndinin özündə də müsəlmanlar serblər tərəfindən təzyiqə məruz qalırlar. Minlərlə insanı öldürən, diri-diri basdıran, həbsxanalarda aclıqdan məhv edən cinayətkarlar indi Avropada düz-düz gəzirlər, heç kim də onlara etiraz etmir. Ya özləri tərəfindən, yaxud gözləri önündə baş verən və danışmadıqları bu cinayətlərə rəğmən, Avropa dövlətlərinin necə üzləri gəlir ki, müsəlman İranı - bir xalq quruluşunu və rəşadətli bir xalqı insan hüquqlarını pozmaqda ittiham etsinlər?! Bu, həyasızlıqdan başqa bir şey deyil. Bunlar həqiqətən həyasızdırlar.

Hökuməti qorxutduqlarını zənn edir və deyirlər ki, biz tənqidi müzakirələri dayandıracağıq. Cəhənnəmə dayandırın! Əgər tənqidə qalsa, biz sizi tənqid edərik. Bu müzakirələrin adı əvvəldən səhv idi. Mən əvvəldən deyirdim ki, deyin bu müzakirələr ikitərəfli tənqiddir. Əgər tənqidlər ikitərəflidirsə, bizim sizdən artıq tənqidimiz var, nəinki sizin bizdən. Sizin nə tənqidiniz var? Sizin tənqidiniz budur ki, biz nə üçün öz İslam prinsiplərimizə sadiqik. Bu bizim fəxrimizdir. Görün xalqımızın düşmənləri nə qədər həyasız, zalım, insafsız və xəbisdirlər! İslam Respublikasının düşmənləri belədirlər. Əlbəttə, bu düşmənliklərdən də böyüyünü görmüş xalqımız dağ kimi dayanmışdır.[[142]](#footnote-142)

**Biz ölkəmizi Avropasız da idarə edə bilərik!**

Bunu həm avropalılar, həm də digərləri bilsinlər. Avropa elə bilməsin ki, bizim ona ehtiyacımız var. Əsla! Bizim Avropaya heç bir ehtiyacımız yoxdur. Biz öz ölkəmizi Avropasız da idarə edə bilərik. Fərz edin filan yerdən üç-dörd lüks və dəbdəbəli məhsul gəlir. Gəlməsin, nə əhəmiyyəti var?! Bizim xalqımızın ehtiyacı olan məhsul daxildə istehsal olunur. Əgər bizə bir şey lazım olsa da, sıraya düzülüb bizə satan ölkələr çoxdur. Bu bir neçə Avropa ölkəsinə nə ehtiyac var ki, dünyanın sahibi olduqlarını düşünsünlər![[143]](#footnote-143)

**Bu xalq canlı, ayıq, qurucu və fəaldır!**

Mənim fikrimcə, bunlar bu məsələdə də sionistlərə və amerikalılara aldanıb, yenə amerikalıların təzyiqinə məruz qalıblar, lakin kiminlə tərəf-müqabil olduqlarını anlamayıblar. Bilmirlər ki, müsəlman İran bu sözlərlə mövqeyindən çəkilən, yaxud kiminsə qarşısında təslimə məcbur olan bir ölkə deyil. İran elə bir ölkədir ki, supergüclərin yaratdığı bütün əngəllərə rəğmən, 18 il tam qüdrət və şərəflə özünü buraya çatdırmışdır. İran elə bir ölkədir ki, əlində heç bir şeyin olmadığı, nə zavodlarının işlədiyi, nə tarlasının, nə ixracatının və nə idxalatının olduğu inqilab günlərindəki vəziyyətdən buraya çatmışdır. Bu gün isə bu ölkədə bu qədər iş, istehsal hərəkəti, elmi-tədqiqat fəaliyyətləri baş verir. Bu hamını başa salmalıdır ki, bu xalq canlı, ayıq, qurucu və fəal bir xalqdır və heç bir kəsə ehtiyacı yoxdur. İranla əlaqə qurmaq istəyənlər bilsinlər ki, əlaqə hegemon əlaqəsi olsa, xalqımız rədd edəcək.[[144]](#footnote-144)

**İmanın ayıqlıqla yanaşı olması möcüzə edir!**

Deməli, mövzular çoxdur; həm ölkənin daxili məsələləri, məsələn, iş, fəhlə və fəhlə təbəqəsinin əhəmiyyəti, həm bizim əziz xalqımızın xəbərdar olmasının lazım olduğu digər müxtəlif məsələlər var. Bizim xalqımız elə bir xalqdır ki, indiyədək ayıq şəkildə hərəkət etmişdir. İman ayıqlıqla yanaşı olduqda möcuzə edir. Bizim düşmənlərimiz harada bacardılarsa, məlumatsızlıqdan istifadə etdilər. İslam dünyasının məsələləri də mühüm məsələlərdir. Güman olunmasın ki, İslam dünyasının işləri, Fələstin məsələləri, Orta Şərq məsələləri daxili məsələlərdir və bizim taleyimizlə əlaqəsi yoxdur. Bu gün dünya məsələləri bir-birinə bağlanmışdır və xalqların məsələləri bir-biri ilə əlaqədardır. Dünyada xalqlar üçün problemlər yaradan siyasətlər öz məqsədlərinin və qərəzlərinin inkişafından ötrü heç bir xalqı tanımırlar. Bu məsələlərin hər biri üçün imkan və vaxt həddində bir neçə cümlə deyəcəyik.[[145]](#footnote-145)

**Bizim ən mühüm xarici məsələmiz Fələstin məsələsidir!**

Xarici sahədə bizim ən mühüm məsələmiz Fələstindir. Fələstin məsələsi təkcə bir xalqın məsələsi deyil, beynəlxalq diktatura hakimiyyəti və zorun hakimiyyəti məsələsidir. Siz görün bu gün Fələstin ərazilərində nə baş verir. Bu gün biz Fələstində ən qanlı hadisələrin şahidi oluruq. İşğalçı və qondarma İsrail dövləti özünün hərbi qüvvəsi ilə, tank, təyyarə, özünün rəhmsizlik alovu və zülmü ilə Fələstin şəhərlərini mühasirəyə almışdır. Bir-bir bu şəhərlərə daxil olur, xalqı qətliam edir, evləri uçurur;.

...Bu cinayətlər bəşəriyyətin gözü qarşısında baş verir. Bu işlərin mənası nədir? Bu işlərin mənası odur ki, heç bir bəşəri, insani, dini və ilahi qanunu saymayan zalım bir dövlət tamahlara və özünün bir neç onillik zülmünü davam etdirməyə görə bu faciələri törədir. ABŞ kimi bir dövlət də tam və yüzfaizli şəkildə onu himayə edir, bütün insan hüquqları şüarlarını, xalqları, demokratiyanı, azadlığı və hər bir şeyi müdafiə şüarlarını unudur. Dünyanın vicdanı hərəkətə gəldi, amma ABŞ-ın və Ağ evin başçılarının vicdanı azca da tərpənmədi. Bunlar dünya üçün iki şey müəyyən etmək istəyirlər: biri budur ki, bu xərçəng vəzisi nəyin bahasına olursa olsun, qalmalıdır; ikincisi isə, dünyaya demək və başa salmaq istəyirlər ki, siz bu gün hegemonizmlə üz-üzəsiniz. Biz hegemonluq etmək istəyirik, kim nə demək istəyirsə, desin. Yəni dünya xalqını qane etmək istəyirlər ki, ABŞ-ın süngü və hərbi gücü qarşısında heç bir söz və heç bir hərəkət heç bir işə qadir deyil.[[146]](#footnote-146)

**Bütün məsələlərdə son sözü deyən insanların iradəsi və imanıdır!**

Əlbəttə, indiyədək məğlub olmuşlar və bütün bu qüdrətli çıxışlara rəğmən, öz məqsədlərinə çatmamışlar. Nə üçün? Çünki Fələstin təslim olmamışdır. Onlar təzyiqlə, qırğınla, rəhmsizliklə və bütün insani əlamətləri tapdamaqla Fələstin xalqını təslimə vadar etmək, bu xalqın qolubağlı şəkildə onların boyunduruğu altına girməsini və özünün haqlı istəklərindən əl çəkməsini istəyirlər. Amma indiyədək bacarmayıblar. ABŞ və İsrailin təsəvvürünün əksinə olaraq, təsirli olan bu güc və zorakılıq deyil, insanların bütün məsələlərdə son sözü deyən iradə və imanlarının qüvvəsidir. Bu məsələdə də belə olacaq.

Bu günlərdə Fələstin xalqına qarşı icra olunan faciəli zülmlə mübarizə üçün iki çıxış yolu vardır. Bu iki çıxış yolu qaçılmazdır; hamı onu qəbul etməli və bu iki yolla getməlidir.[[147]](#footnote-147)

**Fələstində hegemonizmin zülmü ilə mübarizənin yolları**

**Birinci yol: Fələstin xalqının intifazəsinin və müqavimətinin davam etdirilməsi**

İntifazəni davam etdirməyin birinci yolu Fələstin xalqının müqavimətidir. Allaha şükür olsun ki, indiyə qədər möhkəm dayanmışlar. Bu müqavimətin zirvəsi indiki şəhadət əməliyylatlarıdır. Bir kişinin, bir gəncin, bir oğlanın və bir qızın xalqının və dininin maraq və məsləhətləri uğrunda öz canını fəda etməyə hazır olması fəxrin, şücaətin və igidliyin son həddidir. Bu, düşmənin qorxduğu amildir. Buna görə siz gördünüz ki, ABŞ prezidentindən tutmuş bütün dünyada ABŞ xəttində işləyənlərin və çalışanların hamısı rişxəndlə, məzəmmətlə və özlərindən fəlsəfə çıxarmaqla şəhadət əməliyyatlarını dayandırmağa çalışdılar.[[148]](#footnote-148)

**Şəhadət əməliyyatları - bir xalqın hegemonizmin zülmü qarşısında əzəmət və müqavimətinin zirvəsidir!**

Xeyr, şəhadət əməliyyatları bir xalqın əzəmətinin zirvəsi və qəhrəmanlığın uca nöqtəsidir. Bir hərbi qüvvənin tam fədakarlıqla öz vətənini müdafiə etməsi məgər şəhadət əməliyyatı deyil?! Zalım bir ordunun bir ölkəyə təcavüz etdiyində, o ölkənin xalqının həmin ordu qarşısında dayanması məgər şəhadət əməliyyatı deyil?! Kim bu işi məhkum edə bilər?! Bu işin vicdanlı və insaflı insanların gözündəki əzəmət və dəyərini kim azalda bilər?! Şəhadət əməliyyatları onların əzəmətinin zirvəsidir. Qoy bəziləri oturub özləri üçün danışsınlar, yazsınlar, əlli ildir keçmişdəkilərin səhlənkarlığından, özlərindən qabaqkı nəslin uzunmüddətli maraqlara diqqət yetirməməsi səbəbindən bu gün öz canı ilə meydana atılıb hüquqlarını bərpa etməyə məcbur olan xalqı qınasınlar. Məgər bu o xalqa təsir edər?! Fələstin xalqı yaşayır, oyaqdır və inkişaf edir.[[149]](#footnote-149)

**İkinci yol: Hökumətlərin və xalqların məzlum Fələstin xalqını himayə etməsi**

İkinci yol himayələrdir. Bütün dünya bunları himayə etməlidir. Əlbəttə, xalqlar himayə etdilər. Avropada da xalqlar himayə etdilər, yürüşə çıxdılar və müxtəlif yol və üsullarla öz ürəklərinin istəyini göstərdilər. Bu dəstəklər hətta Amerika Birləşmiş Ştatları daxilində də göründü. Bundan sonra da bu işlər davam etdiriləcək. Lakin hökumətlər öz vəzifələrinə əməl etməlidirlər. Hamıdan vacib müsəlman, xüsusən də ərəb hökumətləridir.

ABŞ dövləti, ona bağlı media qurumlarının daim dünyanın rəhbərliyi, insan hüquqları və digər bu kimi məsələlərin lazım olması barədə ağız dolusu söylədiyi bütün iddialara rəğmən, İsrail dövlətinin arxasında dayanmışdır. İnsan doğrudan da dünyanın bəzi hegemon dövlət başçılarının həyasızlığına təəccüb edir. Bunu ədaləti müdafiə bilirlər, amma ədalətin mənasını anlamırlar. ABŞ hökuməti ədalətin mənasını dərk etmir. Bunların hansı işi ədalətli olmuşdur? Bu cinayətləri bir ədalətli müharibə və terrorizmlə müharibə hesab edirlər, halbuki ən faciəli terrorçuluq işlərini aşkar şəkildə müdafiə edirlər. Doğrudan da xəcalətdən bəşəriyyətin alnı tərləyir.

Əlbəttə, bu gün amerikalılar özlərinin bu absurd rəftarlarını görən xalqların gözündən bütünlüklə düşmüş, mənfur olmuşlar, bütün dünyada pak qəlblərin və sağlam vicdanların nifrətini qazanmışlar. Bu haqlı mövqeləri seçən hər bir hökumət ABŞ hökumətinin nəzərində rədd olunur. Onların İslam Respublikasına qarşı nifrəti onun haqq sözü deməsinə görədir; çünki qorxu altına düşmür, ABŞ-dan qorxmur, oz yolunu və iradəsini ABŞ dövlət başçılarının istəyinə və iradəsinə qurban etmir, öz müstəqilliyini əldən vermir. Keçmişdə İslam Respublikası əleyhinə danışmaq istəyəndə şüar verirdilər ki, burada insan hüquqlarına riayət olunmur. Bu gün hər şey aşkarlanmışdır və onların İslam Respublikasına qarşı çıxmasının səbəbi bəllidir. Çünki İslam Respublikası onların zorakı və quldur məntiqinə təslim olmur və olmayacaq.

İslam Respublikasının mövqeləri açıq-aydın və tamamilə məntiqlidir. Bu mövqelər ölkənin məsul şəxslərinin dəfələrlə söylədikləridir. Möhtərəm prezident də bu günlərdə digər xalqların gözü önündə və beynəlxalq toplantılarda dəfələrlə onları təkrar etdi və söylədi. Əgər siz İslam dünyasında hərəkət etsəniz, bu mövqelərin bütün insanların qəlbində mədh və pərəstiş olunduğunu görəcəksiniz. Xalqlar haqq istəyirlər.[[150]](#footnote-150)

**Hegemonizm istəyir ki, bütün hökumətlər və xalqlar güc və zülm məntiqini qəbul etsinlər!**

Hegemonizm istəyir ki, dünyanın bütün hökumətlərini və onların ardınca bütün xalqları özünün zor, zülm və insafsızlıq məntiqini qəbul etməyə və həmin yolla hərəkət etməyə vadar etsin. Dünyanı zülm üzərində qurmuşlar və onu böyük kompaniyaların, oliqarxların, dünyanın nəhəng maliyyə qaynaqlarının sionist və qeyri-sionist idarəçilərinin xeyrinə və xalqların əleyhinə idarə etmək istəyirlər. Bütün hökumətlərin və xalqların bu mövqelərə tabe olmasını gözləyirlər. Məgər belə bir şey mümkündür?! Bəzi hökumətlər öz məmurlarının şəxsi mənafeyinə görə təslim ola bilərlər, lakin İslam adı ilə danışan, öz müstəqilliyinin və milli kimliyinin adı ilə mövqe seçən, haqqı deyən, haqqın arxasınca gedən bir hökumətin və xalqın təslim olması mümkündürmü?!

İndi ABŞ-la müzakirə məsələsi bəzi adamların dilinin əzbəri olmuşdur. Nə müzakirəsi?! Deyirlər ABŞ-la müzakirə edin ki, əziyyət verməsin, təzyiq göstərməsin, təhdid etməsin və bizim milli maraqlarımıza riayət etsin. Məgər bu gün İslam Respublikasından başqa ABŞ-ın təhdidi altında olan ölkələr ABŞ-la müzakirə aparmırlar?! Məgər onların ABŞ-la əlaqələri yoxdur?! Müzakirə və əlaqə təzyiq göstərməyə, təhdid etməyə, xəbisliyə və təcavüzə mane olmur; müzakirə problemi həll etmir. ABŞ hökuməti açıq şəkildə İslam quruluşu ilə, xalqımızın İslam kimliyi və İslam imanına müxalifliyini elan etmişdir. Səbəbi budur ki, İslam bu xalqın öz mövqelərində möhkəm və sabit dayanmasına və onlara təslim olmamasına bais olmuşdur. ABŞ-ın məqsədi budur ki, mənfur Pəhləvi dövründə, xüsusən də o rejimin son otuz ilindəki kimi ölkənin hər bir yerinə hökmranlığını yenidən bərqərar etsin. Bəllidir ki, xalqımız bu böyük inqilabdan, fədakarlıqlardan, qəhrəmanlıqlardan və bütün bu şəhadətlərdən sonra belə hegemonluğa təslim olmayacaq. Xeyr, müzakirə heç bir problemi həll etmir.

ABŞ-la müzakirə ABŞ hökumətinin xeyrinədir. Müzakirə ilə o öz istəklərini daha artıq diktə etmək və gözləntilərini bu xalqın və hökumətin başına daha sıx şəkildə tökə bilmək üçün ayaq yeri tapır. Müzakirə ABŞ hökumətinin indi uzaqdan etdiyi bu təhdidləri, müsahibə və çıxışlarda bəyan etdiyi yersiz və quldur gözləntiləri müzakirə stolu arxasında daha böyük həcmdə və daha çox çənə vurmaq gücü ilə ölkəmizin məmurlarının başına endirməsinə bais olacaq. Müzakirənin mənası bu deyil ki, ABŞ bu xalqın kimliyini, İslam Respublikası quruluşunu, bu xalqın imanını və mövqelərini rəsmən tanımağa hazır olsun. Onlar bu əsasa, bu mömin xalqın iştirakına müxalifdirlər. Onlar istəyirlər ki, Pəhləvi hökuməti dövründə icra olunan üsullar - həmin fəsad, istismar və hökmranlıq yenidən yaransın. Bu isə müzakirə ilə həll olunmur. Məgər bu xalq icazə verər ki, ölkənin hər hansı bir məmuru - rəhbərdən tutmuş digər məsul şəxslərinə qədər kimsə İslam mövqelərindən, əsaslı və taleyüklü maraqlardan bir addım geri çəkilsin?![[151]](#footnote-151)

**İraq səhnəsi xalqlara ibrət və çoxlu həqiqətlərin ifşası oldu!**

Qonşu İraqda baş verən və bütün dünyanın diqqətini cəlb edən çox mühüm məsələlər barədə yalnız bir cümlə demək istəyirəm. İraq səhnəsi xalqlar üçün çoxlu həqiqətləri ifşa edən ibrət oldu. Dünyada demokratiya bayrağını əlində tutmuş şəxslər açıq şəkildə elan edirlər ki, İraq xalqı yalnız bizim istədiyimiz hökuməti iş başına gətirə bilər. Bu, demokratiyadır?! Bu, xalq hakimiyyətidir?! Açıq şəkildə deyirlər ki, əgər bütün İraq xalqı bir İslam hakimiyyətinin iş başına gəlməsini istəsə də, biz qəbul etməyəcəyik. Cənabların demokratiyasının mənası bəlli oldu. Amerikalıların demokratiyası hər yerdə - ABŞ-ın özündə də belədir. Bir neçə il öncə ABŞ-ın iki hakim partiyasından olmayan bir amerikalı şəxsiyyət prezident seçkilərində iştirak etmək üçün çoxlu pul xərclədi və çoxlu səs-küy saldı, yarıya qədər də getdi, lakin onu elə yerə vurdular ki, daha kimsə ABŞ-ın məşhur iki partiyasından xaric bir adamın iş başına gəlməsi fikrinə düşməsin. Odur ki, orada da belədir. Onların demokratiyası budur.

Terrorla mübarizə bayrağını qaldırıb hələ də xəcalət çəkmədən öz iddialarını təkrarlayırlar. Amma əlləri xalqımızın, İraq kürdlərinin və şiələrinin qanına bulaşmış münafiqlərlə əməkdaşlıq edirlər. İraqın 1990-cı il qiyamında Səddam İraqın cənubunda və bu ölkənin bir çox bölgələrində şiələri qətliam etdi. Münafiqlər də səddamçıların kənarında şiələrlə vuruşurdular. Terror onların işidir; özləri də etiraf və bununla fəxr edirlər. Dünya da onları terrorçu tanımışdır, amma ABŞ onları qanadı altına aldı. Bəlli oldu ki, terrorizm yalnız ABŞ-ın nökəri olmayanlar üçün pisdir, amma terrorçu ABŞ-ın nökəri olsa, çox yaxşıdır və heç bir eybi də yoxdur. Bu, terrorizmlə mübarizənin və demokratiyanın nə olduğunu göstərən bir sınaqdır.[[152]](#footnote-152)

**İraqda ingilis loyallığı**

İngilislər özlərini dünyada loyal və güzəştə gedən kimi tanıtdırmışlar. Bizim bəzi elmi və mədəni şəxsiyyətlərimiz də fəxr edirlər ki, onlar kimi loyal olsunlar. Biz İraqda ingilis loyallığını gördük: tüfənglə xalqın evinə daxil olmaq, təhlükəsiz həyatı bir-birinə vurmaq, kiçik uşaqları vahiməyə salmaq, istər Bağdadda, istər Mosulda, istər digər şəhərlərdə xalqın yürüşlərini odlu silahlarla cavablandırmaq; bu onların demokratiyası, güzəştə getməsi, humanizmi və insan hüquqlarıdır. Bunlar ibrət səhnəsidir. Bunları anlamaq lazımdır. Əlbəttə, səhv edirlər, bunlar da Səddam kimi devriləcəklər. Səddam İraq xalqının qəlbini ala bilsəydi, ABŞ-ın hərbi gücü onu devirə bilməzdi. Səddam İraq xalqının qəlbində deyildi və onların səsini eşitmirdi. Bunlar da İraq xalqının fəryadlarını eşitmirlər, onların yürüşlərini və toplantılarını görmürlər. Göstərirlər ki, bəli, biz xalqın fəryad çəkməsi üçün azadlıq yaratmışıq. Onlar fəryad edirlər, siz də eşitmirsiniz, nə vaxt lazım olsa, avtomatları işə salırsınız. Qəribə humanizmdir! Bunlar da xalqın səsini eşitmədiyindən onları da eyni aqibət gözləyir. Sözsüz ki, onun kimi uzun müddət yox, çox tez; çünki bunlar işğalçıdırlar.[[153]](#footnote-153)

**İslam ümməti oyanış mehini hiss etmiş və İslam təlimlərinə qayıdış ətrini duymuşdur!**

Uğursuzluqları onun-bunun ayağına yazmaq olmaz. ABŞ və İngiltərə rejimlərinin başbilənləri tez-tez mikrofon arxasına keçib deməsinlər ki, İran təhrik edir. Xeyr, İran heç kəsi təhrik etmir. Öz küçəsində və evində əcnəbi tankını və çəkməsini görən iraqlı gənci təhrik etməyə ehtiyacı yoxdur. Dünyanın harasında qeyrətli gənclər, kişilər və bir cəmiyyətin şücaətli qadınları işğalçılara dözmüşlər ki, bunlar da dözsünlər?! Heç bir yerdə dözməyiblər, bunlar da dözməyəcəklər. Odur ki, təhrikedici lazım deyil, əsas amil İslam oyanışıdır; bunu da özləri yaxşı anlayıblar. Bu yalnız İraqa da məxsus deyil, bu gün İslam dünyasının hər bir yerində amerikalılar, ingilislər və onlar kimilər olsalar, özlərini xalqla üzləşdirsələr, İslam hərəkatının və oyanışının möhtəşəm dalğasını duyacaqlar. İslam ümməti oyanış mehini hiss etmiş və İslam maarifinə qayıdış ətrini duymuşdur. Bunların hamısı siz xalqın böyük hərəkatından və bu okeanı təlatümə gətirib ürəkləri oyadan böyük və səmavi insandan - yəni böyük mərhum imamdan qaynaqlanır. Onlar da anlamışlar. Onların sizinlə, imamla, İslam inqilabı və İslam quruluşu ilə düşmənliyi ondan ötrüdür ki, burada bir bulağın çağladığını və bütün İslam dünyasına sarı axdığını bilirlər. Dedilər ki, inqilabı ixrac etməyin. Biz dedik məgər inqilab əmtəədir ki, insan onu ixrac etsin. İnqilab gözəl çiçək ətri kimidir; özü ixrac olur. İnqilab bahar mehi kimidir; tutqun və üfunətli havanı dəyişdirib gözəlləşdirir. İnqilabı kimsə ixrac etməməlidir, özü ixrac olmalıdır!

Mənim əzizlərim! Mənim qardaş və bacılarım! Mənim övladlarım! Bu gün İslam dünyasının gözü sizə baxır. Əgər siz düzgün, nizam-intizamlı və məsuliyyətli yaşasanız, çalışdığınız yerdə - istər dövlət məsuliyyətində, istər birbaş işdə yaxşı işləyib çalışsanız, həm öz ölkənizin izzətini, iftixarını, səadətini, rifahını, elm və sivilizasiyasını zirvəyə çatdıra biləcəksəniz, həm də bütün İslam xalqlarını bu fəxrli yolu getməyə həvəsləndirəcəksiniz; onlar da zəncirləri qırıb rifah, mənəviyyat, maddiyyat və insani həyat yoluna qədəm qoysunlar və inşallah o yolda irəliləsinlər.[[154]](#footnote-154)

**Hegemonizm Orta Şərqi udmaq fikrindədir!**

Orta Şərq sərvətli regiondur. Onu udmaq tamahı bunları sakit buraxmır. Məqsədləri bu regionu udmaqdır. Sözsüz ki, bacarmayacaqlar. Bu tikə iridir və onları boğacaq. Bu siyasətlər və bu bəd niyyətlər ölkəmizə də yönəlib. Lakin, İslam İranından qorxurlar. Məndən və mənim kimilərdən deyil, sizdən, xalqdan qorxurlar, imanınızdan qorxurlar, sizin səhnədə fəallığınızdan qorxurlar, seçkilərinizdən qorxurlar. Buna görə yaxınlaşmırlar, lakin tamahları çəkir.[[155]](#footnote-155)

**Bir quruluşun tənəzzülü öz siyasi haqlılığını əldən verdiyi zaman başlayır!**

Görün İraqa nə edirlər! Görün məzlum Fələstin xalqına nə edirlər! Bu gün terrorizmlə mübarizə bayrağı ABŞ-ın əlindədir. Bu bayrağı tutub, dayanmadan o tərəf-bu tərəfə çapır, özünü sağa-sola vurur. Deyir ki, biz terrorizmlə mübarizə aparmaq istəyirik. Sonra sionist cinayətkarlarının fələstinli şəxsiyyətlərə qarşı həyata keçirdiyi açıq və qabaqcadan elan olunmuş terroru dəstəkləyirlər; utanmır, xəcalət də çəkmirlər. Bunun özü göstərir ki, bunlar məhvə doğru gedirlər, ancaq anlamırlar. Siyasi bir quruluş və rejim üçün həqiqi zəiflik və qüdrətin tənəzzülü o zaman başlayır ki, bu rejim və quruluş öz işi və siyasi düzgünlüyü üçün siyasi və qaneedici dəlilini əldən verir. Bir rejimin siyasi düzgünlüyü və işləri üçün dəlili əlindən çıxdıqda, o zaman öz mənəvi qüvvəsini əldən verir və onun süqutu başlanır; zahirdə bir şey anlaşılmasa və onun özü bilməsə də. Bunlar o qədər qüdrət və şəhvətdə məst olublar ki, dəlilin zəifliyinin və onların dünyada siyasi düzgünlüyünü itirmələrinin onlara nə etdiyini anlamırlar.[[156]](#footnote-156)

**Bütün xalq İslam ümməti səviyyəsində vəhdəti qorusun!**

...Mənim son tövsiyəm budur ki, çalışın xalqın ümumi vəhdəti qoruyun. Əgər İslam bəzi təbəqələr üzərində dayanırsa və onlar üçün – məsələn, müəllimlər, din alimləri, fəhlələr və əkinçilər üçün xüsusi hörmət tanıyırsa, bu, İslamın təbəqəçilik etməsi demək deyil. Xeyr, İslam təbəqəçiliyə qarşı çıxır. Möminlər bütün böyük İslam ailəsində bir-biri ilə qardaşdırlar, onların münasibətləri qardaşlıq münasibətidir. Bütün insanlar öz cəmiyyətimizin böyük miqyasında və ondan sonra böyük İslam ümməti miqyasında bu əlaqəni qorumalıdırlar.

Mən Allahın lütfü ilə gələcəyi işıqlı görürəm, çoxlu ümidlər müşahidə edirəm, düşməni nigaran və hətta məyus hiss edirəm. Görürəm ki, bizim bütün dünyada olan ayıq dostlarımız məsələləri yaxşı dərk edirlər, öz cəmiyyətimiz daxilində məlumatlı və ayıq insanlar İslam Respublikası quruluşunun gələcəyinə qarşı çox nikbin, şad və ümidlidirlər. Şərti budur ki, biz öz iman və təqvamızı qoruyaq və ilahi lütfə inanaq. Bu, bütün peyğəmbərlərin, övliyaların və saleh bəndələrin tövsiyəsidir.[[157]](#footnote-157)

**Özünüzə güvəni və birliyinizi qoruyun, düşməndən qorxmayın!**

Özünə güvəndiyinə görə xalqımız hətta düşmənlərin gözündə də ucadır. Özünüzə güvəni qoruyun, düşməndən qorxmayın, ABŞ-ın dəlisov hay-küyündən qorxmayın, öz birliyinizi qoruyun. Mən xüsusən vəhdət üzərində təkid göstərmək istəyirəm. Hökumətinizin arxasında durun. Əgər kimsə düşmənlərin təbliğatını izləmiş olsa, görəcək ki, bu gün onların ən çox dayandığı iki nöqtə var: ixtilaf və iqtisadi məsələlər. Daim deyirlər ki, ixtilaf var; əgər kimsə qulaq assa, bir ixtilaf görməsə də desin yəqin bir şey var ki, bunlar deyirlər. O tərəfdən də daim təlqin edirlər ki, İranın maliyyə vəziyyəti geri qalıb, filandır və filandır. Halbuki bu, həqiqətin əksinədir. Düzdür, indi bizim problemlərimiz var və onların həllinə sarı inkişaf halındayıq. Məgər səkkiz il müharibə zarafatdır?!

Mən bir neçə il bundan öncə bir televiziya çıxışında dedim ki, müharibədən sonra (1940-cı illərdə) mən çox kiçik idim, amma ümumi şəkildə xatırlayıram. O vaxt İranda müharibə olmasa da, dünyada baş verən müharibənin İrana aidiyyəti olmasa da, onun küləyi İrana toxunmuşdu və uzun müddət buğda çörəyi tapılmırdı. Biz öz evimizdə arpa çörəyi yeyirdik. Camaat yeməyə buğda çörəyi tapmırdı və çox pis vəziyyətdə yaşayırdı; çay içmək üçün qənd və şəkər tapmırdılar.

Bu gün Allaha şükür olsun ki, biz səkkiz il müharibəyə dözdük, amma elə problemlərimiz olmadı. Bu ona görədir ki, xalq hökumətin arxasında dayanır; ona görədir ki, xalq ayıqdır, ölkə məmurları xeyirxahdırlar və xalqı sevirlər. Bu yolla gedin, Allahın lütfü ilə və bu cəmiyyətin ixlaslı insanlarının qüvvəsinə arxalanmaqla problemlər aradan qaldırılacaq və düşmənlərin gözü kor olacaq.[[158]](#footnote-158)

**Ölkə və xalqımızın inkişafı digər xalqlara güclü təsir buraxır!**

Biz öz vəziyyətimiz barədə əcnəbi radioların mühakiməsini dinləmirik. Bəllidir ki, əcnəbi radioları pul alıb başdan-ayağa söyüş dolu məqalə tənzim edən bir qrup muzdur adam təmin edir. Bir nəfər o birinə söyüş verirsə, məgər bu söyüşü verməkdə həqiqəti gözləyər?! "Sənin atan filandır" deyən şəxs məgər gedib onun atasını görmüşdür?! O, söyüş vermək istəyir; İslam Respublikası əleyhinə söyüş verirlər və bunun dəyəri yoxdur. Biz mühakiməni reallıqlara əsasən yürüdürük. Bu gün dünyanın reallığı budur. Bu müstəqil İslam ölkəsi və bu şücaətli xalq nə qədər irəliyə getsə, elmi, işi, təcrübəsi, universiteti, məktəbi, zavodu və laboratoriyası nə qədər yaxşı olsa, bu psixoloji amilin xalqlara təsiri bir o qədər çox olacaq. İqtisadi blokada yaradanlar İslam Respublikasının sənaye, texnologiya və elm inkişafı ilə xalqlara təsir göstərə bilməməsini istəyirlər. Allaha şükür olsun ki, bacarmırlar və biz də günbəgün inkişaf edirik.

Allaha şükür edirik ki, bu gün İslam Respublikası hökuməti, xidmətçi hökumətin məmurları, bizim əziz və fəal prezidentimiz bütün vücudları ilə çalışırlar, xalq da həqiqətən kömək edir. Xalqın dəstəyi çox dəyərlidir. Hər şey məmur və xalq arasındakı bu bağlılıqdan asılıdır. Bu səylər yaxşı bəhrə verəcək. Sizin işiniz, elminiz, mədəniyyətiniz, sinfiniz, laboratoriyanız, universitetiniz, sexiniz və zavodunuz bu ölkənin inkişafına günbəgün təsir göstərib xalqları ümidvar, düşməni xar, dünya müstəbidlərini və simvolu ABŞ hökuməti olan beynəlxalq diktatorları mənfur məqsədlərindən uzaqlaşdıra bilər. Bu, işin sözügedən istiqamətidir. Bu gün İslam Respublikasında işin istiqaməti bu olmalıdır.

Allaha şükür edirik ki, onun lütfü və həzrət İmam Mehdinin (ə) diqqəti altında düşmənlərin istəyinə rəğmən, ölkənin vəziyyəti inkişafa döğru gedir. Bu gün ölkə inqilabdan öncəki ölkə ilə müqayisəediləsi deyil. Ölkənin vəziyyəti günbəgün həm insani məsələlər baxımından, həm təlim-tərbiyə baxımından, həm də yenidənqurma, inkişaf və ölkə quruculuğu baxımından irəliləyir.[[159]](#footnote-159)

**Xalqımız bütün ölkələrə saçan bir günəş olacaq!**

İnşallah bu yolu sona çatdırmaq üçün hamı çalışıb əl-ələ verməlidir. Siz əziz xalqımız bütün ölkələrə saçan, xalqlara ruh və həvəs bəxş edən bir günəş olacaqsınız. Siz yenilik yaradacaq və xalqların ayağa qalxıb həyatları üçün qərar vermələrinə bais olacaqsınız. Allah-Taala da sizə kömək olacaq və uğur bəxş edəcək; inşallah.[[160]](#footnote-160)

# Doqquzuncu fəsil: İslam İnqilabının Böyük Rəhbərinin Beynəlxalq Əmək Günü ərəfəsində fəhlələrlə görüşündəki çıxışı: 2006

Əziz fəhlə qardaş və bacıların hamısına, xüsusən də uzaq yoldan və digər şəhərlərdən təşrif buyuran qardaş və bacılara "xoşgəldin" deyir və ölkənin fəhlə təbəqəsinə hörmət bildirməyimiz üçün bir fürsət olan Fəhlə həftəsi münasibəti ilə sizin hamınızı təbrik edirəm.

**Fəhlələr inqilab boyunca öz əməlləri ilə Allah yanında üzüağdırlar!**

Ölkənin fəhlə təbəqəsi inqilabın əvvəlindən bu günə qədər Allah, möminlər və Allahın yaxın mələkləri qarşısında yaxşı imtahan vermişlər; həm inqilabla nəticələnən son mübarizələrdə, həm müharibə dövründən öncə (düşmən siyasi qrupların ölkənin fəhlə toplumuna nüfuz edib İslam Respublikası quruluşunun hərəkətinin önünü kəsməyə çalışdıqları zaman fəhlələr yumruqla sinələrindən vurub onları yoldan uzaqlaşdırdılar; bu, hekayə və rəvayət deyil, mənim özümün yaxından müşahidə etdiyimdir), həm müharibə dövründə (onlar ölkəni və inqilabı müdafiənin çox çətin və təhlükəli sıralarında şəhərlilərdən, kəndlilərdən, tələbələrdən, alimlərdən, ruhanilərdən, idarə işçilərindən, sənətkarlardan və tacirlərdən ibarət olan müxtəlif təbəqələrin kənarında çiyin-çiyinə dayandılar və imtahan verdilər), həm döyüş cəbhəsində, həm də arxa cəbhədə və zavodlarda. Əgər bir zaman insaflı yazıçılar İslam Respublikası quruluşunun iyirmi ildən bir qədər artıq sürən bu dövrünü təsvir etmək istəsələr, o zaman fəhlələrimizin inqilab üçün nə etdikləri, özlərini ilahi vəzifəyə necə bağlayıb Allah-Taala yanında üzüağ olduqları bəlli olacaq.

**Məmurlar sosial təminat və müvəqqəti müqavilələrə aid məsələləri yaxşı şəkildə həll etsinlər!**

Möhtərəm nazirin fəhlə məsələləri barədə bəyan etdiyi bu sözlər inşallah bu hökumətin iradəsi ilə əməl mərhələsinə çıxsa, əksər problemlər həll olunacaq. Lakin bilsinlər ki, söz mərhələsində qalmasın, bu işlərin həyata keçməsi ilə məşğul olsunlar. Fəhlə təbəqəsinə məxsus problemlər, fəhlələrin məişətinə, yaxud fəhləyə hörmətə, yaxud fəhlə məharətinə və ya fəhlənin peşə təhlükəsizliyinə aid məsələləri biz anlayırıq və dövlət məmurları da Allahın lütfü ilə təyin etmişlər. Bunlarla ciddi məşğul olsunlar; bu problemləri, sosial təminat məsələləri sarıdan, yaxud müvəqqəti müqavilələr və bu kimi məsələlər sarıdan və ya bəzi zavod rəhbərlərinin fəhlənin işsizliyi ilə nəticələnən zəif idarəçiliyi sarıdan yaranan düyünləri səbirlə, ağılla və müntəzəm şəkildə bir-bir həll etsələr, fəhlə təbəqəsinin problemləri aradan qalxmış olar.

**Kapitalist və kommunist quruluşlarında fəhlə və sahibkar arasındakı əlaqə**

Bir məsələ fəhlə və sahibkarın əlaqə və münasibətlərinə aiddir. Fəhlə və sahibkar arasındakı bu əlaqələr İslamda maddi ideologiyalarda göstərilənin əksinədir. Maddi ideologiyalarda - istər birbaşa kapitalistin tərəfdarı olan, fəhləyə iş aləti və maşın kimi baxan kapitalizm məktəblərində, istər özünü fəhlə təbəqəsinin tərəfdarı sayan və bu dünyada fəhlələr üçün behişti ərməğan edəcəklərini söyləyən, əməlləri isə yalnız fəhlələr üçün yox, cəmiyyətin digər təbəqələri üçün də həyat cəhənnəmini daha da alovlandıran kommunizm məktəbində fəhlə və sahibkar arasındakı əlaqə düşmən əlaqəsidir. Kapitalizm quruluşunda əlaqə istismarçılıq və təzyiqdən ibarətdir. Kommunizm quruluşunda da sahibkarı təcəssüm olunmuş bir şeytan və kabus kimi təsvir edirdilər. Səbəbi də bu idi ki, bütün istehsal mənbələrini və zavodları hökumətə verib özləri böyük sahibkar olmaq istəyirdilər. Həmin işi gördülər və o da evlərini yıxdı, onları məhv etdi; həm özlərini məhv etdi, həm də xalqlarını bədbəxt günə qoydu.

**İslamda fəhlə və sahibkar iki həmkar, şərik və səngər yoldaşı kimidir!**

İslamda belə deyil. İslamda fəhlə və sahibkar bir-birinə düşmən deyil, iki həmkar kimidir. Onların arasında istismarçılıq da yoxdur; yəni sahibkar fəhlənin ağası deyil. Qərb kapitalizmində işin sahibi sahibkardır; məsləhət üçün və işini əldən verməməkdən ötrü onun fəhləyə hansısa imkanı yaratması da mümkündür. Amma əlaqə belədir; o, bir alət kimidir. Fəhləyə baxışı bir insana deyil, bir maşına baxışdır. İslam bunu qətiyyətlə rədd edir. İşçi və sahibkar iki qüvvədirlər; hansı olmasa, iş yerdə qalar. Fəhlə işi və məhsulu birbaşa istehsal edən şəxs, sahibkar bu istehsala şərait yaradandır. O, işi və məhsulu istehsal edəndir, bu, şəraiti təmin edən və işi yaradan. O da olmasa, iş ləngiyər, bu da olmasa, ləngiyər; iki şərik və iki səngər yoldaşı kimidirlər. Bu, İslamın baxışıdır. Hər ikisinin bir-birinə sədaqəti, məhəbbəti və səmimiyyəti olmalıdır; həm sahibkarın fəhləyə, həm də fəhlənin sahibkara. Hər birinin hüququ digəri tərəfindən riayət olunmalıdır. Əgər İslamın bu baxışı həyata keçsə, həm sərmayə qoyanın, iş yeri açanın, sahibkarın hörməti qorunar, həm də fəhlənin, işi görənin və səhnədə olanın hörməti. Hər ikisinin hörməti və hüququ qorunar, ölkə də inkişaf edər. Fəhlə və sahibkarın əlaqəsi belədir.

**Fəhlə və sahibkarlar bir-birinin qədrini bilsinlər!**

Fəhlələr sahibkarların qədrini bilsinlər, sahibkarlar da fəhlələrin. Onlar iki səngər yoldaşı kimidirlər. Əgər hər hansı biri zərər çəksə, digəri də zərər çəkər. Məsələ belədir. Bu münasibətləri tənzim etmək də ölkə məmurlarının üzərinə düşür; istər qanunu qəbul edənlərin, istər onu icra edənlərin. Bu da diqqətin lazım olduğu bir məsələdir.

**İşin özü İslamın baxışında saleh əməldir!**

Başqa bir məsələ budur ki, bütün fəhlələr – istər mahir fəhlələr və yüksək səviyyəli təhsillilər, istər orta, istər sadə fəhlələr işin özünün İslam baxışından saleh əməl olduğunu bilsinlər. "Həqiqətən insan ziyandadır; iman gətirib saleh əməllər edənlərdən başqa". İnsanı ziyandan xaric edən saleh əməl yalnız namaz, oruc, ziyarət və zikr deyil. Onlar da var, amma məişət vəzifəsini yaxşı yerinə yetirmək işi də saleh əməldir və onun ən mühümlərindən biri işdir.

Rəvayətdə göstərilir ki, Peyğəmbər (s) gənc və işləməyə qadir bir insanın oturub tənbəllik etdiyini və işləmədiyini görəndə buyururdu: "Gözümdən düşdü". İşləmək saleh və yaxşı əməldir. Eşitmisiniz ki, Peyğəmbər (s) bir səhabəsinin qabarlı əllərini görüb soruşdu ki, əllərin nə üçün belədir? Dedi ki, ey Allahın rəsulu, mən bu əllərlə işləyirəm. Peyğəmbər (s) onun əlini öpüb buyurdu: "Bu ələ cəhənnəm odu toxunmaz". Bundan da yaxşı əməl?! Belə işləyin. İş yerinə, tarlaya, sexə getdikdə, adı iş olan hər hansı bir əməklə məşğul olduqda - istər mahir fəhlə və yüksək səviyyəli mütəxəssis işi olsun (bu gün Allaha şükür olsun ki, ölkəmizdə mahir fəhlələr və yüksək səviyyəli mütəxəssislər az deyil), istər orta və ya sadə fəhlələr (o sadə fəhlə də eynilə belədir) - maşının yanına, yaxud zavodun işləmək istədiyi hər hansı bir nöqtəsinə getdikdə bilsin ki, onun bu gün görmək istədiyi iş Allah-Taalanın ona savab və əcr verəcəyi işdir. İşin məişət və gəlir vasitəsi olmasından əlavə özünün dəyəri var. O da öz növbəsində mühüm məsələ və başqa bir ibadətdir.

Bir ölkədə cəmiyyət işə ibadət gözü ilə baxsalar, görün o ölkənin iqtisadi və elmi inkişafı haraya çatar. Bu, İslamın məntiqidir. Odur ki, biz hər hansı bir səviyyədə olan fəhləyə hörmət və sevgi bəsləsək, əbəs deyil. Çünki bu məhəbbət və hörmət hissinin arxasında belə bir dərin və zəngin İslam mədəniyyəti durur.

**İşsizlik problemi birdəfəlik həll olunmalıdır!**

Allaha şükür olsun ki, bizim fəhlə təbəqəmiz belədir. Düzdür, ölkədə işsizlik problemi var və bu problem inşallah hökumətin və bu xidmətçi məmurların - mən görürəm ki, bunlar gecə-gündüz bilmir və daim işləyirlər - səyi və tədbiri ilə tədricən tamamilə həll olunacaq. Bəzi işsizliklər sonradan yaradılır. Dedik ki, bəzi zavodlar zəif idarəçilik, yaxud müdirin bacarıqsızlığı və yaxud Allah eləməmiş, bəzi şəxsi maraqlar səbəbindən elə vəziyyətə düşür ki, fəhləni məhrum və işsiz edir. Cənablar bunlarla məşğul olmalı və uyğun problemi həll etməlidirlər. Bizim cəmiyyətimizin bu problemə dözməyə taqəti yoxdur.

**Hegemonizm ölkənin sürətli inkişafına görə özünü didir!**

Biz indi iti bir yoxuşda sürətlə qalxmaqdayıq. Biz indi dayanmamışıq; bizim cəmiyyətimiz qüdrətlə inkişaf etməkdədir. Siz görürsünüz ki, dünya hegemonları necə özlərini didirlər. Buşun və onun ətrafının dediyi bu sözlər özünü didməkdir. Onlar özlərini didməkdədirlər. Bu ona görədir ki, siz var gücünüzlə irəliləməkdəsiniz, cəmiyyət dayanmamışdır. İnqilab yolu açdı və bu qüdrətə özünəinam əlavə etdi. İnqilabın qələbəsindən öncə həm yolları bağlayır, həm məqsədləri zəiflədir və deyirdilər ki, iranlı bacarmır, iranlının bacarığı yoxdur. Bunu böyükləri deyir və açıq şəkildə söyləyirdilər, bu səmərəli nəslin və bu parlaq istedadın başından vururdular. Onların ən böyük xəyanətlərindən biri budur. İnqilab gəlib həm yolu açdı, həm də dedi ki, siz bacarırsınız.

**Kim inanardı ki, bu ölkə atom enerjisi və texnologiyasını özü təmin etsin?!**

Gedib gördük ki, doğru deyirlər, bacardıq. Uzun illər ərzində bu ölkədə yalnız bir neçə bənd qurulmuşdu; hamısı da əcnəbilər tərəfindən. Kim inanardı ki, bu ölkə bənd qurmaqda texnologiya, bacarıq, elm, hesab dəqiqliyi və bu kimi məsələlər baxımından region üzrə birinci olsun?! Kim inanardı ki, əksər bölgələri adi elektrik enerjisindən məhrum olan bu ölkə digərlərindən borc almadan yalnız özü atom enerjisi və texnologiyasını təmin etsin, öz enerjisini dünyanın bu mütərəqqi üsulu ilə əldə etməyə çalışsın?! Kim düşünərdi?! Gedib gördük ki, getmək olar. Hərəkət etdik, gördük ki, bacarırıq. Bu xalq bu təcrübəyə malikdir. Bundan sonra da belə olacaq.

**Ölkənin möhtəşəm inkişafında bütün xalqın iştirakı**

Ölkənin bütün gəncləri, fikir və düşüncə sahibləri, ağsaqqallar, qadın və kişilər çalışıb xalqın bu möhtəşəm və ümumi hərəkətində iştirak etməlidirlər. Siz harada olsanız və harada çalışsanız, bilin ki, həmin yer bu böyük cəbhənin bir tərəfidir. Əgər orada yaxşı, nizam-intizamlı, vəfalı və məharətlə işləsəniz, bu cəbhəyə təsir göstərəcəksiniz. Düşmən bunu istəmir. Bunu da nəzərdən qaçırmayın.

**Qlobal hegemonizmin səyi müxtəlif təbəqələr arasında ixtilaf yaratmağa yönəlmişdir!**

Bizim düşmənlərimiz və xəbis qlobal hegemonizm anlayıb ki, xalqımızla və İslam Respublikası ilə hərbi müharibəyə girə bilməz. Bu onlara çoxlu ziyan vurar. Doğrusu da budur; bunu düzgün anlamışlar. İndi büdcə ayırıb xalqın müxtəlif təbəqələri - tələbələr, fəhlələr, idarə işçiləri və müxtəlif təbəqələr arasında ixtilaf yaratmağa çalışırlar ki, ölkəni bu yoldan saxlasınlar. Bu gün düşmən bunu istəyir. Hamı sayıq olmalıdır. Bizim hamımızın üzərinə düşən ilahi məsuliyyət budur ki, hər birimiz harada olsaq, gözümüzü və qulağımızı həmişəkindən artıq açaq, düşmənin bizim olduğumuz bu nöqtə üçün hansı plan qurduğunu görək və bu planı uğurla icra etməsinə imkan verməyək. Bu bizim vəzifəmizdir.

**Ayıq, əzmkar və qərarlı xalq hegemonizmin təhdidlərinə etina etmir!**

Bir zaman İslam Respublikası quruluşunu və xalqımızı hərbi hücumla, müharibə ilə və bu kimi məsələlərlə təhdid edirdilər. İndi də hərdən edirlər; belə deyil ki, daha etməsinlər. Lakin özləri bilirlər ki, bu işin onlara nə qədər ziyanı olar. Mən indi deyirəm: Öz işlərini aparmaq üçün bu amerikalı məmurların təhdid dilləri həmişə açıqdır və təhdid edirlər; yalnız bizimlə yox, bütün dünya ilə həmişə belə danışırlar. Bəzi hökumət və xalqlar da zəifdirlər; onların təhdidləri qarşısında özlərini itirir və təslim olurlar. Onlar da həmişə təhdid etməyə həvəslənirlər. Ayıq, özünə güvənən, əzmkar və qərarlı bir xalq bu təhdidlərə etina etməz; məmurları da həmçinin. Xalqa arxalanan bir hökumətin, xalqın özü tərəfindən dəstəklənən və qorunan bir quruluşun təhdiddən qorxusu olmaz.

**Amerikalılar bilsinlər ki, İrana hücum etsələr, bütün dünyadakı maraqları təhlükəyə düşəcək!**

Mən indi burada deyirəm: Amerikalılar bilsinlər ki, müsəlman İrana hücum etsələr, o, imkanı həddində onların dünyanın hər bir nöqtəsindəki maraqlarına zərbə vuracaq. Biz elə adamlardan deyilik ki, oturaq kimsə zərbə vursun və onun cavabını verməyək. Biz sülh, dinclik tərəfdarıyıq, heç kəsə təcavüz etmirik. Dəlili də aydındır. Baxın, biz hansı ölkəyə hücum etmişik?! Biz hansı ölkə ilə müharibə başlamışıq?! Biz hansı ölkəni təhdid etmişik?! Biz belə işlərin tərəfdarı deyilik. Amma kimsə bizə zərbə vursa, onun zərbəsini ikiqat artıqlaması ilə cavablandırarıq.

**Hegemonizmlə mübarizənin ən yaxşı yolu - ölkənin inkişafı və quruculuğu üçün çalışmaq**

Siz əziz qardaş və bacılara deyirik: Hegemonizmlə və düşmənlərlə ən yaxşı mübarizə yolu budur ki, biz ölkəmizin quruculuğu və inkişafı yolunda bacardığımız qədər çalışaq. Biz elmi, texnoloji, əxlaqi inkişafda, milli birlikdə, iman təməlini və mənəvi maraqları möhkəmlətməkdə nə qədər inkişaf etsək, düşmən bir o qədər geri oturacaq. Və bu, xalqımızın ən mühüm mübarizəsidir.

Allah-Taaladan istəyirik ki, üzərimizə düşən vəzifələri yaxşı şəkildə yerinə yetirmək üçün sizin və bizim hamımıza uğur bəxş etsin! Dövrün imamının müqəddəs qəlbini bizdən razı etsin! İmamın və əziz şəhidlərin pak ruhlarını - bizim nəyimiz varsa, onlardandır - bizdən razı salsın!

Çox sağ olun.

1. Böyük Rəhbərin Beynəlxalq Əmək Günü münasibəti ilə ölkə fəhlələri ilə görüşdə çıxışından: 1993. [↑](#footnote-ref-1)
2. Yenə orada. [↑](#footnote-ref-2)
3. Böyük Rəhbərin Beynəlxalq Əmək Günü ərəfəsində fəhlələrlə görüşdə çıxışından: 1997. [↑](#footnote-ref-3)
4. Böyük Rəhbərin ölkə fəhlələrinin minlərlə nümayəndəsinin beyət mərasimində çıxışından: 1989. [↑](#footnote-ref-4)
5. Yenə orada. [↑](#footnote-ref-5)
6. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 2000. [↑](#footnote-ref-6)
7. Böyük Rəhbərin ölkə fəhlələrinin minlərlə nümayəndəsinin beyət mərasimində çıxışından: 1989. [↑](#footnote-ref-7)
8. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1990. [↑](#footnote-ref-8)
9. Yenə orada. [↑](#footnote-ref-9)
10. Yenə orada. [↑](#footnote-ref-10)
11. Yenə orada. [↑](#footnote-ref-11)
12. Böyük Rəhbərin Beynəlxalq Əmək Günü ərəfəsində fəhlələrlə görüşdə çıxışından: 1998. [↑](#footnote-ref-12)
13. Yenə orada. [↑](#footnote-ref-13)
14. Yenə orada. [↑](#footnote-ref-14)
15. Yenə orada. [↑](#footnote-ref-15)
16. Böyük Rəhbərin Beynəlxalq Əmək Günün münasibəti ilə fəhlələrlə görüşdə çıxışından: 2002. [↑](#footnote-ref-16)
17. Böyük Rəhbərin Beynəlxalq Əmək Günün münasibəti ilə fəhlələrlə görüşdə çıxışından: 2004. [↑](#footnote-ref-17)
18. Yenə orada. [↑](#footnote-ref-18)
19. Bəqərə/143. [↑](#footnote-ref-19)
20. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1990. [↑](#footnote-ref-20)
21. Böyük Rəhbərin Beynəlxalq Əmək Günü münasibəti ilə ölkə fəhlələri ilə görüşdə çıxışından: 1993. [↑](#footnote-ref-21)
22. Yenə orada. [↑](#footnote-ref-22)
23. Yenə orada. [↑](#footnote-ref-23)
24. Yenə orada. [↑](#footnote-ref-24)
25. Yenə orada. [↑](#footnote-ref-25)
26. "Bihar əl-ənvar", c. 22, səh: 157. [↑](#footnote-ref-26)
27. Böyük Rəhbərin Beynəlxalq Əmək Günü münasibəti ilə ölkə fəhlələri ilə görüşdə çıxışından: 1993. [↑](#footnote-ref-27)
28. Yenə orada. [↑](#footnote-ref-28)
29. Yenə orada. [↑](#footnote-ref-29)
30. Yenə orada. [↑](#footnote-ref-30)
31. Yenə orada. [↑](#footnote-ref-31)
32. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1994. [↑](#footnote-ref-32)
33. Yenə orada. [↑](#footnote-ref-33)
34. Yenə orada. [↑](#footnote-ref-34)
35. Yenə orada. [↑](#footnote-ref-35)
36. Yenə orada. [↑](#footnote-ref-36)
37. Yenə orada. [↑](#footnote-ref-37)
38. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1990. [↑](#footnote-ref-38)
39. Böyük Rəhbərin ölkə fəhlələrinin minlərlə nümayəndəsinin beyət mərasimində çıxışından: 1989. [↑](#footnote-ref-39)
40. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1994. [↑](#footnote-ref-40)
41. Yenə orada. [↑](#footnote-ref-41)
42. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1997. [↑](#footnote-ref-42)
43. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1999. [↑](#footnote-ref-43)
44. Yenə orada. [↑](#footnote-ref-44)
45. Tövbə/94. [↑](#footnote-ref-45)
46. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1999. [↑](#footnote-ref-46)
47. "Riyaz əs-salikin", c. 1, səh. 455. [↑](#footnote-ref-47)
48. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1999. [↑](#footnote-ref-48)
49. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 2000. [↑](#footnote-ref-49)
50. Yenə orada. [↑](#footnote-ref-50)
51. Böyük Rəhbərin Beynəlxalq Əmək Günün münasibəti ilə fəhlələrlə görüşdə çıxışından: 2002. [↑](#footnote-ref-51)
52. Böyük Rəhbərin Beynəlxalq Əmək Günün münasibəti ilə fəhlələrlə görüşdə çıxışından: 2003. [↑](#footnote-ref-52)
53. Yenə orada. [↑](#footnote-ref-53)
54. Yenə orada. [↑](#footnote-ref-54)
55. Böyük Rəhbərin Beynəlxalq Əmək Günün münasibəti ilə fəhlələrlə görüşdə çıxışından: 2004. [↑](#footnote-ref-55)
56. Yenə orada. [↑](#footnote-ref-56)
57. Böyük Rəhbərin Beynəlxalq Əmək Günün münasibəti ilə fəhlələrlə görüşdə çıxışından: 2002. [↑](#footnote-ref-57)
58. "Bihar əl-ənvar", c. 22, səh: 157. [↑](#footnote-ref-58)
59. Böyük Rəhbərin yeni il münasibəti ilə müraciətindən: 1995. [↑](#footnote-ref-59)
60. Böyük Rəhbərin Beynəlxalq Əmək Günün münasibəti ilə fəhlələrlə görüşdə çıxışından: 1995. [↑](#footnote-ref-60)
61. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1997. [↑](#footnote-ref-61)
62. Böyük Rəhbərin Beynəlxalq Əmək Günün münasibəti ilə fəhlələrlə görüşdə çıxışından: 2002. [↑](#footnote-ref-62)
63. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1997. [↑](#footnote-ref-63)
64. "Bihar əl-ənvar", c. 22, səh: 157. [↑](#footnote-ref-64)
65. Böyük Rəhbərin Keşikçilər Korpusunun komandirləri və fəqih rəhbərin bu qurumdakı nümayəndələri ilə görüşdə çıxışından: 1990. [↑](#footnote-ref-65)
66. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1990. [↑](#footnote-ref-66)
67. Böyük Rəhbərin Beynəlxalq Əmək Günü münasibəti ilə ölkə fəhlələri ilə görüşdə çıxışından: 1993. [↑](#footnote-ref-67)
68. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1997. [↑](#footnote-ref-68)
69. Böyük Rəhbərin Beynəlxalq Əmək Günün münasibəti ilə fəhlələrlə görüşdə çıxışından: 2002. [↑](#footnote-ref-69)
70. Bəqərə/134. [↑](#footnote-ref-70)
71. Böyük Rəhbərin Beynəlxalq Əmək Günün münasibəti ilə fəhlələrlə görüşdə çıxışından: 2002. [↑](#footnote-ref-71)
72. Bəqərə/82. [↑](#footnote-ref-72)
73. Böyük Rəhbərin Beynəlxalq Əmək Günün münasibəti ilə fəhlələrlə görüşdə çıxışından: 2002. [↑](#footnote-ref-73)
74. Yenə orada. [↑](#footnote-ref-74)
75. Yenə orada. [↑](#footnote-ref-75)
76. Yenə orada. [↑](#footnote-ref-76)
77. Böyük Rəhbərin Beynəlxalq Əmək Günün münasibəti ilə fəhlələrlə görüşdə çıxışından: 1996. [↑](#footnote-ref-77)
78. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1997. [↑](#footnote-ref-78)
79. Yenə orada. [↑](#footnote-ref-79)
80. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 2003. [↑](#footnote-ref-80)
81. Yenə orada. [↑](#footnote-ref-81)
82. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1994. [↑](#footnote-ref-82)
83. Tövbə/33. [↑](#footnote-ref-83)
84. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1994. [↑](#footnote-ref-84)
85. Böyük Rəhbərin Beynəlxalq Əmək Günün münasibəti ilə fəhlələrlə görüşdə çıxışından: 2002. [↑](#footnote-ref-85)
86. "Mən la yəhzuruhu əl-fəqih", c. 1, səh: 111. [↑](#footnote-ref-86)
87. Böyük Rəhbərin Beynəlxalq Əmək Günün münasibəti ilə fəhlələrlə görüşdə çıxışından: 1996. [↑](#footnote-ref-87)
88. Yenə orada. [↑](#footnote-ref-88)
89. Yenə orada. [↑](#footnote-ref-89)
90. Yenə orada. [↑](#footnote-ref-90)
91. "Əvali əl-ləali", c. 1, səh. 226. [↑](#footnote-ref-91)
92. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1997. [↑](#footnote-ref-92)
93. Böyük Rəhbərin Beynəlxalq Əmək Günü ərəfəsində fəhlələrlə görüşdə çıxışından: 1998. [↑](#footnote-ref-93)
94. Yenə orada. [↑](#footnote-ref-94)
95. Ənfal/63. [↑](#footnote-ref-95)
96. Böyük Rəhbərin ölkə fəhlələrinin minlərlə nümayəndəsinin beyət mərasimində çıxışından: 1989. [↑](#footnote-ref-96)
97. Yenə orada. [↑](#footnote-ref-97)
98. Yenə orada. [↑](#footnote-ref-98)
99. Ənkəbut/ 69. [↑](#footnote-ref-99)
100. Böyük Rəhbərin ölkə fəhlələrinin minlərlə nümayəndəsinin beyət mərasimində çıxışından: 1989. [↑](#footnote-ref-100)
101. Böyük Rəhbərin Beynəlxalq Əmək Günü münasibəti ilə ölkə fəhlələri ilə görüşdə çıxışından: 1993. [↑](#footnote-ref-101)
102. Yenə orada. [↑](#footnote-ref-102)
103. Böyük Rəhbərin məhərrəm ayı ərəfəsində ruhani və təbliğatçılarla görüşdə çıxışından: 1996. [↑](#footnote-ref-103)
104. Böyük Rəhbərin Beynəlxalq Əmək Günün münasibəti ilə fəhlələrlə görüşdə çıxışından: 1996. [↑](#footnote-ref-104)
105. Böyük Rəhbərin yeni il münasibəti ilə müraciətindən: 2001. [↑](#footnote-ref-105)
106. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 2000. [↑](#footnote-ref-106)
107. Yenə orada. [↑](#footnote-ref-107)
108. Böyük Rəhbərin Beynəlxalq Əmək Günü münasibəti ilə ölkə fəhlələri ilə görüşdə çıxışından: 1993. [↑](#footnote-ref-108)
109. "Səff"/9. [↑](#footnote-ref-109)
110. "Səff"/8. [↑](#footnote-ref-110)
111. Böyük Rəhbərin yeni il münasibəti ilə müraciətindən: 1997. [↑](#footnote-ref-111)
112. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 2000. [↑](#footnote-ref-112)
113. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1990. [↑](#footnote-ref-113)
114. Böyük Rəhbərin ölkə fəhlələrinin minlərlə nümayəndəsinin beyət mərasimində çıxışından: 1989. [↑](#footnote-ref-114)
115. Böyük Rəhbərin yeni il münasibəti ilə müraciətindən: 2001. [↑](#footnote-ref-115)
116. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 2000. [↑](#footnote-ref-116)
117. Böyük Rəhbərin yeni il münasibəti ilə müraciətindən: 1997. [↑](#footnote-ref-117)
118. Böyük Rəhbərin Beynəlxalq Əmək Günün münasibəti ilə fəhlələrlə görüşdə çıxışından: 2002. [↑](#footnote-ref-118)
119. Yenə orada. [↑](#footnote-ref-119)
120. Yenə orada. [↑](#footnote-ref-120)
121. Böyük Rəhbərin Beynəlxalq Əmək Günün münasibəti ilə fəhlələrlə görüşdə çıxışından: 2003. [↑](#footnote-ref-121)
122. Böyük Rəhbərin Beynəlxalq Əmək Günün münasibəti ilə fəhlələrlə görüşdə çıxışından: 2004. [↑](#footnote-ref-122)
123. Yenə orada. [↑](#footnote-ref-123)
124. Böyük Rəhbərin Dövlət Şurasının üzvləri ilə görüşdə çıxışından: 2005. [↑](#footnote-ref-124)
125. Böyük Rəhbərin yeni il münasibəti ilə müraciətindən: 1997. [↑](#footnote-ref-125)
126. Cənab Ətaullah Mühaciraninin Ettelaat qəzetində çap olunmuş "Vasitəsiz müzakirə" məqaləsinə qarşı reaksiyalara işarə vurulur. [↑](#footnote-ref-126)
127. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1990. [↑](#footnote-ref-127)
128. 1989-cu ildə ABŞ-ın Panamaya hərbi müdaxiləsinə işarə vurulur. Bu yürüşdə ABŞ hərbçiləri Panamanı işğal edib Silahlı Qüvvələrin Mərkəzi Qərargahının sədri General Noryeqanın iqamətgahına daxil olaraq onu tutdular və ABŞ-a apardılar. [↑](#footnote-ref-128)
129. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1990. [↑](#footnote-ref-129)
130. Ceyms Karter. [↑](#footnote-ref-130)
131. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1990. [↑](#footnote-ref-131)
132. Yenə orada. [↑](#footnote-ref-132)
133. Yenə orada. [↑](#footnote-ref-133)
134. Büruc/8. [↑](#footnote-ref-134)
135. 1985-1991-ci illərdə Livanda Qərb vətəndaşlarının girov götürülməsi hadisəsinə işarə vurulur. [↑](#footnote-ref-135)
136. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1990. [↑](#footnote-ref-136)
137. Ata Corc Buş. [↑](#footnote-ref-137)
138. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1990. [↑](#footnote-ref-138)
139. Böyük Rəhbərin Beynəlxalq Əmək Günün münasibəti ilə fəhlələrlə görüşdə çıxışından: 1996. [↑](#footnote-ref-139)
140. Yenə orada. [↑](#footnote-ref-140)
141. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1997. [↑](#footnote-ref-141)
142. Yenə orada. [↑](#footnote-ref-142)
143. Yenə orada. [↑](#footnote-ref-143)
144. Yenə orada. [↑](#footnote-ref-144)
145. Böyük Rəhbərin Beynəlxalq Əmək Günün münasibəti ilə fəhlələrlə görüşdə çıxışından: 2002. [↑](#footnote-ref-145)
146. Yenə orada. [↑](#footnote-ref-146)
147. Yenə orada. [↑](#footnote-ref-147)
148. Yenə orada. [↑](#footnote-ref-148)
149. Yenə orada. [↑](#footnote-ref-149)
150. Yenə orada. [↑](#footnote-ref-150)
151. Yenə orada. [↑](#footnote-ref-151)
152. Böyük Rəhbərin Beynəlxalq Əmək Günün münasibəti ilə fəhlələrlə görüşdə çıxışından: 2003. [↑](#footnote-ref-152)
153. Yenə orada. [↑](#footnote-ref-153)
154. Yenə orada. [↑](#footnote-ref-154)
155. Böyük Rəhbərin Beynəlxalq Əmək Günün münasibəti ilə fəhlələrlə görüşdə çıxışından: 2004. [↑](#footnote-ref-155)
156. Yenə orada. [↑](#footnote-ref-156)
157. Böyük Rəhbərin ölkə fəhlələrinin minlərlə nümayəndəsinin beyət mərasimində çıxışından: 1989. [↑](#footnote-ref-157)
158. Böyük Rəhbərin Beynəlxalq Əmək Günü münasibəti ilə fəhlələrlə görüşdə çıxışından: 1990. [↑](#footnote-ref-158)
159. Böyük Rəhbərin Beynəlxalq Əmək Günün münasibəti ilə fəhlələrlə görüşdə çıxışından: 1996. [↑](#footnote-ref-159)
160. Yenə orada. [↑](#footnote-ref-160)